text:
ཕྱི་ལོ་ ༢༠༡༤ ལོའི་ལྷའི་ལོ་འཁོར་ལས་བསྡོམས་སྙན་ཐོ།
- Details
- བཀླགས་འདུག: 2331
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ཕྱི་ལོ་ ༢༠༡༤ ལོར་ལས་འཆར་དང་ཤེས་ཡོན་སློབ་གསོའི་ལས་འགུལ་རྣམ་གྲངས་ ༤༢ ཙམ་ལག་བསྟར་བྱས་པ་བརྒྱུད་ཉུང་མཐཪ་མི་གྲངས་ ༣༦༧༠༠ ཙམ་ལ་ཕན་ཐོགས་བྱུང་ཡོད་པ་ཚོད་དཔག་བྱེད་བཞིན་ཡོད།
ཕྱི་ལོ་ ༢༠༡༤ ལོ་འདས་ཟིན་པ་དང་ལོ་གསར་པ་སྟེ་ཕྱི་ལོ་ ༢༠༡༥ ལོར་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་སྤྱི་ཚོགས་སྤྱི་ཀྱི་དགོས་མཁོ་དང་བསྟུན་ལས་འཆར་གྱི་རྣམ་གྲངས་སྔར་ལས་མང་བ་ཞིག་ལག་བསྟར་བྱ་རྒྱུ་གྲ་སྒྲིག་དང་འཆར་གཞི་གཏིང་བཞིན་ཡོད།
འོན་ཀྱང་ལོ་གསར་པའི་ལས་གཞི་གསར་པ་ལག་བསྟར་མ་བྱས་གོང་འདས་མ་ཐག་པའི་ཕྱི་ལོ་ ༢༠༡༤ ལོའི་ལོ་འཁོར་ལས་བསྡོམས་སྙན་ཐོ་ཡོངས་བསྒྲགས་དང་ངོ་སྤྲོད་མདོར་བསྡུས་ཞུ་རྒྱུ་ཡིན། ཕྱི་ལོ་ ༢༠༡༤ ལོའི་ང་ཚོའི་ལས་དོན་ཁག་ལམ་ལྷོང་དང་གྲུབ་འབྲས་ལྡན་པ་ཞིག་བྱུང་སོང་བས། ང་ཚོར་དངོས་ཤུགས་བརྒྱུད་གསུམ་ནས་མཐུན་འགྱུར་རོགས་རམ་དང་རྒྱབ་སྐྱོར་གནང་མཁན། དེ་བཞིན་དང་བླངས་ལས་བྱེད་སོགས་འབྲེལ་ཡོད་ཚང་མར་ཐུགས་རྗེ་ཆེ་ཞེས་ཞུ་རྒྱུ་ཡིན།
ཚོགས་པའི་གཞི་རྩའི་དམིགས་ཡུལ་ནི་བཙན་བྱོལ་བོད་མིའི་སྤྱི་ཚོགས་ནང་གཞན་ཕན་ཆེད་མིང་དོན་མཚུངས་པའི་ སྤྱི་ཚོགས་ཞབས་དང་ཤེས་ཡོན་སློབ་གསོའི་ལས་ལས་དོན་སྣེ་མང་བྱ་རྒྱུ་དེ་ཡིན་ཞིང་། མ་ཚད་ཧི་མ་ལའི་རི་བརྒྱུད་དང་ས་གནས་རྒྱ་གར་མི་མང་ལའང་དེ་མཚུངས་སུ་སྤྱི་ཚོགས་ཞབས་ཞུ་བསྒྲུབས་དང་སྒྲུབ་བཞིན་པ་ཡིན།
ཚོགས་པའི་ནང་ཉིན་ལྟར་ཞབས་ཞུ་རྣམ་གྲངས་ ༢༠ ཙམ་གྱིས་ཁྱོན་མི་གྲངས་ ༡༥༠ ཙམ་ལ་སྤྱི་ཚོགས་ཞབས་ཞུ་ཁག་ལ་མཉམ་ཞུགས་ཀྱིས་ཕན་ཐོགས་ཡོང་གི་ཡོད་པ་དང་། འཛམ་གླིང་གང་སར་ཕེབས་པའི་དང་བླངས་ལས་བྱེད་ ༡༥ ནས་ ༢༥ བར་ང་ཚོའི་ལས་གཞི་ཁག་རོགས་རམ་གྱིས་དང་བླངས་བྱེད་ཀྱི་ཡོད།
ང་ཚོའི་རྒྱུན་ལྡན་ཞབས་ཞུ་ཁག་ནི་ཨིན་ཡིག རྒྱ་ཡིག ཧྥ་རན་སི། ལྗར་མན་སོགས་ཀྱི་སྐད་ཡིག་འཛིན་གྲྭ་མཐོ་དམན་འདྲ་མིན་དང་། སྒེར་གྱི་དགེ་རྒན། གློག་ཀླད་འཛིན་གྲྭ་ཁག བཅུད་ལྡན་ཞལ་ལག་མཐུན་རྐྱེན། འཐུང་ཆུ་གཙང་བཟོ་ལས་གཞི། རིན་མེད་སྨན་དང་གྱོན་གོས་རིན་མེད་བགོ་འགྲེམས། འབྲེལ་གཏུགས་དུས་དེབ་དཔར་སྐྲུན་དང་རིན་མེད་འགྲེམས་སྤེལ། འཕྲོད་བསྟེན་དང་ཁོར་ཡུག་གི་ལས་གཞི་དང་གོ་རྟོགས་འགུལ། དང་བླངས་གོ་སྐབས་དང་འབྲེལ་མཐུད། མི་མང་དཔེ་མཛོད། རིག་གཞུང་བརྗེ་རེས་གོ་སྒྲིག་སོགས་ཀྱིས་ལས་དོན་ཁག་ལག་བསྟར་དོན་འཁྱོལ་ཡོང་བ་བྱེད་བཞིན་ཡོད།
རྒྱུན་དུ་ང་ཚོས་འགྲོ་གྲོན་བསྲི་ཚགས་ཐོག་ལས་དོན་རྣམ་གྲངས་མང་པོ་དང་ཚགས་ཚུད་དང་སྤུས་ལེགས་ཡོང་བར་འབད་བརྩོན་བྱེད་བཞིན་ཡོད་པ་དང་། རྣམ་པ་ཚོའི་རྒྱབ་སྐྱོར་རོགས་རམ་དང་ཞལ་འདེབས་ནི་ང་ཚོའི་ལས་གཞིའི་རྣམ་གྲངས་ཇེ་མང་དང་གཞི་རྒྱ་ཇེ་ཆེར་གཏོང་བར་མེད་དུ་མི་རུང་བ་ཞིག་ཆགས་ཡོད།
ཕྱི་ལོ་ ༢༠༡༤ ལོར་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་འཐུང་ཆུ་གཙང་བཟོའི་ལས་འཆར་འོག ཁྱོན་ཆུ་ཚགས་འཕྲུལ་ཆས་གྲངས་ ༧ གསར་འཛུགས་བྱས་ཤིང་། བོད་མི་སྐྱབས་བཅོལ་བའི་སློབ་གྲྭ་དང་གཞི་ཆགས་དེ་བཞིན་ས་གནས་རྒྱ་གར་ཡུལ་མི་བཅས་ཁྱོན་མི་གྲངས་ ༢༡༤༥ ཙམ་གྱི་ རྒྱུན་ལྡན་འཐུང་ཆུ་གཙང་མ་དང་ཞལ་ལག་གི་ཆུའི་དཀའ་ངལ་སེལ་ཐུབ་པ་བྱུང་ཡོད།
ལྷའི་སྐྱབས་བཅོལ་བོད་མིའི་སྤྱི་ཐབ་ནས་ཉིན་ལྟར་ཁྱོན་མི་གྲངས་ ༥༠ ནས་ ༦༠ བར་ལ་ཉིན་གུང་གི་ཞལ་ལག་སྤྲོད་བཞིན་པ་ལྟར་འདི་ལོར་ཁྱོན་མི་གྲངས་ ༩༠ ཙམ་སྤྱི་ཐབ་ནང་ཞལ་མཐུན་རྐྱེན་སྦྱར་ཡོད་པ་དང་། ཉེ་ཆར་ཕྱི་ཟླ་ ༡༢ པའི་ནང་དང་བླངས་བ་ཁག་ཅིག་གིས་སྤྱི་ཐབ་སྐོར་ཞིབ་འཇུག་བྱས་པ་བརྒྱུད། སྙན་ཐོའི་ནང་ཁྱོན་ཞལ་ལག་མཆོད་མཁན་གྱི་བརྒྱ་ཆ་ ༩༦ ཡིས་སྤྱི་ཐབ་ཀྱི་ཁ་ལག་ཡིས་ཁོང་ཚོའི་འཕྲོད་བསྟེན་ལ་ཕན་ཐོགས་ཆེན་པོ་ཆགས་ཀྱི་ཡོད་ལུགས་དང་། མི་གྲངས་བརྒྱ་ཆ་ ༨༧ ཡིས་ཁོང་ཚོ་སྤྱི་ཐབ་འདིའི་ནང་ཞུགས་དགོས་དོན་ནི་དཔལ་འབྱོར་གྱི་དཀའ་ངལ་ཡིན་ལུགས་སོགས་འགྲེལ་བརྗོད་གནང་འདུག
ལྷའི་འབྲེལ་གཏུགས་དུས་དེབ་ནི་རིན་མེད་འགྲེམས་སྤེལ་དང་སྤྱི་ཚོགས་ནང་ཁྱབ་བསྒྲགས་ཆེས་ཆེར་འགྲོ་བཞིན་པའི་ཨིན་ཡིག་དུས་དེབ་ཅིག་ཡིན་ཞིང་། དེའི་ནང་བོད་མིའི་གནས་སྟངས་དང་དྷ་རམ་ས་ལའི་གནས་ཚུལ་ངོ་སྤྲོད་དྲིལ་བསྒྲགས་ཀྱིས་ད་བར་མི་ལོ་ ༡༦ ཙམ་ཕྱིན་ཡོད། ཉེ་བའི་ཆར་དུས་དེབ་དེའི་མདུན་གྱི་ཤོག་ལྷེབ་གཉིས་དང་རྒྱབ་ཀྱི་ཤོབ་ལྷེབ་གཉིས་བཅས་ཚོན་ལྡན་དཔར་བསྐྲུན་བྱས་ཡོད་པས་མ་ཚད། ཤོག་གྲངས་དང་གསར་འགྱུར་རྩོམ་ཡིག་གྲངས་ཚད་ཀྱང་སྔ་ལས་ཇེ་མང་དུ་བཏང་ཡོད།
དུས་དེབ་དེ་ཟླ་རེའི་འདོན་ཐེངས་རེར་ཁྱོན་དེབ་གྲངས་ ༧༠༠ ནས་ ༡༠༠༠ བར་དཔར་བསྐྲུན་གྱིས། དབུས་བོད་མིའི་སྒྲིག་འཛུགས་ཀྱི་ལས་ཁུངས་ཁག་དང་། བོད་མིའི་སློབ་གྲྭ་ཁག རྒྱ་གར་ནང་ཡོད་པའི་བོད་མིའི་གཞིས་ཆགས་ཁག དེ་བཞིན་ལྡི་ལིར་ཡོད་པའི་ཕྱི་རྒྱལ་གཞུང་ཚབ་ཁང་གཙོས་ཕྱི་རྒྱལ་གྱི་ས་གནས་ཁག་མང་པོ་ཞིག་ལ་རིན་མེད་འགྲེམས་སྤེལ་བྱེད་བཞིན་ཡོད་སྟབས། ཕྱི་ལོ་ ༢༠༡༤ ལོར་འབྲེལ་གཏུགས་དུས་དེབ་རིན་མེད་འགྲེམས་སྤེལ་བྱེད་པའི་ཁྱོན་དེབ་གྲངས་ ༡༡༡༠༠ ཆགས་ཡོད་པ་རེད། མ་ཚད་དྲ་ཐོག་ཏུའང་དུས་དེབ་བལྟ་ཀློག་བྱེད་ཐུབ་ཀྱི་ཡོད་སྟབས་ཟླ་རེར་བལྟ་ཀློག་བྱེད་མཁན་ཁྱོན་མི་གྲངས་ ༦༠༠༠ ལས་བརྒལ་གྱི་ཡོད་པ་རེད། འབྲེལ་གཏུགས་དུས་དེབ་ཀྱི་དྲ་ཚིགས་ཁ་བྱང་ནི་ www.contactmagazine.net ཡིན།
ཕྱི་ལོ་ ༢༠༡༤ ཟླ་ ༡༡ ཚེས་ ༥ ཉིན་ཝཱར་ཎ་རུ་སློབ་དཔོན་ཟམ་གདོང་རིན་པོ་ཆེ་མཆོག་དགུང་གྲངས་ ༧༥ ཕེབས་པའི་འཁྲུངས་སྐར་དང་སྟབས་བསྟུན། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ > www.samdhongrinpoche.com ཞེས་པའི་བོད་ཨིན་གཉིས་ལྡན་གྱི་དྲ་རྒྱ་ད་དང་སློབ་དཔོན་ཟམ་གདོང་རིན་པོ་ཆེའི་བཀའ་དྲིན་རྗེས་དྲན་གྱི་མངོན་བསྟོད་གླེགས་བམ་བཅས་དབུ་འབྱེད་གནང་ཡོད་པ་རེད། དྲ་གནས་དང་མངོན་བསྟོད་གླེགས་བམ་དབུ་འབྱེད་མཛད་སྒོའི་ཐོག ཝཱ་ཎ་དབུས་བོད་ཀྱི་གཙུག་ལག་སློབ་གཉེར་ཁང་གི་རིགས་བདག་སློབ་དཔོན་དགེ་བཤེས་ངག་དབང་བསམ་གཏན་མཆོག་དང་། བཀའ་ཟུར་སྤྱི་འཐུས་ཐུབ་བསྟན་ལུང་རིགས་མཆོག ཚོགས་ཟུར་སྤྱི་འཐུས་པདྨ་འབྱུང་གནས་མཆོག སློབ་གཉེར་ཁང་གི་མཁས་དབང་། ཝ་ཎའི་སློབ་ཟུར་དང་སློབ་མ། ཝ་ཎར་སློབ་སྦྱོང་གནང་བཞིན་པའི་བྷུན་ཏར་དགེ་འོས་སློབ་གྲྭའི་དགེ་ལས་སློབ་མ། དྷ་ས་ནས་ཆེད་བཅར་ཞུ་པའི་སྐུ་ཚབ་དང་མི་མང་བཅས་ཁྱོན་མི་གྲངས་ ༡༠༠༠ ལྷག་འདུ་འཛོམས་བྱས་ཡོད་རེད།
དྲ་རྒྱ་འདི་ནི་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་བོད་ཀྱི་སྐད་ཡིག་དང་། རིག་གཞུང་། ལེགས་བྱང་སོགས་སྲུང་སྐྱོབ་དང་དར་སྤེལ་གྱི་ལས་གཞིའི་ཁོངས་སློབ་དཔོན་ཟམ་གདོང་ཪིན་པོ་ཆེ་མཆོག་གི་ཟབ་རྒྱས་རིན་བྲལ་གྱི་གསུང་བཤད་དང་གསུང་རྩོམ་སོགས་དྲ་རྒྱའི་བརྒྱུད་ནས་ཁྱབ་སྤེལ་བྱེད་ཀྱི་ཡོད་པ་རེད།
ད་བར་དྲྭ་གནས་སུ་བོད་ཡིག་ནང་ཡིག་ཐོག་གསུང་རྩོམ་དང་གསུང་བཤད་སོགས་རྩོམ་ཡིག་གྲངས་ ༣༩༧ དང་། ཨིན་ཡིག་ནང་ཡིག་ཐོག་གསུང་བཤད་སོགས་རྩོམ་ཡིག་གྲངས་ ༦༡། བོད་ཡིག་དང་ཨིན་ཡིག་ནང་སྒྲ་ལྡན་གསུང་བཤད་གྲངས་ ༢༢༠། དྲྭ་བརྙན་གསུང་བཤད་གྲངས་ ༣༤། སྐུ་དཔར་གྲངས་ ༩༧༤། བཅས་འགོད་འཇུག་ཞུས་ཟིན་ཡོད་པ་རེད།
དྷ་ས་ཡུལ་སྐོར་སྤྲོ་འཆམ་གྱི་དུས་ཚིགས་དང་བསྟུན་ཕྱི་ཟླ་ ༥ པ་རྫོགས་ནས་ ༦ པའི་ཟླ་འགོར་སྟེ་ཕྱི་ཚེས་ ༥ འཛམ་གླིང་ཁོར་ཡུག་གི་ཉིན་མོར་ལྷ་སྤྱི་ཚོགས་ཞབས་ཞུ་དང་དབུས་བོད་ཀྱི་བུད་མེད་ལྷན་ཚོགས་མཉམ་འབྲེལ་གྱིས་དྷ་ས་མེ་གྷན་ཁུལ་དུ་གད་སྙིགས་བསྡུ་རུབ་སོགས་ཁོར་ཡུག་གཙང་བཟོ་བྱས་པ་དང་ཆབ་ཅིག ཁོར་ཡུག་གི་གལ་གནད་དང་ཁོར་ཡུག་སྲུང་སྐྱོབ་དགོས་སྐོར་གྱི་རྒྱ་བོད་ཨིན་གསུམ་ནང་ཡོད་པའི་ཡིག་ཆ་བོད་མི་དང་། ས་གནས་རྒྱ་གར་མི་མང་། ཡུལ་སྐོར་སྤྲོ་འཆམ་བ་སོགས་ལ་འགྲེམས་སྤེལ་བྱས།
དུས་ཡུན་བདུན་ཕྲག་གཅིག་ཙམ་རིང་ཁོར་ཡུག་སྐོར་གོ་རྟོགས་ལས་འགུལ་ཞིག་སྤེལ་བ་བརྒྱུད་་ཁྱོན་མི་གྲངས་ ༢༥༠༠ ཙམ་ལ་གོ་རྟོགས་སྤེལ་ཐུབ་པ་བྱུང་བ་དང་། ལྷག་དོན་དྷ་སར་ཡོད་པའི་ས་གནས་ཡུལ་མི་དང་བོད་མི་ཚོང་ལས་གཉེར་མཁན་གྲངས་༡༠༥ ལྷག་ཙམ་དྷ་ཁོར་ཡུག་ཡར་རྒྱས་གཏོང་ཕྱོགས་བསམ་ཚུལ་བསྡུ་ལེན་གྱིས་ཞིབ་འཇུག་གྲུབ་ཐོ་གནས་རྒྱ་གར་གཞུང་དང་དབུས་བོད་མིའི་སྒྲིག་འཛུགས་ནང་སྲིད་ལྷན་ཁང་བཅས་ལ་མ་འོངས་པར་ས་གནས་ཀྱི་ཁོར་ཡུག་གི་གནས་སྟངས་ཡར་རྒྱས་གཏོང་བར་ཐུགས་འཁུར་དང་དགོས་ངེས་ཀྱི་རྒྱབ་སྐྱོར་དང་རོགས་རམ་གནང་རོགས་ཞེས་རེ་སྐུལ་སྙན་ཞུ་ཕུལ།
ཕྱི་ཟླ་ ༡༢ པའི་ཚེས་ ༡ འཛམ་གླིང་ཨེ་ཙི་ཉིན་མོར་དྷ་ས་ཀུན་ཕན་ལས་ཁུངས་དང་བདེ་ལེགས་སྨན་ཁང་གཉིས་དང་མཉམ་འབྲེལ་གྱིས་རིན་མེད་ཁྲག་བརྟག་དཔྱད་དང་། ཁྱོན་མི་གྲངས་ ༨༠༠ ཙམ་ལ་སྲུང་ཤུབ་དང་གོ་རྟོགས་ཡིག་ཆ་འགྲེམས་སྤེལ་བྱས། དེ་མཚུངས་སུ་ལོ་སྟོད་དུ་ལྷ་སྤྱི་ཚོགས་ཞབས་ཞུ་ཚོགས་པས་ཨེ་ཙི་སྐོར་གོ་རྟོགས་ལས་འགུལ་ཞིག་སྤེལ་བར་སྐབས་དེར་ཁྱོན་མི་གྲངས་ ༢༡༢༠ ཙམ་ལ་གོ་རྟོགས་སྤེལ་ཐུབ་པ་བྱུང་འདུག
ཧི་མ་ཅལ་མངའ་སྡེའི་སྦིར་ས་གནས་སུ་མིག་དང་སོ་གཙང་བཟོ་དང་སྨན་བཅོས་ཀྱི་ལས་གཞི་ཞིག་ལག་བསྟར་བྱས་པར་སྐབས་དེར་ཁྱོན་མི་གྲངས་ ༤༤༩ ཙམ་ལ་ཕན་ཐོགས་བྱུང་ཞིང་། དེའི་ནང་ས་གནས་དེར་སློབ་སྦྱོང་གནང་བཞིན་པའི་ཧི་མ་ལའི་རི་བརྒྱུད་ཀྱི་གྲྭ་བཙུན་མང་པོ་ཞིག་ཀྱང་ཚུད་ཡོད་པ་རེད།
ཕྱི་ལོ་ ༢༠༡༤ ཟླ་ ༡༡ ཚེས་ ༥ རྒྱ་གར་གྱི་རྒྱལ་ས་ལྡི་ལིར་ཡོད་པའི་བརྡ་འཕྲིན་ཐེབས་རྩས་གོས་སྒྲིག་འོག ལྡི་ལི་གསར་པའི་ཧཱ་བྷེ་ཊ་ཊི་སན་ཊར་(Habitat Centre)ཚོགས་ཁང་དུ་ལྷོ་ཨེ་ཤེ་ཡའི་ནང་གཞུང་འབྲེལ་མིན་པའི་ཚོགས་པས་བརྡ་འཕྲིན་བེད་སྤྱོད་ཆེས་ཡག་ཤོས་གཏོང་མཁན་རྟིང་མའི་འདེམས་སྒྲུབ་ཀྱི་མཛད་སྒོ་ཐེངས་གསུམ་པའི་ཐོག་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ལ་ལྷོ་ཨེ་ཤ་ཡའི་ནང་བརྟེན་གཞི་བྱས་ཡོད་པའི་གཞུང་འབྲེལ་མིན་པའི་ཚོགས་པས་བརྡ་འཕྲིན་བེད་སྤྱོད་ཆེས་ཡག་ཤོས་གཏོང་མཁན་གྱི་གཟེངས་རྟགས་ཨང་གཉིས་པ་དེ་ཐོབ་ཡོད་པ་རེད།
ལྷོ་ཨེ་ཤེ་ཡའི་རྒྱལ་ཁབ་ཁག་རྒྱ་གར་དང་། བལ་ཡུལ། ཨ་ཧྥ་གྷ་ནི་སི་ཐན། པཱ་ཀི་སི་ཐན། སིང་ག་ལ། བྷང་ལ་དྷེ་ཤེ་བཅས་ཀྱི་ནང་བརྟེན་གཞི་བྱས་ཡོད་པའི་གཞུང་འབྲེལ་མིན་པའི་ཚོགས་པ་སྟོང་ཕྲག་མང་པོ་ཡོད་པའི་ནང་། འོས་གཞི་རྩེ་ཕུད་ཚོགས་སྡེ་གྲངས་ ༣༠༧ ནས་གཟེངས་བསྟོད་བྱ་དགའ་ཨང་ ༢ པ་ཐོབ་པ་ཞིག་རེད།
ཕྱི་ལོ་༢༠༡༤ལོར་ང་ཚོའི་རྒྱལ་སྤྱི་གང་སར་ཕེབས་པའི་མཐོ་རིམ་དང་གཙུག་ལག་སློབ་གྲྭ་ཁག་ནས་སློབ་ཕྲུག་ཚོ་ཁག ༡༧ གྱི་སློབ་ཕྲུག་གྲངས་ ༣༢༠ ཙམ་ང་ཚོས་རིག་གཞུང་བརྗེ་རེས་ལ་མཉམ་ཞུགས་བྱས་ཤིང་། ཁོང་ཚོར་བོད་དོན་དང་བོད་ཀྱི་རིག་གཞུང་། དེ་བཞིན་ནང་ཆོས་སོགས་ངོ་སྤྲོད་བྱས་ཡོད་པ་རེད།
ལྷས་ལོ་ལྟར་སློབ་ཕྲུག་གི་ཚོ་ཁག་བཅུ་གྲངས་ཤིག་དང་རིག་གཞུང་བརྗེ་རེས་ཀྱི་ལས་གཞི་གོ་སྒྲིག་དང་རིག་གཞུང་བརྗེ་རེས་ཀྱི་ཕྱི་རྒྱལ་སློབ་ཕྲུག་དང་དང་བླངས་བ་རྣམས་ལྷའི་ཞི་བའི་ཚལ་ཁང་པའི་ནང་གནས་བསྡོད་བྱེད་ཀྱིན་ཡོད་པ་དེས་ཚོགས་པ་རང་ཁ་རང་གསོ་དང་། དཔལ་འབྱོར་སྲ་བརྟན་སོགས་ང་ཚོའི་ཉིན་རེ་སྐད་ཡིག་དང་གློག་ཀླད་འཛིན་གྲྭ་ཁག་གཙོས་པའི་ང་ཚོའི་སྤྱི་ཚོགས་ཞབས་ཞུའི་ལས་དོན་ཁག་མུ་མཐུད་ལག་བསྟར་རྒྱུན་གནས་ཐུབ་པའི་མཐུན་འབྱོར་རོགས་རམ་གྱི་གཞི་བརྟེན་དུ་གྱུར་ཡོད་པ་རེད།
འོན་ཀྱང་ང་ཚོའི་ལས་གཞི་དང་ལས་འཆར་ཁག་སྟེ་སྐྱབས་བཅོལ་བོད་མིའི་སྤྱི་ཐབ་དང་། འབྲེལ་གཏུགས་དུས་དེབ་དཔར་བསྐྲུན། འཐུང་ཆུ་གཙང་བཟོ་ཆེད་འཕྲུལ་ཆས་གསར་འཛུགས། མིག་དང་སོ་བརྟག་དཔྱད་དང་གཙང་བཟོ། ཁོར་ཡུག་སྲུང་སྐྱོབ། ཨི་ཙིའི་ན་ཚ་སྔོན་འགོག་གོ་རྟོགས་སོགས་ཀྱི་ལས་དོན་ཁག་མུ་མཐུད་ལག་བསྟར་དང་ཡར་རྒྱས་གཏོང་བར་གཞན་ཕན་དང་གཏོང་ཕོད་ཡངས་པའི་ལྷག་བསམ་ཅན་གྱི་རོགས་རམ་ལ་བརྟེན་དགོས་ཀྱི་ཡོད།
འདས་པའི་མི་ལོ་བཅུ་ཕྲག་ལྷག་ཙམ་རིང་བྱམས་བརྩེ་དང་གཏོང་ཕོད་ཆེ་བའི་རོགས་རམ་བྱེད་མཁན་རྣམ་པ་དང་ལྷག་པར་འཛམ་གླིང་གི་ས་ཕྱོགས་གང་ས་ནས་ལྷག་བསམ་རྣམ་དག་གི་ཆོད་སེམས་གཏན་པོའི་ཐོག་ནས་ལེགས་སྐྱེས་འབུལ་མཁན་དང་བླངས་ཆེས་མང་པོའི་ཤུགས་ཆེའི་རྒྱབ་སྐྱོར་འོག་ང་ཚོའི་སྤྱི་ཚོགས་ཞབས་ཞུའི་ལས་དོན་ཁག་མུ་མཐུད་དེ་ཡར་རྒྱས་དང་དམིགས་སྨན་མིག་ཐོགས་ཡོང་བ་སྔར་ལས་ལྷག་པའི་འབད་བརྩོན་བྱེད་རྒྱུའི་སྐུལ་ལྕགས་དང་སེམས་འགུལ་ཆེན་པོ་ཐེབས་སོང༌།
དཔལ་འབྱོར་གྱི་གནས་བབ་ཡར་རྒྱས་སྲ་བརྟན་དང་སྐྱབས་བཅོལ་བོད་མི་རྣམས་ཀྱི་དཔལ་འབྱོར་ཡོང་སྒོ་རོགས་རམ་ཆེད། ལྷ་སྤྱི་ཚོགས་ཞབས་ཞུ་ཚོགས་པས་ >གསར་འཛུགས་ཀྱིས་བོད་མི་རང་ཉིད་ཀྱིས་ལག་བཟོས་ཅ་དངོས་རྣམས་ཕྱིར་གཏོང་ནང་འདྲེན་དང་སྡེབ་ཚོང་སོགས་བྱེད་ཀྱི་ཡོད་ཅིང་། ཚོང་ཁང་དེ་ཉིད་མེ་གྷན་ཁྲོམ་གཞུང་སྟེ་ལྷའི་ཡིག་ཚང་གི་གཤམ་འོག་ཏུ་སྒོ་ཕྱེས་ཡོད།
བཟོ་ཚོང་ཁང་དང་ད་ལྟའི་ཆར་ཨིན་ཡུལ་དུ་བརྟེན་གཞི་བྱས་ཡོད་པའི་ >(Free Tibet Online Store) སོགས་ཚོང་ལས་ཚོགས་སྡེ་ཁག་ཅིག་དང་མཉམ་ལས་བྱེད་མུས་ཡིན་ཞིང་། དེ་མིན་གྱི་མི་སྒེར་དང་ཚོགས་སྡེ་སོགས་ཚོང་ལས་ཚན་པ་སུ་ཞིག་ང་ཚོ་དང་ལྷན་དུ་མཉམ་འབྲེལ་མཉམ་ལས་བྱ་འདོད་ཡོད་ཚེ་དགའ་བསུ་ཞུ་བཞིན་ཡོད། ལྷ་བོད་ཀྱི་ལུགས་མཐུན་ཚོང་ལས་ཀྱི་དྲ་རྒྱའི་ཁ་བྱང་ནི་ www.tibetfairtrade.com ཡིན།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་དངུལ་རྩིས་གནས་ཡུལ་གཞུང་གིས་ངོས་ལེན་ཡོད་པའི་ཆེད་ལས་རྩིས་པས་རྩིས་ཞིབ་དང་འབྲེལ་སྙན་ཐོ་སྟོན་གྱི་ཡོད་ལ། རྒྱ་གར་དབུས་གཞུང་དཔྱ་ཁྲལ་ལས་ཁུངས་ནས་ཚོགས་པའི་དངུལ་རྩིས་ལ་ཞིབ་བཤེར་གྱིས་དག་མཆན་གནང་གི་ཡོད། ཕྱི་ལོ་ ༢༠༡༤ ལོའི་ཁྱོན་ཡོང་འབབ་ཧིན་སྒོར་ ༧༡༢༡༠༠༩ དང་ཨ་སྒོར་ནང ་ (༡༡༨༦༨༣་༤༨) དང་། དེའི་ནང་འཛིན་སྐྱོངའགྲོ་གྲོན་ཧིན་སྒོར་ ༣༣༦༥༧༣༢ ཨ་སྒོར་(༥༦༠༩༥་༥) དང་། ལས་གཞི་དང་ལས་འཆར་ཁག་ལ་བཏང་འགྲོ་སོང་ཧིན་སྒོར་ ༢༧༢༨༩༠༦ཧིན་སྒོར་ (༤༥༤༨༡་༧༦) ཆགས་ཡོད་པ་རེད།
ལོ་ལྟར་གྱི་ལས་འཆར་ཁག་སྐྱབས་བཅོལ་བོད་མིའི་དགོས་མཁོ་ལ་གཞིགས་ནས་གཏན་འབེབས་བྱེད་ཀྱི་ཡོད་པ་དང་། རྣམ་པ་ཚོའི་རྒྱབ་སྐྱོར་ལ་བརྟེན་ནས་འབྱུང་འགྱུར་གྱི་ལོ་གསར་པའི་ནང་དོན་ཕན་ལྡན་པའི་ལས་དོན་མང་པོ་ཞིག་ལག་བསྟར་དང་། ཞབས་ཞུ་ཚགས་ཚུད་དང་ཚད་ལྡན་ཞུ་ཐུབ་པའི་རེ་བ་དང་སེམས་ཤུགས་ཡོད་ལ། ང་ཚོར་རྒྱབ་སྐྱོར་བར་སྙིང་ནས་དགའ་བསུ་དང་ཡི་རངས་ཞུ་རྒྱུ་ཡིན།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་དྲ་ཚིགས་འདི་ནས་ www.lhasocialwork.org ང་ཚོའི་ཚོགས་པ་དང་ལས་དོན་བྱེད་ཕྱོགས་རྒྱུས་ལོན་གནང་རོགས།
གཤམ་དུ་ཕྱི་ལོ་ ༢༠༡༤ ལོའི་ལྷའི་ལས་དོན་ཁག་གི་གྲངས་ཐོ་སྙིང་བསྡུས་སུ་བཀོད་ཡོད་ལ། ཕྱི་ལོ་ ༢༠༡༥ ལོའི་ལས་དོན་ཁག་གྲུབ་འབྲས་ལྡན་པ་ཞིག་ཡོང་བའི་རེ་བ་ཡོད་ལ། ང་ཚོའི་ལས་འཆར་ཁག་གི་སྦྱིན་བདག་དང་ལས་དོན་ལ་རྒྱབ་སྐྱོར་གནང་མཁན། དེ་བཞིན་དང་བླངས་ལས་བྱེད་དང་ཞབས་ཞུ་གནང་ཡུལ་བཅས་ཚང་མར་སྙིང་ནས་ཐུགས་རྗེ་དང་བཀའ་དྲིན་ཆེ་ཞེས་ཞུ་རྒྱུ་ཡིན། གལ་སྲིད་ཁྱེད་ཅག་མེད་ཚེ་ང་ཚོའི་ལས་དོན་ཁག་ལམ་ལྷོང་དང་འདི་ལྟའི་གྲུབ་འབྲས་ལྡན་པ་ཞིག་ཡོང་མི་སྲིད།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འགན་འཛིན་ངག་དབང་རབ་རྒྱས་ཀྱིས།
ཕྱི་ལོ་ ༢༠༡༤ ལོའི་ལྷའི་གལ་ཆེའི་ལས་དོན་ཁག་ཅིག
• ལྷའི་སྐད་ཡིག་འཛིན་གྲྭ་ཁག་གི་ནང་སློབ་སྦྱོང་བྱེད་མཁན་ཟླ་རེའི་གྲངས་ཐོར་གཞི་གཞག་གིས་ཁྱོན་སློབ་ཕྲུག་གྲངས་ ༢༦༧༨ བྱུང་།
• སྐད་ཡིག་འཛིན་གྲྭ་ཁག་གི་ནང་གསར་དུ་འཛུལ་ཞུགས་བྱེད་མཁན་སློབ་ཕྲུག་གྲངས་ ༧༩༦ བྱུང་།
• གློག་ཀླད་ཀྱི་རྨང་གཞི་དང་འབྲིང་རིམ་མཐོ་རིམ་བཅས་ཀྱི་འཛིན་གྲྭའི་ནང་ཁྱོན་སློབ་ཕྲུག་གྲངས་ ༡༧༡ བྱུང་།
• བོད་མི་དང་ས་གནས་རྒྱ་གར་མི་མང་ལ་ཁྱོན་གྱོན་གོས་གྲངས་ ༢༣༠༣ ཙམ་རིན་མེད་བགོ་འགྲེམས་བྱས།
• ཉིན་ལྟར་ཁྱོན་མི་གྲངས་ ༥༠ ནས་ ༦༠ བར་ལ་ཉིན་གུང་ཞལ་ལག་སྤྲད་པས་ཁྱོན་མི་གྲངས་ ༩༠ བྱུང་མཐུན་རྐྱེན་རོགས་རམ་བྱས།
• ཁྱོན་སྐྱབས་བཅོལ་བོད་མི་ ༧༡ གི་མིག་བརྟག་དཔྱད་དང་མི་གྲངས་ ༣༢ ལ་རིན་མེད་མིག་ཤེལ་གསར་བཟོ་བྱས།
• ཁྱོན་སྐྱབས་བཅོལ་བོད་མི་ ༣༧༨ ཀྱི་སོ་བརྟག་དཔྱད་དང་། རྩ་བཀོག ཀོང་རྒྱོངས། གཙང་བཟོ། གསར་འཛུགས་སོགས་བྱས།
• ཁྱོན་སློབ་ཕྲུག་གྲངས་ ༢༥༤ ལ་རྒྱ་གར་ནང་གནས་སྡོད་ཆོག་པའི་ལག་དེབ་ RC དུས་འགྱངས་ཆེད། བོད་ནས་གསར་དུ་འབྱོར་བ་དང་ད་ལྟ་སློབ་སྦྱོང་བྱེད་བཞིན་པའི་རྒྱབ་གཉེར་སྤྲད།
• དང་བླངས་བ་ཁྱོན་མི་གྲངས་ ༤༥༤ ཙམ་ལ་དང་ལས་ཀ་དང་འབྲེལ་མཐུད་ཀྱི་ལས་ཀ་བཀོད་སྒྲིག་བྱས།
• ཨ་རི་དང་མེ་སི་ཀོ ཨོ་སི་ཁྲུའུ་ལི་ཡ་སོགས་ཕྱི་རྒྱལ་གྱི་རྒྱལ་ཁབ་འདྲ་མིན་གྱི་མཐོ་རིམ་དང་གཙུག་ལག་སློབ་གྲྭ་ཁག་ནས་སློབ་ཕྲུག་ཚོ་ཁག ༡༧ གྱི་སློབ་ཕྲུག་གྲངས་ ༣༢༠ ཙམ་དང་རིག་གཞུང་བརྗེ་རེས་བྱས།
• ཟླ་བ་རེར་འབྲེལ་གཏུགས་དུས་དེབ་གྲངས་ ༧༠༠ ནས་ ༡༠༠༠ བར་དཔར་བསྐྲུན་འགྲེམས་སྤེལ་གྱིས་ལོ་གཅིག་ལ་ཁྱོན་དུས་དེབ་གྲངས་ ༡༡༡༠༠ ཙམ་རིན་མེད་འགྲེམས་སྤེལ་བྱས།
• སློབ་གྲྭ་ཁག་ ༥ བརྩིས་པའི་ཚོགས་སྡེ་ཁག་ ༧ ནང་ཆུ་ཚགས་འཕྲུལ་ཆས་གྲངས་ ༧ གསར་འཛུགས་བྱས་པས་དེས་ཁྱོན་མི་གྲངས་ ༢༡༤༥ ཙམ་གྱི་འཐུང་ཆུ་གཙང་མའི་དཀའ་ངལ་སེལ།
• དྷ་རམ་ས་ལའི་རོ་ཊར་སྤྱི་ཚོགས་ཞབས་ཞུ་ཚོགས་པ་བརྒྱུད་དེབ་གྲངས་ ༣༤༠ ཙམ་ས་གནས་ཀྱི་སློབ་གྲྭ་ཁག་ལ་ཞལ་འདེབས་ཕུལ།
• དུས་ཡུན་བདུན་ཕྲག་གཅིག་ཙམ་རིང་ཁོར་ཡུག་སྐོར་གོ་རྟོགས་ལས་འགུལ་ཞིག་སྤེལ་བ་བརྒྱུད་་ཁྱོན་མི་གྲངས་ ༢༥༠༠ ཙམ་ལ་གོ་རྟོགས་སྤེལ་ཐུབ་པ་བྱུང་བ་དང་།
• ཨེ་ཙི་ན་ཚའི་སྐོར་གོ་རྟོགས་ལས་འགུལ་ཐེང་འགའ་ཤས་སྤེལ་བ་བརྒྱུད་ཁྱོན་མི་གྲངས་ ༢༡༢༠ ཙམ་ལ་གོ་རྟོགས་སྤེལ་ཐུབ་པ་བྱུང་འདུག
ཕྱི་ལོ་ ༢༠༠༣ ནས་ ༢༠༡༤ བར་ཀྱི་ལས་བསྡོམས་ཁག་ཅིག
• འཛམ་གླིང་གི་རྒྱལ་ཁབ་ཁག་ ༤༠ ནས་ཁྱོན་དང་བླངས་བ་མི་གྲངས་ ༦༢༩༡ བྱུང་།
• འཛམ་གླིང་གི་རྒྱལ་ཁབ་འདྲ་མིན་ནས་རིག་གཞུང་བརྗེ་རེས་ཆེད་ཁྱོན་སློབ་ཕྲུག་གྲངས་ ༡༢༢༩ བྱུང་།
• བོད་མི་དང་ས་གནས་རྒྱ་གར་གྱི་སློབ་གྲྭ་དང་དཔེ་མཛོད་ཁང་ཁག་ལ་ཁྱོན་དེབ་གྲངས་ ༣༣༣༤༠ ཙམ་ཞལ་འདེབས་ཕུལ།
• དགོས་མཁོ་ཆེ་བའི་མི་མང་ལ་ཁྱོན་གྱོན་གོས་གྲངས་ ༣༣༢༠༠ ཙམ་ཞལ་འདེབས་སྤྲད།
• འཐུང་ཆུ་གཙང་བཟོ་ཆེད་ཁྱོན་ཆུ་ཚགས་འཕྲུལ་ཆས་གྲངས་ ༡༦ གསར་འཛུགས་བྱས་པར་ཁྱོན་མི་གྲངས་ ༧༠༠༠ ཙམ་གྱི་འཐུང་ཆུ་གཙང་མའི་དཀའ་ངལ་སེལ།
• སྐད་ཡིག་འཛིན་གྲྭ་ཁག་གི་ནང་སློབ་སྦྱོང་བྱེད་མཁན་སློབ་ཕྲུག་གྲངས་ ༡༠༣༡༧ བྱུང་།
• གློག་ཀླད་འཛིན་གྲྭ་དང་གློག་ཀླད་སྐོར་ཟབ་སྦྱོང་ལ་ཞུགས་མཁན་ཁྱོན་སློབ་ཕྲུག་གྲངས་ ༢༧༤༨ བྱུང་།
• ཁྱོན་མི་གྲངས་ ༣༦༧ ཙམ་གྱི་མིག་བརྟག་དཔྱད་དང་། ཁྱོན་མི་གྲངས་ ༢༥༨ ཙམ་ལ་རིན་མེད་མིག་ཤེལ་གསར་བཟོ་བྱས།
• ཕུར་མཉེ་འཛིན་གྲྭ་ལས་སློབ་མཐར་ཕྱིན་མཁན་ཁྱོན་སློབ་ཕྲུག་གྲངས་ ༡༦༩ བྱུང་འདུག
• ད་བར་ཁྱོན་མི་གྲངས་ ༤༡༥ ཙམ་གྱི་སོ་བརྟག་དཔྱད་དང་གཙང་བཟོ་སྨན་བཅོས་སོགས་བྱས།
• ཁྱོན་མི་གྲངས་ ༦༧ ལ་པར་ལེན་སྒྱུ་རྩལ་གྱི་ཟབ་སྦྱོང་སྤྲད།
• ལྷའི་སྤྱི་ཐབ་ནས་ཉིན་ལྟར་མི་གྲངས་ ༥༠ ནས་ ༦༠ བར་ལ་ཉིན་གུང་གི་ཁ་ལག་སྤྲོད་བཞིན་པ་ལྟར། ཕྱི་ལོ་ ༢༠༡༡ ཟླ་བ་ ༧ པ་ནས་ད་བར་ཁྱོན་མི་གྲངས་ ༢༥༨ བྱུང་འདུག
• རྒྱ་གར་ནང་གནས་སྡོད་ཆོག་པའི་ལག་དེབ་ RC དུས་འགྱང་ཞུ་ཆེད། ཁྱོན་སློབ་ཕྲུག་གྲངས་ ༦༢༢ ལ་བོད་ནས་གསར་དུ་འབྱོར་བ་དང་ད་ལྟ་ལྷའི་འཛིན་གྲྭ་ཁག་གི་ནང་སློབ་སྦྱོང་བྱེད་བཞིན་ཡོད་པའི་ངོ་སྤྲོད་རྒྱབ་གཉེར་སྤྲད།


c: text/html

text:
ད་བར་བོད་ཁུལ་ན་ཞིང་ལས་ཁྱིམ་ཐོ་དེ་ས་གནས་སྲིད་གཞུང་གིས་ཕྱིར་སྡུད་བྱས་ཏེ། གྲོང་མིའི་ཁྱིམ་ཐོ་ལ་བཅོས་བསྒྱུར་བྱེད་བཞིན་འདུག ཁྱིམ་ཐོ་ལས་མཆེད་པའི་ཁྲིམས་ལུགས་ཤེས་བྱ་སྤེལ་བའི་ཆེད་དུ། གཤམ་དུ་རོང་འབྲོག་ཁྱིམ་ཐོ་བརྗེ་ན་ཨེ་དྲག་ཅེས་པའི་ཁྱབ་སྒྲག་ཡིག་ཆ་ཞིག་བཟོས། འབྲེལ་ཐོགས་ཡོད་པའི་རང་རིགས་ཞིང་བ་དང་འབྲོག་པ་རྣམས་ཀྱིས་གནད་དོན་དེ་ལ་དོ་སྣང་གནང་བར་འཚལ། རོང་འབྲོག་ཁྱིམ་ཐོ་བརྗེ་ན་ཨེ་དྲག.pdf
ཉེ་ཆར་རྩོམ་པ་པོ་རླངས་ཚངས་བསོད་ནམས་རྡོ་རྗེ་ཡིས། བོད་རང་སྐྱོང་ལྗོངས་མི་དམངས་དཔེ་སྐྲུན་ཁང་གིས་དཔར་བསྐྲུན་བྱས་ཤིང་། ལི་བྱིན་དང་ཉི་མ་ཚེ་རིང་སོགས་ཀྱིས་གཙོ་སྒྲིག་དང་ཡིག་བསྒྱུར་བྱས་བའི་མི་ལའི་རྣམ་ཐར་རི་མོ་དང་ཡིག་གེ་ཟུང་འབྲེལ་གྱི་དཔེ་དེབ་ཅིག་གི་དཔར་དབང་གི་སྐོར་ལ་དགག་ཡིག་ཅིག་སྤེལ། ངས་བལྟས་ན་ལི་བྱིན་དང་ཉི་མ་ཚེ་རིང་། བོད་ལྗོངས་མི་དམངས་དཔར་སྐྲུན་ཁང་བཅས་ལ་དཔར་དབང་གནོད་གཙེས་ཐད་ཀྱི་ནོར་འཁྲུལ་མེད་པ་མ་ཟད།
ཤྭ་ཡུ་མོ་ཤེའུ། བཀྲ་ཤིས་དབང་ཕྱུག་གང་ལ་བུད་ཐལ། ཤྭ་ཡུ་མོ་ཤེའུ། ཤྭ་ཡུ་མོ་ཤེའུ། བཀྲ་ཤིས་དབང་ཕྱུག་པེ་ཅིན་ལ་བུད་ཐལ།
ཡུན་ནན་ཞིང་ཆེན་བདེ་ཆེན་བོད་རིགས་རང་སྐྱོང་ཁུལ་བདེ་ཆེན་རྫོང་གི་ཏང་ཨུ་དང་སྲིད་གཞུང་གིས་དེ་གའི་བོད་མི་རྣམས་དུས་འཁོར་དབང་ཆེན་ཞུ་བར་སོང་བའམ་དུས་དབང་ལ་རྟེན་འབྲེལ་འདུ་འཛོམས་སོགས་བྱས་ན། བྱ་སྤྱོད་དེ་ནི་སྤྱི་ཚོགས་བདེ་འཇགས་དོ་དམ་གྱི་ཁྲིམས་ཀྱི་དོན་ཚན་༥༥་དང་། ཉེས་ཁྲིམས་ཀྱི་དོན་ཚན་༡༠༣་དང་༢༩༦་བཅས་ལ་འགལ་ཡོད་པས་དེར་བསྟུན་གྱིས་ཉེས་ཆད་གཅོད་རྒྱུ་ཡིན་ཞེས་བརྡ་སྦྱོར་ཞིག་དེ་གའི་བོད་མིའི་དུད་ཁྱིམ་རེ་རེར་འཇིགས་བསྐུལ་གྱི་སྒོ་ནས་བཏང་འདུག།
ཉེ་ཆར་མདོ་སྨད་གསེར་རྟའི་བླ་རུང་སྒར་དུ་ས་གནས་སྲིད་གཞུང་གིས་མེ་འགོག་དང་སྤྱི་ཚོགས་བདེ་འཇགས་སོགས་ལ་ཁ་གཡར་ནས། དགོན་པའི་གྲ་ཤག་འབོར་ཆེན་གཏོར་ཏེ། གྲྭ་བ་དང་ཇོ་མོ་རྣམས་དགོན་པ་ནས་འདུག་གི་མ་བཅུག་པར་རླངས་འཁོར་ནང་བཙན་གྱིས་ཁྲིད་དེ་ཕྱིར་སོ་སོའི་གནས་ཡུལ་དུ་སྐྱེལ་བའི་གནད་དོན་དེ་ལ། མི་མང་ཆེ་བ་ཞིག་གིས་ས་གནས་སྲིད་གཞུང་གིས་བཙུན་པའི་དངོས་ཟོག་གི་ཐོབ་ཐང་དང་ཁང་ཁྱིམ་གྱི་བདག་དབང་ལ་རྡོག་རོལ་བཏང་བ་རེད་ཅེས་དགག་པ་རྒྱག་གི་འདུག ངས་བལྟས་ན་དོན་དག་འདི་དམངས་ཁྲིམས་དང་དངོས་ཟོག་གི་ཁྲིམས་༼物权法༽་ལ་འགལ་བའི་སྲིད་འཛིན་བྱ་སྤྱོད་རྐྱང་རྐྱང་ཞིག་མ་ཡིན་པར། རྒྱལ་ཁབ་ཀྱི་རྩ་ཁྲིམས་ཀྱི་དོན་ཚན་༣༧་པའི་མི་ལུས་རང་དབང་དང་། དོན་ཚན་༣༢བའི་ཚན་པ་༢བའི་འདྲ་མཉམ་གྱི་ཐོབ་ཐང་དང་། དེའི་དོན་ཚན་༣༦་གི་ཆོས་ལུགས་དད་མོས་རང་དབང་གི་རྩ་དོན་དང་འགལ་ཡོད་པམ་ཟད། དེ་ལས་འཕྲོས་བའི་ཉེས་ཁྲིམས་ཀྱིས་མི་ལུས་རང་དབང་གི་ཐོབ་ཐང་ལ་གནོད་གཙེས་བྱས་བའི་ཁྲིམས་འགལ་བཀག་ཉར་༼非法拘禁༽གྱི་ཉེས་བ་བསགས་ཡོད་པ་དང་། བྱ་སྤྱོད་དེས་༢༠༠༣་གྱི་ལོར་ནུས་མེད་དུ་བཟོས་ཟིན་པའི་སྤྱི་དམངས་བསྡུ་རུབ་བྱས་ནས་ཕྱིར་ཡུལ་དུ་བསྐྱལ་བའི་ལམ་ལུགས་༼收容遣送制度༽་དེ་གསེར་རྟ་ནས་རོ་ལངས་བརྒྱབ་པ་རེད་སྙམ།
རྒྱལ་ཁབ་ཀྱི་ཁྲིམས་དང་འགལ་བའི་བྱ་སྤྱོད་ཅིག་ཡིན་ན་དེ་ལ་ངེས་བར་དུ་ཆད་པ་ཞིག་ཡོད་དགོས། ངན་པ་ཐེར་འདོན་དང་བཟང་བོར་གཏང་རག་བྱིན་ན་ད་གཟོད་སྤྱི་ཚོགས་ཤིག་ཡར་རྒྱས་སུ་འགྲོ་ཐུབ། དེའི་རྒྱུ་མཚན་གྱིས་རྒྱལ་ཁབ་ཀྱིས་བྱ་སྤྱོད་ངན་པ་ཆེ་ཆུང་གང་ཡིན་རུང་དེ་ལ་དཔག་པའི་ཆད་པ་ཁྲིམས་ཀྱིས་གཏན་ཏུ་འཁེལ་བ་རེད། དཔེར་ན་འབར་ཞུན་ཆུང་རུང་དེ་ལ་ཚོད་མ་བཟུང་ན། ནགས་ཚུལ་ཡོངས་རྫོགས་དེས་མེ་ལ་བསྒྲོན་ནུས། ཉེ་ཆར་ཆའོ་སན་ཏེ་ཟེར་བའི་བུད་མེད་ཅིག་གིས་བཤད་པའི་སྐད་ཆ་དེ་ཡིས་ང་ཚོ་བོད་རིགས་ཡོངས་ཀྱི་སེམས་གནོད་ཡོད་པ་མ་ཟད། བོད་མི་རིགས་ཡོངས་ཀྱི་ཆེ་མཐོང་ལའང་ཤན་ཤུགས་ངན་པ་ཐེབས་ཡོད། བུད་མེད་དེ་ལ་མདོ་དབུས་ཁམས་གསུམ་གྱི་བོད་མི་གཞོན་སྐྱེས་མང་བོས་ངོ་རྒོལ་བྱེད་པའི་སྐབས་སུ། ཡང་མི་མངོན་པའི་དྲ་དབྱིངས་ན་གནས་བའི་བོད་མི་ལ་ལས་ཁོ་མོར་ཁག་མེད་རབས་དང་ཆད་པ་གཅོད་མི་འོས་ལུགས་ལབ་སོང་། བོད་གསེར་རྟ་བླ་རུང་སྒེར་གྱི་མཁན་པོ་བསོད་དར་རྒྱས་ལགས་ཀྱིས་ཀྱང་འདི་འདྲའི་དུས་ངན་ཞིག་ལ་བོད་མི་རྣམས་ཀྱིས་རྒྱ་མོ་འདི་བཏང་སྙོམས་ལ་འཇོག་དགོས་བའི་འབོད་སྐུལ་གནང་གིན་འདུག མཁན་པོས་མཁན་ཆེན་འཇིགས་མེད་ཕུན་ཚོགས་ཀྱི་ཞལ་གདམས་༼རང་ཚུགས་མ་ཤོར་༽ཞེས་བ་དེའང་བརྗེད་སོང་བ་འདྲ། རྒྱལ་ཁབ་ཀྱི་ཁྲིམས་ལྟར་ན་དེ་ནི་ནོར་འཁྲུལ་གྱི་ལྟ་བ་རེད། གང་ཡིན་ཞེ་ན་ཁོ་མོ་དང་མཛེས་བརྙན་གྱི་བྱ་སྤྱོད་ནི་རྩ་ཁྲིམས་ཀྱི་དོན་ཚན་༤་བ་དང་། མི་རིགས་ས་གནས་རང་སྐྱོང་གི་ཁྲིམས་ལུགས་ཀྱི་དོན་ཚན་༩་བ་དང་འགལ་བས་རྩ་ཁྲིམས་དང་འགལ་ཞིང་། ཉེས་ཁྲིམས་ཀྱི་དོན་ཚན་༢༤༩་དང་༢༥༠་དང་འགལ་བས་ཉེས་ཁྲིམས་དང་འགལ་བ། བདེ་འཇགས་དོ་དམ་དང་ཆད་གཅོད་སྐོར་གྱི་ཁྲིམས་ཀྱི་དོན་ཚན་༤༧་དང་འགལ་བས་སྤྱི་ཚོགས་བདེ་འཇགས་དོ་དམ་དང་འགལ་ཡོད་པའི་བྱ་སྤྱོད་ཅིག་ཡིན་ཕྱིན། འདི་འདྲའི་འགལ་བ་གསུམ་འཛོམས་ཀྱི་ཁྲིམས་འགལ་བྱ་སྤྱོད་ཅིག་བཏང་སྙོམས་ལ་བཞག་ན་རྒྱ་ནག་རྒྱལ་ཁབ་འདི་ཁྲིམས་ཀྱིས་ཇི་ལྟར་སྐྱོང་། ༼གོང་ནས་ལུང་དྲངས་བའི་ཁྲིམས་ཡིག་རེ་རེ་གཤམ་དུ་བོད་རྒྱ་ཤན་སྦྱར་བྱས་ཡོད་པས་དེ་ནས་གཟིགས་རོགས།༽
ཕྱི་བསྐྱོད་ལམ་ཡིག་༼护照༽་ནི་སྲིད་གཞུང་གིས་སྤྱི་དམངས་ཞིག་ཕྱི་རྒྱལ་དུ་འགྲུད་བཞུད་ལ་འགྲོ་ཆོག་པར་སྤྲད་པའི་ཆོག་མཆན་དཔང་རྟགས་ཤིག་ཡིན། སྤྱི་དམངས་ཀྱིས་རང་ཉིད་ཀྱི་གྲོང་མིའི་ཐོབ་ཐང་ལག་ཁྱེར་དང་གདན་ཞུ་ཡི་གེ་ལ་བརྟེན་ནས་སྤྱི་བདེ་ལས་ཁུངས་ལ་ལམ་ཡིག་ཞུས་ཚེ། སྤྱི་བདེ་ལས་ཁུངས་ཀྱིས་ཉིན་༡༠་ཚུན་ལམ་ཡིག་བཟོས་ནས་སྤྲོད་དགོས། སྤྲད་ཟིན་པའི་ལམ་ཡིག་དེའང་དམིགས་བསལ་ཀྱི་ཁྲིམས་ཀྱིས་གཏན་ཏུ་འཁེལ་བའི་གནས་ཚུལ་འོག་ཕྱིར་བསྡུད་དང་བཙན་ཉར་བྱེད་དགོས་བྱུང་ན། ཁྲིམས་འཛིན་ལས་ཁུངས་དང་སྲིད་གཞུང་གི་ལྟ་ཞིབ་ལས་ཁུངས༼监察部门 ༽་ཀྱིས་ངེས་བར་དུ་ཁྲིམས་མཐུན་གྱི་བརྒྱུད་རིམ་བརྒྱུད་ནས་བཙན་ཉར་བྱེད་དགོས་བ་ལས། གང་ཟག་དང་ཚོགས་པ་གཞན་པ་དཔེར་ན་སྡེ་བའི་སྡེ་དཔོན་དང་ཞང་སྲིད་གཞུང་གི་འགོ་ཁྲིད། མངག་གཏོང་ཁང་སོགས་ལ་ཕྱི་བསྐྱོད་ལམ་ཡིག་ཕྱིར་བསྡུད་དང་བཙན་ཉར་བྱེད་མི་ཆོག་ལ་བྱེད་པའི་དབང་ཆའང་རྩ་བ་ཉིད་ནས་མེད། ལམ་ཡིག་གི་ཁྲིམས་ཀྱི་དོན་ཚན་༡༥་ནང་དུ་ལམ་ཡིག་བཙན་ཉར་བྱེད་པའི་ཆ་རྐྱེན་ནི་རྒྱལ་ཁབ་ཀྱི་ཁྲིམས་འཛིན་ལས་ཁུངས་དང་སྲིད་འཛིན་ལྟ་ཞིབ་ལས་ཁུང་ཀྱིས་གྱོད་གཞིའི་དགོས་མཁོ་དབང་གིས་སྤྱི་དམངས་ཀྱི་ལམ་ཡིག་བཙན་ཉར་བྱེད་པ་ཆོག་པ་དང་། སྤྱི་དམངས་ཀྱིས་བཙན་ཉར་བྱེད་འོས་བའི་ལམ་ཡིག་དེ་གཞུང་ལ་མ་སྤྲད་ན། ཁྲིམས་འཛིན་ལས་ཁུངས་སོགས་ཀྱིས་ཕྱི་བསྐྱོད་ལམ་ཡིག་སྤྲོད་པའི་ལས་ཁུངས་ལ་ལམ་ཡིག་དེ་ནུས་མེད་གསལ་སྒྲག་སྤེལ་བའི་རེ་སྐུལ་བྱེད་ཆོག
མི་རིགས་ཁྱད་གསོད་ཅེས་བ་ནི་མི་རིགས་དང་གང་ཟག་ཅིག་གི་རིགས་རུས་དང་བྱད་གཟུགས། བདོག་པ་དང་ཆབ་སྲིད་གོ་གནས་སོགས་ལ་དམིགས་ནས་དེར་ཁྱད་གསོད་དང་བརྙས་དམོད་བྱེད་པའམ། ལོགས་སུ་བཀར་ནས་མཐོང་ཆུང་བྱེད་པའི་བྱ་སྤྱོད་ཡིན། དེ་ནི་འགྲོ་བ་མིའི་གཞི་རྩའི་ཐོབ་ཐང་ལ་གནོད་འཚེ་བྱས་བའི་བྱ་སྤྱོད་ཅིག་ཡིན རྒྱ་སྐད་ཀྱིས་དེ་ལ་༼民族歧视 ༽ཟེར་ཞིང་དབྱིན་ཇིའི་སྐད་གྱིས་དེ་ལ་༼ discrimination༽ཟེར། དེ་ནི་རྒྱལ་ཁབ་ཀྱི་རྩ་ཁྲིམས་ཀྱི་དོན་ཚན་གསུམ་དང་དེ་ལས་འཕྲོས་བའི་ཁྲིམས་ལུགས་གཞན་དང་འགལ་བའི་བྱ་སྤྱོད་ཡང་ཡིན། རྒྱ་རིགས་ལ་སྔ་མོ་ནས་ཡོད་པའི་གྲངས་ཉུང་མི་རིགས་ལ་ཁྱད་གསོད་བྱེད་པའི་གོམས་སྲོལ་ངན་པ་དེ་སྔོན་འགོག་བྱེད་ཆེད། རྩ་ཁྲིམས་ཀྱི་དོན་ཚན་གསུམ་པ་དང་བཞི་བ། མི་རིགས་ས་གནས་རང་སྐྱོང་གི་ཁྲིམས་ཀྱི་དོན་ཚན་༩་བ་བཅས་ཀྱི་ནང་དུ་གྲངས་ཉུང་མི་རིགས་ལ་ཁྱད་གསོད་བྱ་མི་ཆོག་པའི་གཏན་འཁེལ་བྱས་ཡོད། ད་བར་རྒྱ་ཡུལ་གྱི་གྲོང་ཁྱེར་མང་བོ་ཞིག་ན་གནམ་གྲུ་ཐང་དང་མགྲོན་ཁང་སོགས་ཀྱིས་རྒྱལ་ཁབ་བདེ་འཇགས་དང་འཇིགས་སྐུལ་རིང་ལུགས་པ་ངོ་རྒོལ་བྱེད་པར་ཁ་གཡར་ནས་རང་རེའི་རིགས་ལ་ཁྱད་གསོད་དང་མཐོང་ཆུང་ཤུགས་དྲག་བྱེད་གིན་ཡོད། དེར་ཁ་གཏད་གཅོག་དགོས་ན་བརྙན་རིས་འདི་ནང་གི་དཔའ་མཛངས་ལྡན་པའི་ཕོ་གསར་དེའི་ཐབས་ཤེས་བེད་སྤྱོད་བྱེད་དགོས་བ་མ་ཟད། གྱོད་གཞི་སོ་སོའི་ཐུན་མིན་གྱི་ཁྱད་ཆོས་ལ་དམིགས་ནས་དཔང་རྟགས་སོགས་བསྡུ་རུབ་བྱས་ཏེ་སྲིད་འཛིན་ཁྲིམས་ལུགས་ཀྱི་གཏུག་བཤེར་རམ་དམངས་དོན་གྱི་གཏུག་བཤེར་དང་ཉེས་དོན་གཏུག་བཤེར་སོགས་ཀྱི་ཐབས་ལམ་ལ་བརྟེན་ནས་རང་རང་གི་ཐོབ་ཐང་སྲུང་སྐྱོབ་བྱེད་དགོས།
ནགས་ཚང་ནུས་བློ། ང་ཚོ་ནི་མི་ཞིག་ཡིན་པའི་ཆ་ནས་བཤད་ན། སྐྱེ་བོ་སུ་དང་སུ་ཡིན་ཡང་རང་རང་ལ་ཆེས་རྩ་བའི་ཁེ་དབང་རེ་ཡོད་པ་ནི་ཤེས་དགོས་པ་མ་ཟད་། མི་རང་གི་ཁེ་དབང་གི་ཐོབ་ཐང་འདི་དག་ལ་ཁྲིམས་ལྡན་གྱི་སྲུང་སྐྱོབ་བྱེད་དགོས་པ་ཡང་ཤེས་དགོས་པ་རེད། རང་ཉིད་ཁ་འོག་ཏུ་བསྡད་ཡོད་པའི་རྒྱལ་ཁབ་སྟེ། རང་བཙན་གྱི་རྒྱལ་ཁབ། ཡང་ན་མངགས་བཅོལ་འོག་ཏུ་ཡོད་པའི་རྒྱལ་ཁབ་བམ། རང་སྲིད་རང་སྐྱོང་མིན་པའི་རྒྱལ་ཁབ་གང་ཡིན་ཡང་། ཐོག་མར་སྐྱེ་བོ་རང་ཉིད་ཀྱིས་རྒྱལ་ཁབ་འདིའི་ཁྲིམས་ལ་སློབ་སྦྱོང་བཟང་བོ་བྱེད་དགོས། ཁྲིམས་མཐུན་གྱི་ངང་ནས་རྒྱལ་ཁབ་ཁྲིམས་ཀྱིས་རང་གི་ཁེ་དབང་སོགས་སྲུང་སྐྱོབ་བྱེད་དགོས། ས་ཆ་མང་ཙམ་གྱིས་ཁྲིམས་བཤད་པ་བཟང་ཡང་ལག་ལེན་མི་བྱེད་པ་ནི་དཔོན་ངན་ཉུང་ཤས་ཀྱིས་གཅིག་ནས་སྙིང་རྗེ་མེད་པ་དང་། གཉིས་ནས་གླ་ཕོགས་ལེན་པ་ཙམ་ལས་རྒྱལ་ཁྲིམས་མི་ཤེས་པའི་རྐྱེན་རེད། ཅི་བཤད་ཀྱང་། དབང་བསྒྱུར་མཁན་གྱི་རྒྱལ་ཁྲིམས་ལ་འབངས་མི་སྲུང་སྐྱོབ་ཀྱི་ནུས་ཤུགས་ཆེན་པོ་ཡོད་པ་དང་། སྤྱིར་བཏང་དུ་ཁྲིམས་སོགས་ནི་རྒྱུ་འབྲས་དྲང་བ་ཡིན་ལ། རྒྱལ་ཁྲིམས་བཟང་བོ་ཡོད་ཀྱང་ངོ་ཚ་ཁྲེལ་མེད་ཀྱིས་ལག་ལེན་མི་བྱེད་པའི་གཏུམ་སྤྱོད་ཀྱི་དབང་བསྒྱུར་རྒྱལ་ཁབ་ནི་ཉུང་ཤས་ཡིན་པ་ནི་བཤད་མ་དགོས་པ་རེད། གནད་འགག་ནི་སྐྱེ་བོ་རང་ཉིད་ཀྱིས་རྒྱལ་ཁྲིམས་འདི་དག་ཅི་ལྟར་གོ་དོན་ཆ་ཚང་རྟོགས་པ་དང་རང་གི་ཁེ་ཕན་སྲུང་བའི་ཐད་ཅི་ལྟར་མཁོ་སྤྱོད་བྱེད་པ་ལ་རག་ལས་པ་ཡིན། འབངས་མི་མང་ཙམ་གྱིས་རྒྱལ་ཁྲིམས་རང་དང་འབྲེལ་བ་མེད་འདོད་པ་ནི་ནོར་འཁྲུལ་རེད། ཁྱོད་རྒྱལ་ཁབ་འདིའི་ཁ་འོག་ཏུ་བསྡད་ཡོད་པས་ཁྱོད་ཀྱི་ཤེས་ན་མ་ཤེས་ན། ཡང་ན་ཁྱོད་ཀྱི་འདོད་ན་མ་འདོད་ན་རྒྱལ་ཁྲིམས་ཡོད་ཚད་ཁྱོད་ཀྱི་མགོ་ལ་ཡོད་ངེས་ངེས་རེད། ཁྲིམས་ཀྱིས་རང་སྲུང་ཤེས་མཁན་མགོ་ལ་ཆག་སྐྱོན་ཉུང་བ་དང་། ཁྲིམས་ཀྱིས་རང་སྲུང་མི་ཤེས་མཁན་གྱི་མགོ་ལ་དུས་ནམ་ཡང་ཆག་སྐྱོན་མང་ཙམ་དང་། དོན་མེད་དུ་ཁྲིམས་འགལ་གྱི་གཤེ་རྡུང་དྲུད་གསུམ་ཀྱང་ཐེབས་ཀྱིན་ཡོད་ཀྱང་། བཤད་ས་བཤད་ཁུངས་མ་ཤེས་པར་སྒུག་པའི་བུ་ངན་ཟོས་པ་བཞིན་བསྡད་ཡོད་པ་སོགས་ནི་སྙིང་རེ་རྗེ། དེ་བས་ཅི་བཤད་ན་སྐྱེ་བོ་མཐོ་དམན་སུ་ཡིན་ཡང་རང་དང་འབྲེལ་བའི་ཁྲིམས་ལུགས་ཅུང་རེ་སློབ་སྦྱོང་བྱས་ན་དགོས་ངེས་ཀྱི་སྐབས་རེ་ཡོད་ཁོ་ཐག་རེད།
ང་ཚོ་ཨ་མདོ་བ་ཕལ་ཆེ་བས་རང་ཉིད་ཀྱི་ཕུགས་འདུན་དང་དགའ་སྡུག་སོགས་ཀྱི་སེམས་ཚོར་སྙན་ངག་ལ་བཅོལ་ནས་རྨ་ཁ་དང་ན་ཚ་དེ་ཡིས་སྨན་བཅོས་བྱེད་ཁུལ་བྱས། དེ་ནི་བོད་ཀྱི་དེང་རབས་སྙན་ངག་པ་སོགས་ཀྱི་༼དངོས་རྫས་མ་ཡིན་པའི་རིག་གནས་ཤུལ་རྫས་༽ལས་སྐྱེས་ཤིང་མཆེད་པའི་སེམས་གཤིས་ཤིག་ཡིན་རྒྱུ་རེད་བསམ། མི་རིགས་འདིའི་མི་རབས་ནས་མི་རབས་སུ་བརྒྱུད་པའི་གོད་ཆག་དང་མྱངས་བའི་ངོ་ཚ་ཡོད་དོ་ཅོག་སྙན་ངག་གིས་ཞི་བའམ་ཞིག་གསོ་བྱེད་ནུས་ན། འཇར་པན་ནི་ད་ལྟ་སྙན་ངག་གིས་ཁྱབ་པའི་རྒྱལ་ཁབ་ཅིག་ཆགས་ཡོད་རྒྱུ་རེད། ཡིན་ནའང་དེ་ལས་ལྡོག་སྟེ་འཇར་པན་ནི་སྟོབས་འབྱོར་གྱིས་བརྟས་ཤིང་སྙན་ངག་གིས་དབུལ་བའི་རྒྱལ་ཁབ་ཅིག་ཡིན། ཉམ་དམའ་བའི་མི་རིགས་ཤིག་ལ་སྙན་ངག་མི་མཛའ་བ་ནི་ས་སྒང་འདིའི་མི་གཞན་གྱིས་ཤེས་ཤིང་ང་ཚོས་ཧ་མ་གོ་བའི་གསང་བ་ཞིག་ཡིན། ཞག་རྩི་ཡོད་མེད་ལ་མ་ལྟོས་བར་བར་སྣང་ནས་སྙན་ངག་གི་བཙན་མཁར་ཞིག་བཞེངས་བ་ལས་ང་ཚོས་མིག་མཐོང་ལག་ཟིན་གྱི་ཐབས་ལམ་ཞིག་བཙལ་ནས་ལུས་སྟོབས་རྒྱས་བར་བྱ་དགོས། སྟོབས་འབྱོར་ལས་བྱུང་བའི་སྙན་ངག་ནི་གླིང་སྒྲུང་ལྟ་བུ་ཡིན། དེས་ན་ང་ཚོས་སྟོབས་འབྱོར་འཕེལ་བྱེད་ཀྱི་ཟ་མ་རིན་པོ་ཆེ་གང་ནས་འཚོལ་དགོས་ཞེ་ན། ངས་བལྟས་ན་ང་ཚོ་ཁྲིམས་ལུགས་ཀྱི་ལམ་ལ་ཆས་ཏེ་ཁྲིམས་ལུགས་ཀྱི་ཤ་མར་ཟོས་ན་ད་གཟོད་མི་རིགས་འདིའི་ལུས་སྟོབས་ཡང་བསྐྱར་རྒྱས་སྲིད། གནའ་བོ་རོམ་གྱི་བསམ་བློ་བ་ཕེ་ཁྲོལ་ནུ་ཡོག་སུས་༼Petronius༽ཁྲིམས་ལུགས་ནི་བག་ལབ་དང་མར་ཕྱུར་ཡིན་ཞེས་ལོ་ངོ་སྟོང་ཕྲག་ཡན་ལ་ལུང་བསྟན་ཡོད་པས། ང་ཚོས་ད་ལྟ་ཁྲིམས་ལུགས་ཞེས་བ་དེ་འོ་སྐོལ་གྱི་བསམ་པའི་ཀློང་གི་གཏེར་ནས་གདན་དྲངས་ཏེ་ལྟོ་གོས་གཏམ་གསུམ་སོགས་སྒྲུབ་བྱེད་ཀྱི་ཐབས་ལམ་ཞིག་ལ་བཀོལ་དགོས། རང་རིགས་ཀྱི་བགྲེས་སོང་ཕལ་ཆེ་བས་རྒྱ་ནག་རྒྱལ་ཁབ་ཀྱི་ཁྲིམས་ལ་ཡིད་ཆེས་མེད་ཅེས་བརྗོད་ན་དེ་ལ་ཁག་མེད། ཁོང་ཚོའི་ལོ་རྒྱུས་ནི་རྒྱ་ནག་རྒྱལ་ཁབ་ཆེས་ཁྲིམས་མེད་ལུགས་མེད་ཀྱི་དུས་ངན་ལ་ཁེལ་ཡོད་ལ་ཁོང་རྣམ་པ་ཚོ་ལོ་རྒྱུས་དེ་དེད་ནས་ཚུར་ཡོང་བ་རེད། ཡིན་ནའང་ང་ཚོ་གཞོན་རབས་ཚོ་རྒན་པ་རྣམས་ཀྱི་འཇིགས་དོགས་ཀྱི་གྲིབ་མ་ནང་དུ་མི་གནས་བར་སོ་སོའི་སྐབས་དང་འཚམ་པའི་ཐོབ་ཐང་དང་བདེ་སྐྱིད་ལ་བརྩོན་ལེན་བྱེད་པ་ནི་ལྷན་སྐྱེས་ཀྱི་འགྲོ་བ་མིའི་ཐོབ་ཐང་ཞིག་ཡིན། རྒྱ་ནག་རྒྱལ་ཁབ་ཀྱི་རྟོགས་སད་ཤེས་ཡོན་པ་དང་སྒོས་སུ་ཁྲིམས་རིག་སྨྲ་བའི་སྡེ་དག་གིས་མང་ཚོགས་ཀྱི་སྣེ་ཁྲིད་ནས་མི་ལོ་སུམ་ཅུ་ལྷག་ལ་ཧུར་ཐག་འབད་ཐག་བྱས་བའི་རྐྱེན་གྱིས་ད་ལྟ་འགྲོ་བ་མིའི་ཐོབ་ཐང་ལ་སྲུང་སྐྱོབ་བྱེད་པ་རྩ་ཁྲིམས་ཀྱི་དོན་ཚན་ནང་ཚུད་ཡོད་པ་མ་ཟད། ཁྲིམས་ཐམས་ཅད་ཀྱི་ནང་དུ་ཁྱབ་བརྡལ་ཏུ་འགྲོ་དང་འགྲོ་བཞིན་པ་དང་རྒྱལ་ཁབ་ཁྲིམས་ཀྱིས་སྐྱོང་བ་དང་བོད་ཡུལ་ཁྲིམས་ཀྱིས་སྐྱོང་བ་སོགས་སྔར་ནས་དར་མ་མྱོང་བའི་སྲིད་ཇུས་ཀྱང་ལག་བསྟར་དང་གཏན་འཁེལ་བྱེད་བཞིན་བདའ། འདི་དག་ནི་ང་ཚོས་འཚོལ་དགོས་བའི་གླགས་ཡིན།
© 2018 — Powered by WordPress
Theme by Anders Noren — Up ↑

robotstxt: allowed

filter: keep


text:
དེ་ཡང་འཇམ་མགོན་བླ་མ་ཙོང་ཁ་པ་ཆེན་པོའི་འཁྲུངས་གཞིས་བྱིན་ཅན་རྗེ་སྐུ་འབུམ་བྱམས་པ་གླིང་ནི། ཡུལ་གངས་ཅན་ལྗོངས་འདིར་མདོ་སྔགས་ཀྱིས་བསྡུས་པའི་འཁྲུལ་བྲ… ཞིབ་ཏུ་ཀློག →
ང་ཚོའི་ལོ་རྒྱུས་དང་རྣམ་ཐར་རིག་པའི་སྐོར་ལ་ཞིབ་མཇལ་བྱེད་ཐུབ་པ་ཡིན་ན། ཆེས་རིན་ཐང་ལྡན་པའི་བློ་སྐྱེད་དང་ཤེས་བྱ་མང་པོ་ཞིག་འཐོབ་རྒྱུ་ཡོད་པ་ནི་གདོན་… ཞིབ་ཏུ་ཀློག →
ཁོ་བོས་ཉེ་ཆར་སོག་རིགས་ཀྱི་ལོ་ཙ་པ་གུང་མགོན་པོ་སྐྱབས་ཀྱིས་བསྒྱུར་བའི་ཐང་ཟིན་ལམ་ཡིག་སྟེ། ཁ་བྱང་ཆ་ཚང་ལ་ཆེན་པོ་ཐང་གུར་དུས་ཀྱི་རྒྱ་གར་ཞིང་གི་བཀོད་… ཞིབ་ཏུ་ཀློག →
ཉིན་ཤས་རིང་ང་ཚོའི་མཁས་དབང་དགེ་འདུན་ཆོས་འཕེལ་དང་འབྲེལ་བ་ཡོད་ཟེར་བའི་བོད་འགྱུར་དེབ་ཆུང་ཁ་བྱང་ལ《རཱ་ཧུལ་མཉམ་དུ་བོད་བསྐྱོད་ཟིན་ཐོ》ཞེས་འགྱུར་དེབ་ད… ཞིབ་ཏུ་ཀློག →
བོད་རྒྱལ་བརྒྱད་པ་གྲི་གུམ་བཙན་པོའི་སྲས་གསུམ་གྱི་ཐ་ཆུང་ཉ་ཁྲི་དེ།རང་གི་ཕ་ནི་བློན་པོ་ལོ་ངམ་གྱིས་བསད་རྗེས་ཀོང་ཡུལ་དུ་བྲོས་ཏེ་ཆུང་མ་བླངས་ཤིང་རིམ་ག… ཞིབ་ཏུ་ཀློག →
དུས་རབས་གོང་མའི་ལོ་མཇུག་ཏུ་ཞོགས་དུང་སོགས་ཀྱིས་དེང་རབས་བོད་ཀྱི་ན་གཞོན་ཚོའི་སྤྱི་ཚོགས་གསར་བའི་བསམ་བློའི་ཡོ་ལང་དུ་ཕུལ་བའི་རྩོམ་གསར་དག་གི་ནང་དོན… ཞིབ་ཏུ་ཀློག →
མཁས་དབང་དགེ་འདུན་ཆོས་འཕེལ་མཆོག་ནི་བོད་ཀྱི་རིག་གནས་པའི་ཐད་ནས་ངོམ་རུང་བའི་ཚབ་མཚོན་གྱི་མི་སྣ་རླབས་ཆེན་ཞིག་ཡིན་ལ། ཁོང་གི་གཏམ་རྒྱུད་གསེར་ཐ… ཞིབ་ཏུ་ཀློག →
སྒྱུར་བ་པོ། མཁན་པོ་ཆོས་དབྱིངས་རྡོ་རྗེ། བྱ་བྲལ་རིན་པོ་ཆེ་ཞི་བར་གཤེགས་པས་ནི་དུས་རབས་ཤིག་གི་མཇུག་བསྡུས་པ་རེད་ལ། སྤྱིར་སངས་རྒྱས་ཀྱི་བསྟན་པ། བྱེ་… ཞིབ་ཏུ་ཀློག →
{མནའ་མང་བོ་སྐྱེལ་བའི་བརྙན་ཐུང་ཞིག་ལ་བལྟས་རྗེས།} ང་ཚོའི་མི་ཁ་ཤས་ཤིག་ནི་མནའ་སྐྱེལ་བར་དགའ་ཞིང་དགའ་བ་ཙམ་དུ་མ་ཟད། དད་ཞེན་དང་འབྲེལ་བའི་མནའ་ཆེན… ཞིབ་ཏུ་ཀློག →
རྩོམ་པ་པོ། ཚངས་དབང་དགེ་འདུན་བསྟན་པ། “ལོ་ཙཱ་བ་རིན་ཆེན་བཟང་པོའི་སྐུ་གདུང་རྙེད་པ་” ཞེས་པའི་གསར་འགྱུར་ཐད་ཀྱི་དོགས་པ། ཉེ་ཆར་ལོ་ཙཱ་བ་ར… ཞིབ་ཏུ་ཀློག →
ཅལ་འདྲོགས། “ས་པཎ་གྱིས་རྒྱུ་མཚན་མེད་པར་གཞན་དག་རྒྱུག་ཅེས་པར་གོ་བ་ལེན་དགོས་པ་འདྲ། ཚིག་གོང་མ་དེ་དྲན་མ་སོང་།” ང་ཚོས་ན་ནིང་ནས་བཟུང་ཉེ་… ཞིབ་ཏུ་ཀློག →
སྤྲུལ་སྐུ་རྫུན་མ་ཝུའུ་ཏ་རོང་སོགས་ཀྱིས་རྙོག་ཟིང་བསླངས་ནས་བོད་བརྒྱུད་ནང་བསྟན་དང་བོད་རིགས་མི་དམངས་ལ་དམའ་འབེབས་བྱས་པའི་རྐྱེན་གྱིས་རྒྱ་ཆེའི་སེར་ས… ཞིབ་ཏུ་ཀློག →
ལྷ་སའི་མངར་ཇ་དང་འབྲེལ་བའི་དྲན་ཚོར། དེ་རིང་གཟའ་ཟླ་བ་རེད། གནམ་ངོ་དྭངས་ཤིང་དྲོད་ཁོལ་འཁྱིལ། མཆོད་མཇལ་སྟབས་བདེ་ཞིག་བླངས་འཕྲལ་གཙུག་ལག་ཁང་གི་འཁྲིས་… ཞིབ་ཏུ་ཀློག →
དེ་རིང་ནི་གནམ་གཤིས་དྲོ་ཞིང་དྭངས་པའི་སྟོན་མཇུག་གི་ཉིན་མོ་སྐྱིད་པོ་ཞིག་ཡིན། སྟོན་མཇུག་ཏུ་སླེབས་པའི་ཧོར་ཟླ་དགུ་བའི་ཚེས་བཅུ་གསུམ་ཉིན་བདག་གིས་ཡང་… ཞིབ་ཏུ་ཀློག →
བོད་ཡིག་དྲ་ངོས་འདི་གར་མ་སླེབས་པར་ཡུན་རིང་བོ་ཞིག་འགོར་བས། ཐ་ན་བོད་ཡིག་གཏགས་སྟངས་ཀྱང་ཅུང་མི་གོམས་པའི་ཚད་དུ་ལྷུང་འདུག དེང་སང་གང་སར་སྐད་ཐོར་སྣ་ཚ… ཞིབ་ཏུ་ཀློག →
བྱམས་བརྩེ་དང་ཤེས་རབ་ཀྱི་ལམ་བུ་འཚོལ་བའི་སྐྱེས་བུ་ཞིག — སྒོ་ཤེས་རབ་རྒྱ་མཚོ་ལགས་ཀྱི་རྩོམ་རིག་གི་འཇིག་རྟེན་འགྲིམ་པ། ཚན་པ་དང་བོ། གྲྭ་བཙུན་ར… ཞིབ་ཏུ་ཀློག →
ཆེས་སྤྱིར་བཏང་བའི་ཐ་སྙད་ཁྲོད་ཀྱི་འཇིག་རྟེན། –དེང་རབས་སྙན་ངག་ཅིག་གི་རོལ་མྱོང་། གྱང་ཆག་འདིའི་ནང་ནས། @ རོང་བོ་གངས་དཀར། ངས་རྟེན་འབྲེལ་གྱི་… ཞིབ་ཏུ་ཀློག →
༼བོད་ཀྱི་གསོ་བ་རིག་པའི་སེམས་ཁམས་རིག་པ་དང་ངག་གི་གསོ་ཐབས།༽ཞེས་པ་ལས༼བོད་ཀྱི་གསོ་བ་རིག་པའི་ངག་གི་གསོ་ཐབས།༽ བོད་ཀྱི་གསོ་བ་རིག་པའི་ངག་གི་གསོ་ཐབས་ཞ… ཞིབ་ཏུ་ཀློག →
མཚོ་སྔོན་པོ་མིན་པའི་མཚོ་ཁ་ཞིག་ནས་བུ་རབ་ཁ་བ་སྙིང་ལྕགས་ལགས་འདས་གྲོངས་སུ་སོང་བའི་སྐད་ངན་ཐོས་པའི་སྐྱོ་བ་མ་སངས་བའི་འཕྲོ་ལ། བདུན་ཕྲག་གཅིག་ལྷག་གི་འ… ཞིབ་ཏུ་ཀློག →
ཉིན་འདི་དག་ལ། བོད་ཀྱི་མཁས་པ་གཞོན་པ་རེ་གཉིས་གློ་བུར་དུ་འཆི་རྐྱེན་བྱུང་བར་ཚང་མས་ཕངས་སེམས་དང་བཅས་རང་རང་ས་ནས་མྱ་ངན་དང་རྗེས་དྲན་བྱེད་ཀིན་འདུག … ཞིབ་ཏུ་ཀློག →
— ན་གཞོན་རུས་པ་ཅན་ཁ་བ་སྙིང་ལྕགས་ལགས་འདས་པར་མྱ་ངན་ཞུ། {མཚོ་སྔོན་པོའི་ནང་ན་གསེར་ཉ་མང་། ། ཉ་གསེར་མིག་དུངས་པ་མཚོ་ལ་འཁོར། །} ཁྱོད་རང་ཐོག་མར… ཞིབ་ཏུ་ཀློག →
ཤིང་མོ་ལུག་གི་ལོའི་འགྲུལ་བཞུད་ཐོག་མ་སྟེ། སོག་ཡུལ་གྱི་དགོན་སྡེ་ཆེ་ཤོས་སོག་སྐད་དུ་ཝོའུ་ཏང་ཀྲོ(五当召)ཟེར་བའི་དགོན་པར་མཆོད་མཇལ་ལྟ་སྐོར་དུ་ཕྱིན་པ་ཡ… ཞིབ་ཏུ་ཀློག →
༸ ཀུན་གཟིགས་པཎ་ཆེན་རིན་པོ་ཆེར་ཐོག་མར་མཇལ་དུས་ངེད་རང་ལོ་ན་ཧ་ཅང་ཆུང་། སྐབས་དེར་ངའི་ཕ་ལགས་རྫོང་མཁར་དུ་ཡོད་སྟབས་ཨ་མ་ལགས་ཀྱིས་གཙོས་ཉེ་འབྲེལ་ཚོ་དང… ཞིབ་ཏུ་ཀློག →
དང་བོ། མགྱོགས་བྲིས། གནམ་ངོ་འཐིབས་ཤིང་འཁྱགས། སོག་ཡུལ་མཁར་སྔོན་པོ༼呼和浩特༽རུ་འབྱོར་ཡོད། དེ་ཡང་བོད་རྒྱལ་གྲི་གུམ་བཙན་པོའི་སྲས་གསུམ་པ་ཉ་ཁྲི་ཀ… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
རྒྱ་གར་གྱི་ཡབ་ཆེན་གྷན་ངྷི་མཆོག་གི་ལོ་རྒྱུས་མདོར་བསྡུས།
- །
- པ་སངས།, 02 ཟླ་བཅུ་པ། 2015 16:15
- ། རླངས་ཚང་བསོད་ནམས་རྡོ་རྗེས་བསྒྱུར།
རྒྱ་གར་གྱི་ཡབ་ཆེན་གྷན་ངྷི་མཆོག་༼༡༨༦༩།༡༠།༢ནས་༡༩༤༨།༠༡།༣༠ ༽དང༌། བློ་འབྱེད་པ་ཆེན་མོ་ཉི་དབང་མགོན་པོའམ་ཐེ་ཀོར་མཆོག
ལེ་སུ་ལེ། ལེ་བེ་ཊས་བརྩམས། རླངས་ཚང་བསོད་ནམས་རྡོ་རྗེས་《རྒྱ་གར་གྱི་གྲགས་ཅན་མི་སྣ་བཅུ།》ཞེས་པའི་དེབ་ལས་བདམས་ཏེ་བསྒྱུར།
སྤྱི་ལོ་གཅིག་དགུ་ཞེ་བརྒྱད་ལོའི་ཟླ་དང་པོའི་ཚེས་སུམ་ཅུ་ཉིན་གྱི་ཕྱི་དྲོར། སྐུ་ན་ཅུང་ཟད་བགྲེས་པའི་མི་ཞིག་རང་གི་བཞུགས་ཤག་གི་སྒོ་ར་བརྒྱུད་ཧིན་དྷུ་ཆོས་པ་ཚོའི་སར་འགྲོ་བའི་ལམ་ཁར། གློ་བུར་དུ་མེ་མདའི་སྐད་སྒྲ་བཞི་རིམ་པར་གྲགས་སྐབས་བགྲེས་པོ་ཁོང་དེ་མུར་ཐང་ལ་འགྱེལ། མཚན་མོ་དེར་ཁོང་གི་བློས་ཐུབ་ཀྱི་གྲོགས་པོ་པཎ་ཌི་ཏ་ནེ་ཧ་རུས་(Nehru)རླུང་འཕྲིན་བརྒྱུད། འོད་སྣང་ང་ཚོའི་མི་ཚེ་དང་རྒྱང་དུ་གྱེས་པས། འཇིག་རྟེན་མུན་པས་ཁེངས་སོང་ཞེས་རྒྱ་གར་མི་དམངས་ལ་ཁྱབ་བསྒྲགས་བྱས། ལོ་ན་ཅུང་ཟད་བགྲེས་པའི་རླབས་ཆེན་མི་སྣ་ཁོང་མཧཱ་ཏ་མ་གྷན་དྷི་མཆོག་ཡིན་ཞིང༌། ཁོང་གི་སྐུ་ཚེའི་མཛད་རྣམ་མི་ཤེས་མཁན་སུ་ཞིག་ཡོད། མཧཱ་ཏ་མ་གྷན་དྷི་མཆོག་ནི་སྤྱི་ལོ་༡༨༦༩ཟླ་༡༠ཚེས་༢ཉིན་རྒྱ་གར་ནུབ་ཕྱོགས་སུ་གཏོགས་པའི་པོར་པན་དཱར་ཞེས་པར་སྐུ་འཁྲུངས་ཤིང༌། མོ་ཧཱན་ཏ་ས་ནི་(Mohandas)ཁོང་གི་མཚན་གྱི་ཐོག་མ་དེ་ཡིན་ཞིང་དེའི་དོན་རླབས་ཆེན་གྱི་བླ་སྲོག་ཅེས་པ་ཡིན་ལ། ཚིག་ཐུང་ངུ་འདི་ནི་ཁོང་གི་མཚན་མགོར་ཕྱིས་སུ་ཐོགས་པ་ཞིག་རེད། གྷན་དྷི་མཆོག་གི་ཁྱིམ་རྒྱུད་ཀྱིས་སྲིད་གཞུང་གི་གོ་གནས་གལ་ཆེན་རྒྱུན་རིང་བཟུང་བ་དང༌། ཁོང་གི་ཡབ་ཀྱང་རྒྱ་གར་མངའ་སྡེ་ཞིག་གི་ལས་གནས་མཐོ་བའི་ལས་བྱེད་གཤིས་ཀ་བཟང་ལ་བློ་ཁོག་ཡངས་པ། ཕྱག་ལས་ཐོག་ཧ་ཅང་འཇོན་ཐང་ཡོད་མཁན་ཞིག་ཡིན། ཁོང་གི་བུ་གྷན་དྷི་ནི་ཡབ་ལ་བརྩེ་སེམས་ཆེ་བ་མ་ཟད། ཡུམ་ལ་ཡང་བརྩེ་ཞེན་ཤུགས་ཆེ་ཡོད། ཁོང་གི་མ་ཡུམ་ནི་ཧིན་དྷུའི་ཆོས་ལུགས་ལ་དད་འདུན་ཤིན་ཏུ་ཆེ་བས་མཆོད་པ་མ་ཕུལ་སྔོན་བཟའ་བཏུང་མི་བྱེད་མཁན་ཞིག་ཡིན།
ཐེངས་ཤིག་མོས་ཉི་མ་མ་ཤར་བར་དུ་ཟ་མ་མ་ཟོས་པར་བསྡད་ན་དཀོན་མཆོག་གིས་མོའི་རེ་འདོད་སྒྲུབ་ངེས་སྙམ་པའི་ཚོར་སྣང་སྐྱེས། ཡིན་ན་ཡང་སྐབས་དེར་ཆར་དུས༼རྒྱ་གར་གྱི་ཡུལ་ལུང་འགའ་རེར་ཟླ་གཉིས་གསུམ་རིང་ཆར་བ་རྒྱུན་མ་ཆད་པར་འབབ་པའི་དུས་དེ་ལ་ཆར་དུས་ཞེས་ཟེར། སྒྱུར་མཁན་གྱི་མཆན།༽་འགོ་ཚུགས་པས་ཡུན་རིང་པོར་ཉི་མ་སྤྲིན་གསེབ་ལས་མ་མངོན་སྟབས་མོའི་བུ་ཕྲུག་ཚོར་ཞེད་སྣང་སྐྱེས་ཏེ། རྒྱུན་རིང་ངང་ནམ་ཁར་ཅེར་ནས་ཨ་མ་ལགས་ལ་ཉི་མ་ཤར་སྟབས་བཞེས་ལག་མཆོད་རོགས་ཞེས་བཤད་རྒྱུར་བྲེལ་ཤ་ཆེན་པོ་ལངས།
གྷན་དྷི་མཆོག་གིས་སྐུ་ཚེའི་མཐའ་མཇུག་སྐབས་སུ་གསུང་རྩོམ་ཞིག་མཛད་པའི་ནང་ཁོང་གིས་དེ་སྔའི་ཕྱག་ལས་གནང་སྐོར་ཤུགས་ཆེར་བྲིས་འདུག་པ་དེའི་ནང་དཔེ་དེབ་དང་སློབ་ཚན་རྣམས་ནི་ཁོང་གི་གྲོགས་པོ་དངོས་གནས་དེ་ཡིན་པས། སློབ་གྲྭའི་ནང་སློབ་གྲོགས་གཞན་ལ་གྲོགས་པོ་སྒྲིག་པ་དང༌། མི་གཞན་དག་གིས་ལམ་ཁར་སྐད་ཆ་བཤད་པའམ། རྩེད་མོ་རྩེད་རྒྱུ་སོགས་ཀྱིས་དུས་ཚོད་ཆུད་ཟོས་གཏོང་ངེས་སྙམ་བཞིན་མགྱོགས་པོར་ནང་དུ་ལོག་འགྲོ་བའི་གཞུང་དྲང་གི་བུ་ཆུང་ཞིག་ཡིན། ཁོང་གིས་སློབ་གྲྭ་གྲོལ་མཚམས་ཡབ་ལ་ཕྱག་རོགས་བྱེད་དགོས་པས་སློབ་གྲོགས་གཞན་དང་མཉམ་དུ་རྩེད་མོར་མི་གཡེང་ཞིང༌། དེ་དག་དུས་ཚོད་འཕྲོ་བརླག་གི་རྒྱུ་ཡིན་པའི་ངོས་འཛིན་ནན་པོ་གནང་གི་ཡོད།
ཉིན་ཞིག་སློབ་གྲྭའི་རྩེད་རིགས་ཆུང་ངུ་ཞིག་གིས་ཁོང་ལ་སུན་གཙེར་བྱས། ཁོང་ཚོར་སྔ་དྲོ་མ་གཏོགས་འཛིན་གྲྭ་མེད་པའི་ཉིན་ཞིག མོ་ཧཱན་ཏ་དགོང་མོའི་ཆུ་ཚོད་བཞི་བའི་སྟེང་ཕྱིར་སློབ་གྲྭར་རྩེད་རིགས་ཆེད་ཡོང་དགོས་སྟབས། ཁོང་ལ་ཆུ་ཚོད་མེད་པས་སྤྲིན་པ་འཐིབ་པའི་གནམ་གཤིས་ཀྱིས་བསླུས་ནས་རྗེས་ལུས་ཐེབས། དེར་བརྟེན་རྩེད་མོ་མཇུག་རྫོགས་ཁར། སློབ་གྲོགས་ཚོ་ཡང་ཕྱིར་ཁྱིམ་དུ་ལོག་ཟིན་འདུག ཕྱི་ཉིན་དེར་ཁོས་སྔར་ཉིན་གྱི་རྩེད་རིགས་ཚོགས་འདུར་རྗེས་ལུས་ཇི་ལྟར་ཐེབས་ཚུལ་སློབ་གཙོར་འགྲེལ་བཤད་བྱས་སྐབས༌། སློབ་གཙོས་ཡིད་ཆེས་མ་བྱས། སློབ་གཙོས་མོ་ཧཱན་ཏ་ལ་ཁྱོད་ཀྱིས་རྒྱུ་མཚན་དྲང་མོར་མ་བཤད་སྟབས་ཉེས་ཆད་ངེས་པར་དུ་འབབ་ངེས་ཞེས་བཤད། དེ་རྗེས་སློབ་གཙོས་མོ་ཧཱན་ཏ་རྫུན་བཤད་མཁན་ཞིག་ཡིན་མིན་ཐད་དགོངས་བཞེས་གནང་བར། མོ་ཧཱན་ཏའི་དེ་སྔའི་སྤྱོད་ལམ་ནས་རྫུན་བཤད་མཁན་ཞིག་མིན་པའི་ངོས་འཛིན་བརྟན་པོ་ཐོབ། ཡིན་ན་ཡང༌། ཁོང་གིས་གནས་ཚུལ་དེ་ར་སྤྲོད་ཇི་ལྟར་བྱེད་ཐུབ་མིན་ལ་བསམ་བློ་ཡང་ཡང་བཏང༌། འདི་འདྲའི་ལོ་ཆུང་ཞིག་གིས་གཟབ་ནན་དང་དྲང་བདེན་གྱི་མི་ཞིག་བྱེད་དགོས་པ་རྟོགས་ཡོད་པ་མ་ཟད། བག་ཟོན་ཅི་ཡང་མེད་པར་རྟག་ཏུ་ནོར་འཁྲུལ་ཅན་གྱི་བསམ་བློ་གཏོང་མཁན་དག་ལ་ལམ་སྟོན་བྱེད།
ཕྱིས་སུ་མོ་ཧཱན་ཏའི་བསམ་བློར་འགྱུར་བ་སོང་ཏེ་རྩེད་ཐང་ནས་རྩེད་མོ་རྩེ་བའི་རིན་ཐང་ཤེས། དེ་མཚུངས་ཁོང་གིས་དཔེ་དེབ་ཞིག་ནས་ལུས་རྩལ་སྦྱང་བར་ཁྱད་ཆོས་གང་མང་ཡོད་པའི་སྐོར་གཟིགས་སྟབས། སྐབས་དེ་ནས་མུ་མཐུད་ཁོང་གིས་ས་ཐག་རིང་བོར་གོམ་བགྲོད་བྱས་ཤིང་སྦྱོང་བརྡར་གྱི་རྣམ་པ་དེས་ཁོང་གི་མི་ཚེ་བདེ་ཐང་དང་དགའ་སྤྲོའི་ངང་བསྐྱལ་བ་རེད། ཁོང་གི་དེབ་ཞིག་ནང་འདི་ལྟར་གསུངས་འདུག ཁོ་རང་གི་ཡིག་གཟུགས་མི་ལེགས་ཀྱང༌། ཡིག་གཟུགས་ནི་དེ་འདྲའི་གལ་ཆེན་ཞིག་མིན་པར་བསམ་སྟེ་ཡར་རྒྱས་མ་བཏང༌། རྗེས་སུ་ཁོང་ཨ་ཧྥེ་རི་ཁར་ཡོད་དུས་ཁུལ་དེའི་ཁྲིམས་རྩོད་པ་དང༌། གཞོན་སྐྱེས་ཚོའི་ཡིག་གཟུགས་ཧ་ཅང་ལེགས་པོ་ཡོད་པ་མཐོང་ནས་ཁོང་རང་ངོ་ཚ་བར་གྱུར་པ་དང༌། ཡིག་གཟུགས་མི་ལེགས་པ་རྣམས་མིའི་ནང་གི་ནུས་མེད་དག་རེད་སྙམ་ནས་སྐབས་དེར་ཡིག་གཟུགས་ཡར་རྒྱས་སུ་གཏོང་ཅི་ཐུབ་བྱས་མཐར་ཁོང་གི་ཡིག་གཟུགས་ཧ་ཅང་ལེགས་པོར་གྱུར།
རུས་རྒྱུད་མོ་ཧཱན་ཏ་ཡིན་པ་རྣམས་ལོ་བཅུ་གསུམ་སྟེང་གཉེན་སྒྲིག་བྱེད་དགོས་ཤིང༌། དེ་ནི་སྐབས་དེའི་རྒྱ་གར་ལ་མཚོན་ན་ལོ་ན་ཆུང་དྲག་པར་ངོས་འཛིན་བྱེད་ཀྱི་མེད། གྷན་དྷིའི་ནང་གི་གཅེན་པོ་ཆེ་ཤོས་གཉེན་སྒྲིག་བྱས་ཟིན་ཡང༌། ད་དུང་ཕ་མ་གཉིས་ཀྱིས་བུ་འབྲིང་བོ་དང༌། ཆུང་ཤོས་ཉིས་ཀ་དང༌། དེ་མིན་གྷན་དྷི་མཆོག་གི་ཞང་པོའི་བུ་སོགས་རུས་མོ་ཧཱན་ཏ་ཡིན་པ་རྣམས་དུས་གཅིག་ཏུ་གཉེན་སྒྲིག་བྱས། གཉེན་སྒྲིག་སྐབས་གཞན་གྱིས་ཁྱེར་ཡོང་བའི་ལེགས་སྐྱེས་དང༌། གསོལ་སྟོན། སྤུས་ཀ་ལེགས་པའི་གྱོན་གོས་སོགས་གང་མང་ཐོབ། ལོ་ན་ཆུང་བའི་མོ་ཧཱན་ཏའི་བཟའ་ཟླ་ནི་སློབ་གྲ་འགྲིམ་མྱོང་མེད་ལ། སྔ་དྲགས་པའི་གཉེན་སྒྲིག་དེས་གྷན་དྷི་རང་ཉིད་ཀྱི་སློབ་སྦྱོང་ལ་ཡང་གནོད་སྐྱོན་ཐེབས་ཏེ་དམའ་རིམ་སློབ་འབྲིང་སྐབས་ཀྱི་ལོ་གཅིག་ཀྱང་ཆུད་ཟོས་སུ་སོང༌། སྟབས་ལེགས་པ་ཞིག་ལ་ཁོང་གིས་སློབ་སྦྱོང་ལ་འབད་པ་བྱས་འབྲས་སུ་ལོ་གཅིག་ལ་འཛིན་རིམ་གཉིས་འཕར་ཐུབ་པར་གྱུར།
སློབ་གྲྭའི་ནང་གི་ཁོའི་ན་གཞོན་གྲོགས་པོ་འགའ་ཡོད་པ་དེ་ཚོའི་གཤིས་སྤྱོད་མི་ལེགས་ཤིང༌། མོ་ཧཱན་ཏས་ཁོ་ཚོའི་གནས་ཚུལ་ཤེས་བཞིན་དུ་ཁོང་གིས་གྲོགས་པོའི་གཤིས་ཀ་རང་ཉིད་ལ་འགོས་པར་དོགས་ཟོན་དང་བཅས་གྲོགས་པོ་ཞིག་གི་སྤྱོད་ལམ་བཟང་ཕྱོགས་སུ་བསྒྱུར་རྒྱུར་འབད་བརྩོན་བྱས། མོ་ཧཱན་ཏ་མ་གྷན་དྷི་མཆོག་གི་ནང་མི་ཚོ་ཆོས་ལུགས་ལ་དད་ཅིང༌། སྤྱོད་ཚུལ་འདྲ་མིན་བཟུང་ནས་མི་ཚེ་སྐྱེལ་འདོད་མེད་པས་དམར་ཟས་རྩ་བ་ནས་སྤྱོད་ཀྱི་མེད། ཡིན་ན་ཡང་མོ་ཧཱན་ཏའི་གྲོགས་པོ་ཚོས་ཤ་ཟོས་ན་ལེགས་ཚུལ་གྱི་འགྲེལ་བཤད་བྱས་ཁར། ད་དུང་ཡིད་ཆེས་ཐབས་སུ་ང་ཚོ་ཉམས་ཆུང་ཡིན་པ་དེ་ཤ་མ་ཟོས་པས་ཡིན་པ་དང༌། དབྱིན་ཇི་བ་ཚོས་ཤ་ཟ་གི་ཡོད་སྟབས་ང་ཚོ་དབང་བསྒྱུར་བྱེད་ཐུབ་པ་བྱུང་བ་རེད། ང་རང་ཡང་སྟོབས་ཤུགས་ཆེ་ཞིང་མགྱོགས་པ་ནི་ཤ་ཟོས་པས་རེད། ཁྱེད་རང་གིས་ཤ་ཏོག་ཙམ་ཟོས་ནས་སྟོབས་ཤུགས་གང་འདྲ་རྒྱས་མིན་ལྟོས་དང༌། ཞེས་བཤད།
སྐབས་ཤིག་ལ། མོ་ཧཱན་ཏ་ཁོང་གི་གྲོགས་པོར་ཅུང་ཙམ་ཡིད་ཆེས་ནས། ཁོང་རང་ཉིད་ལ་མཚོན་ན་སྤྱིར་ལུས་སྟོབས་ཞན་པ་ཙམ་དུ་མ་ཟད། མཆོང་རྒྱུགས་ཀྱི་རྩལ་དེ་བས་ཀྱང་ཞན་ལ། མུན་ནག་ཁྲོད་འདུག་རྒྱུར་སྐྲག་སྣང་བྱེད་པས་ཁོང་གི་ཉལ་ཁང་ནང་མཚན་མོ་རྟག་ཏུ་གློག་སྤར་ནས་འཇོག་དགོས། དེར་བརྟེན་ཁོང་གིས་ཤ་ཟ་འདོད་ཤུགས་ཆེར་སོང་ཡང༌། ཡབ་ཡུམ་གཉིས་ལ་དབུ་སྐོར་གཏོང་བར་འཚེར་སྣང་སྐྱེས།
ཉིན་ཞིག་གྲོགས་པོ་དང་ལྷན་གཙང་པོའི་འགྲམ་གྱི་ས་ཆ་ཧ་ཅང་ལྷིང་འཇགས་ལྡན་པ་ཞིག་ཏུ་སོང་བ་ནས། མོ་ཧཱན་ཏས་ར་ཤའི་བྲོ་བ་ཐོག་མར་མྱངས། ཁོང་ལ་ཤ་ཟས་ཏེ་ན་ཚ་བྱུང་རྗེས་ཀྱི་ལོ་གཅིག་འགོར་མཚམས་སུ་རྟག་ཏུ་ཁོང་གི་གྲོགས་པོས་ཁོང་ལ་ཤ་ཟ་རུ་འཇུག་རྒྱུའི་གྲ་སྒྲིག་བྱས་ན་ཡང༌། མོ་ཧཱན་ཏས་ངའི་ཡབ་ཡུམ་གཉིས་ཀྱིས་ཤ་མ་ཟོས་ན་ཡང༌། སྐུ་གཟུགས་ལ་སྐྱོ་མདོག་ཅི་ཡང་མི་འདུག་པས་ངེས་པར་ཤ་ཟ་དགོས་དོན་མི་འདུག་དགོངས་ཏེ་ཤ་གཙང་བཅད་བྱས།
ཡབ་ཡུམ་གཉིས་ཀྱིས་མོ་ཧཱན་ཏས་དེ་སྔོན་ཅི་བྱས་མ་ཤེས་ཀྱང༌། དེ་ནས་བཟུང་ཁོང་གིས་ཤ་ལྐོག་ཟ་བྱས་མྱོང་མེད་ལ། ཤའི་བྲོ་བར་གཏན་ནས་བལྟས་མྱོང་མེད། ཡིན་ཡང་ད་དུང་ཁོང་དང་ན་གཞོན་གཞན་ཞིག་གིས་ཐ་མག་འཐེན་འགོ་བཙུགས། ཁོང་གཉིས་ཐ་མག་ལ་དགའ་དྲགས་ནས་འཐེན་པ་མིན་ཡང༌། མི་རྒན་པ་ཚོས་ཁར་ཐ་མག་བཟུང་སྟེ་དུ་བ་སྔོ་ལྷོག་ལྷོག་བྱས་ཚེ་ཁོང་ཚོར་བདེ་སྐྱིད་ཀྱི་ཚོར་བ་ཞིག་འབྱུང་བཞིན་པར་སྙམ་ནས་ཁོང་གཉིས་ཀྱིས་དངུལ་ཅུང་ཙམ་རེས་ཐ་མག་ཉོས་ཏེ་འཐེན་པ་དང༌། སྐབས་འགར་ཞང་པོའི་དུད་སྣེ་དག་བསྒྲིགས་ནས་འཐེན་ཡང༌། ཡིད་མ་ཚིམས་སྟབས་ཐེངས་རེ་གཉིས་ཤིག་ལ་ཐ་མག་ཉོ་ཆེད་ནང་གི་གཡོག་པའི་དངུལ་ཏོག་ཙམ་རེ་ཡང་བརྐུས་ཡོད།
ཡུན་རིང་མ་སོང་བར་མོ་ཧཱན་ཏས་ཐ་མག་འཐེན་པ་ནི་སྐྱུགས་བྲོ་བའམ་གནོད་འཚེ་ཅན་ཞིག་རེད་སྙམ་སྟེ་མཚམས་བཞག སྤྱོད་ལམ་འདི་དག་གིས་གཞོན་ནུ་མོ་ཧཱན་ཏ་ཉེན་ཁའི་གནས་སུ་བསྐྱལ་ཡང༌། དུས་དེ་ནས་ཁོང་གིས་མི་ཚེ་བདེན་དོན་གྱིས་སྐྱེལ་རྒྱུའི་དམ་བཅའ་བཞག་ཐོག རང་གི་ཕ་མ་གཉིས་ལ་དབུ་བསྐོར་བྱས་པ་དང༌། ཆོས་ལུགས་ཀྱི་ཁྲིམས་གཞིར་གཏོར་བརླགས་བྱས་པས་རང་ཉིད་མི་ངན་ཞིག་རེད་སྙམ་པའི་འགྱོད་སེམས་དྲགས་པོས་མནན། ཁོང་གི་བསམ་པར་ཤ་ཟོས་པ་དང་ཐ་མག་འཐེན་པ། དེ་འབྲེལ་གྱིས་ཡབ་ཡུམ་ལ་དབུ་བསྐོར་བྱས་པ་བཅས་ལས་གཞན་པའི་ཐུགས་འགྱོད་སྐྱེ་བྱེད་ཅིག་ད་དུང་ཡོད་པ་ནི། རྐུ་ཅུང་ཙམ་བྱས་པ་དང༌། ལྷག་པར་ཁོང་ལོ་ན་བཅོ་ལྔའི་སྐབས་རང་གི་ཕུ་བོའི་ས་ནས་གསེར་རྡོག་ཆུང་ཆུང་ཞིག་བརྐུས་པ་དེ་ཁོང་གི་སེམས་ཁོངས་སུ་ལྗིད་དིག་གེར་གནས་པར་གྱུར། ངན་སྤྱོད་དེ་ཚོ་མཚམས་བཞག་ནས་མཐར་ཁོང་གིས་དེ་སྔ་ཅི་བྱས་ཡི་གེར་བཀོད་དེ་རང་ཉིད་ལ་ཉེས་ཆད་གཅོད་དགོས་ཚུལ་དང༌། སླད་མར་རྐུ་དང་ངན་སྤྱོད་གང་ཡང་མི་བྱེད་པའི་དམ་བཅའ་བཞག་པའི་ཡི་གེ་དེ། ངོ་ཚ་ཆེན་པོ་དང་བཅས་ནད་ཀྱིས་མནར་བའི་བྱམས་བརྩེ་ཅན་གྱི་ཡབ་དམ་པར་ཕུལ། ཡབ་ཀྱིས་ཡི་གེ་དེ་གཟབ་ནན་ངང་བཀླགས་རྗེས་མིག་བཙུམ་ཏེ་བསམ་བློ་ཞིག་བཏང་རྗེས་མིག་ཟུང་ལས་མཆི་མ་བཞུར་བཞིན། ཁོང་གིས་དལ་མོས་ངང་ཡི་གེ་དེ་ཕྱིར་ལྟེབ་བརྩེགས་བརྒྱབ། བུས་ཡབ་དམ་པའི་སྐུ་རླུང་དང་བཀའ་བཀྱོན་ལ་སྒུག་ན་ཡང༌། ཡབ་གྱིས་བཀའ་བཀྱོན་དང་ཉེས་རྡུང་གང་ཡང་མ་གནང་བར་སེམས་ཀྱི་དུང་ཞེན་མཚོན་པའི་སྤྱན་ཆབ་བསིལ་བཞིན་བཞུགས་པ་དེ་མོ་ཧཱན་ཏར་མཚོན་ན་ཡབ་དམ་པའི་སྤྱན་ཆབ་དེས་ཁོང་སྐུ་རླུང་བཞེངས་ནས་བཀའ་བཀྱོན་བཏང་བ་ལས་ཀྱང་གནོན་ཤུགས་ཚ་བ་དང༌། ཟབ་ནན་གྱི་སློབ་གསོའི་སྣང་བརྙན་བསྐྲུན་པ་དེ་མོ་ཧཱན་ཏས་བརྗེད་ག་ལ་སྲིད།
གྷན་དྷི་ལོ་ན་བཅོ་བརྒྱད་སོན་སྐབས་རྒྱ་གར་ནང་ཁུལ་གྱི་མཐོ་རིམ་སློབ་གྲྭར་ཞུགས་ན་ཡང༌། སློབ་ཚན་དག་གིས་ཁོང་ཡིད་དབང་ཆེས་ཆེར་འགུག་མ་ནུས་པས་ལོ་ཕྱེད་ཙམ་ནས་འགྲོ་མཚམས་བཞག དེ་ནས་དུས་ཡུན་ཅུང་ཙམ་སོང་རྗེས་དབྱིན་ཡུལ་དུ་ཁྲིམས་ལུགས་རིག་པར་སློབ་སྦྱོང་བྱེད་དུ་འགྲོ་རྒྱུ་བྱས། ཁོང་གིས་རྒྱ་གར་བཞག་སྟེ་ནུབ་ཕྱོགས་སུ་སོང་ཚེ། ནུབ་ཕྱོགས་པ་ཚོ་དང་ལྷན་དུ་བཟའ་བཏུང་བྱེད་རྒྱུ་སོགས་ནི་ཁོང་ལ་མཚོན་ན་ལས་སླ་བོ་ཞིག་ག་ལ་ཡིན། འདི་ནི་ཁོང་གི་ཆོས་ལུགས་དང་མི་མཐུན་སྟབས། ཧིན་དྷུའི་ཆོས་ལུགས་ཀྱི་དབུ་ཁྲིད་རྣམ་པས་ཁོང་འགྲོ་རྒྱུར་བཀག་འགོག་བྱས་པའི་དཀའ་ཁག་ལ་འཕྲད་ཁར། ད་དུང་ཡ་ང་བའི་དཀའ་ངལ་དེ་དག་གི་ཁྲོད་ནས་ལོ་ན་བཅོ་བརྒྱད་ལ་སོན་པའི་གཞོན་ནུ་མོ་ཧཱན་ཏ་རང་གི་བཟའ་ཟླ་དང༌། བུ་ཕྲུག་སོགས་རྒྱབ་ཏུ་བསྐྱུར་རྒྱུར་བཟོད་སྒོམ་བྱེད་དགོས་པ་དེ་ཡིན། དེ་ནས་ཁོང་མཚོ་གྲུ་བརྒྱུད་དབྱིན་ཡུལ་དུ་སོང༌། མཚོ་གྲུའི་སྟེང་ཁོང་གིས་ཐེངས་དང་པོར་གྲོགས་པོས་གནང་བའི་ནུབ་ལུགས་ཀྱི་ཆས་གོས་(Suit)གསར་པ་དེ་གྱོན་པ་དང༌། སྟོད་སྨད་ཆ་ཅན་གྱི་ལ་བ་དེ་གྱོན་ནས་དབྱིན་ཡུལ་དུ་མ་འབྱོར་བར་ཁོང་གི་རས་དཀར་གྱི་ཆས་གོས་རྣམས་ཉར་ཚགས་བྱས།
སྐབས་དེར་སྟོན་མཇུག་ཡིན་ལ་མཚོ་གྲུའི་སྟེང་ཁོང་གིས་རང་ཉིད་གཟབ་སྤྲས་ཆེ་ཤོས་དེ་ཡིན་པ་ཚོར་ན་ཡང༌། ལག་སྒམ་ནང་ཡོད་པའི་ཆས་གོས་དེས་བརྗེ་བོ་རྒྱག་མ་ཐུབ། ལོན་ཊོན་དུ་སླེབས་མ་ཐག་ཁོང་ལ་དགའ་ཚོར་སྐྱེ་བྱེད་ཀྱི་དོན་དག་གཉིས་བྱུང་བའི་དང་པོ་ནི། སྤྱིར་ཁོང་གིས་ཤ་མི་ཟ་སྟབས་ཁོང་ལ་རན་པའི་ཟས་རིགས་རྙེད་དཀའ་པ་དེ་རེད། རྒྱུན་དུ་དབྱིན་ཡུལ་དུ་ཡོད་པའི་རྒྱ་གར་པ་ཤ་ཟ་མཁན་ཚོས་ཟ་མ་སོས་རྗེས་གྷན་དྷི་ད་དུང་ལྟོགས་བཞིན་ཡོད་ན་ཡང༌། ཉིན་ཞིག་ཤ་མེད་གསོལ་ཚིགས་ཁང་ཞིག་མཐོང་ནས་སྤྲོ་པ་སྐྱེས་ཁར། དབྱིན་ཇི་བ་ཁག་གཅིག་གིས་ཀྱང༌། ཤ་མ་ཟོས་པར་གཟུགས་པོ་བདེ་ཐང་ཡོད་པའི་གནས་ཚུལ་ཤེས་སྟབས་གྷན་དྷིའི་བསམ་པར་ཚན་རིག་གིས་ཆོས་ལུགས་ལ་རམ་འདེགས་བྱེད་ཀྱི་སྙམ་པའི་སྤོབས་པ་སྐྱེས། རྗེས་སུ་ཁོང་གིས་ཉིན་གུང་ཟ་ཁང་ན་ཟ་མ་ཉོས་རྒྱུ་དང༌། ནང་དགོང་ཉིས་ཆར་ནང་ནས་བཟོས་ན་སྟབས་བདེ་ཡིན་པ་ཤེས།
གཉིས་པ་ནི། ཁོང་གི་གྲོགས་པོ་རྒྱ་གར་ན་གཞོན་ཞིག་གིས་དབྱིན་ཇི་བར་ཡ་རབས་བྱེད་ཀྱི་འདུག་སྙམ་ནས་དགའ་སྤྲོ་སྐྱེས། ཁོང་གིས་དབྱིན་ཇི་ནང་བཞིན་ཟས་རིགས་རྒྱས་སྤྲོ་ཅན་སྤྱོད་མི་ཐུབ་ཀྱང༌། གོན་པ་གྱོན་སྟངས་ཀྱི་ཕྱོགས་གཅིག་ནས་དབྱིན་ཇི་བ་ཚོ་དང་མཐུན་པར་བྱེད་རྒྱུའི་སེམས་དག་བཅད། ཁོང་གིས་གོན་པ་གསར་པ་འགའ་དང་དར་ཞྭ་རིང་པོ་ཞིག་ཉོས། ཕུ་བོར་གསེར་ཐག་གི་གདུ་བུ་ཞིག་སྐུར་དགོས་ཚུལ་ཡང་བཤད། ཁོས་ཞོགས་པ་རྟག་པར་ཆུ་ཚོད་ཅུང་ཙམ་རིང་གཟབ་ནན་ངང་རྔམ་འཐུག་པའི་སྐྲ་བསླས་པ་དང༌། གྲོགས་པོ་ཚོ་དང་མཉམ་དུ་སོང་སྟེ་ཞབས་བྲོ་དང༌། ཧྥ་རན་སིའི་སྐད། ཟློས་གར་རིགས། མི་མང་ལ་སྐད་ཆ་བྱེད་རྒྱུ་སོགས་ལ་སྦྱངས་མོད། འོན་ཀྱང་ཁོང་གིས་དམིགས་བསལ་གྱིས་སྒྱུ་རྩལ་རིགས་འདི་དག་ལ་འབད་བརྩོན་མ་བྱས་པ་དང༌། ཁོང་གིས་དངུལ་ཡང་ཡང་རྫོགས། ཟླ་གསུམ་གྱི་རྗེས་ཁོང་གིས་རང་གི་ཆུ་ཚོད་དེ་ལེགས་པོར་བེད་སྤྱོད་བྱེད་ཀྱི་མེད་པ་ཤེས་ནས་གོང་གསལ་འདི་དག་ཚང་མ་མཚམས་བཞག་སྟེ། ཁྲིམས་ལུགས་སློབ་སྦྱོང་བྱེད་པའི་འགོ་བཙུགས། སྐབས་དེར་ཁོང་མུ་མཐུད་ཆོས་ལུགས་ལ་དོ་སྣང་ཇེ་ཆེར་སོང་པའི་མི་ཞིག་ཏུ་གྱུར་པ་དང༌། ཁོང་གི་གྲོགས་པོ་ཚོས་རང་གི་ཆོས་ལུགས་ཀྱི་དམ་པའི་གསུང་རབ་ལེགས་ལྡན་ནག་པོའི་ཀླུ་༼བྷག་བན་གཱིས་ཏ།༽ཞེས་པར་གོ་བ་ལེན་ཚུལ་ངོ་སྤྲོད་བྱེད་རེ་བྱས། ཁོང་གིས་དེའི་ཁྱད་ཆོས་ཇི་འདྲ་ཞིག་ཡིན་མིན་བལྟས་པར། དེ་སྔོན་གྲོགས་པོ་ཞིག་གིས་བདེན་པའི་ཤེས་བྱ་སྤྲོད་པའི་དེབ་ཡག་ཤོས་ཤིག་སྟེ། ཡེ་ཤེས་ཆོས་ལུགས་ཀྱི་གསུང་རབ་ཅིག་གནངས་པ་དེའི་ནང་གི་བརྗོད་བྱ་ཁག་ནི་ལེགས་ལྡན་ནག་པོའི་ཀླུའི་བརྗོད་བྱ་དང་གཅིག་མཚུངས་ཡིན་པས་ཇེ་སེ་ལིའི་ཡེ་ཤེས་སྟོན་པའི་བཀའ་རྩོམ་དེ་ཚོར་ཡང་ཧ་ཅང་དགའ་བོར་གྱུར། དེ་ནས་དབྱིན་ཡུལ་གྱི་རྩོམ་པ་པོ་ཁར་ལད༼༡༧༩༥་་་་་༡༨༨༡བར་བཞུགས་པའི་རྩོམ་པ་པོ་གྲགས་ཅན་ཞིག་སྟེ། དམིགས་བསལ་ཁོང་གིས་མང་གཙོ་དང༌། གསར་བརྗེ། དཔའ་བོའི་རིང་ལུགས་བཅས་ཀྱི་ཐད་གཞན་དང་མི་འདྲ་བའི་དེབ་རིགས་དྲུག་ཅུ་ཙམ་བརྩམས་པར་གྲགས། སྒྱུར་མཁན་གྱི་མཆན།༽ཀྱིས་བརྩམས་པའི་དེབ་ཅིག་བཀླགས་ཏེ། དེའི་ནང་ཕུ་རོ་ཧྥེ་ཊི་མོ་ཧ་མ་ཏི་ཁ་ཆེའི་སྟོན་པ་དང༌། ཁོང་གི་རླབས་ཆེ་བའི་འཚོ་བ་རོལ་སྟངས་སྐོར་ཤེས་པ་དང༌། སྐབས་དེ་ནས་བཟུང་ཁོ་རང་ཧ་ཅང་དགའ་བའི་བདེན་པ་ནི་ཆོས་ལུགས་གཅིག་ཁོ་ནའི་ཁྲོད་ནས་མི་རྙེད་པར་བསམ་སྟེ། ཆོས་ལུགས་ཚང་མར་རྒྱུས་ལོན་བྱེད་པའི་འགོ་བཙུགས། ལོ་ན་གཞོན་པའི་གྷན་དྷིས་ལོ་བཞིར་ཁྲིམས་ལུགས་སློབ་སྦྱོང་བྱས་པའི་ཡིག་རྒྱུགས་ལེགས་པར་འཕྲོད་དེ་ཕྱི་ལོ་༡༨༩༡ལོར་ཕྱིར་རྒྱ་གར་དུ་ཕེབས། ཁོང་འབྱོར་མ་ཐག་པའི་སྐབས་དེར་གྲོགས་པོ་ཞིག་གིས་ཁོང་གི་མ་ཡུམ་གྲོངས་པར་བཤད་པ་འདི་ནི་དེ་སྔོན་དབྱིན་ལན་དུ་མ་སོང་སྔོན་ཡབ་དམ་པ་གྲོངས་པ་ལས་ཀྱང་ཡིད་ཆེས་དཀའ་པའི་དོན་རྐྱེན་ཞིག་ཏུ་གྱུར།
དེ་རྗེས་ཀྱི་ལོ་ཤས་སྐྱོ་སྣང་དང་བཅས་འདས་ཤིང༌། ཁོང་གི་སེམས་སུ་ཆེད་སྦྱངས་བྱས་པའི་ཁྲིམས་རྩོད་པའི་ལས་ཀར་ཡང་དེ་འདྲའི་དགའ་ཞེན་མེད་པར་གྱུར་ཁར། དབྱིན་ཇིའི་བཙན་འཛུལ་འོག་ལས་ཀ་དེ་ལྟ་བུ་རན་པོ་མེད་པའི་སྣང་བ་ཡང་ཤར། གཞན་ཁོང་ལ་ཁྲིམས་ར་ཞིག་ནས་དོན་རྐྱེན་ཅིག་བྱུང་བ་ནི། ཁོང་གི་ཁྲིམས་རྩོད་པ་གནང་སྐབས་སྤོབས་པས་དེ་ཙམ་མ་འདང་བར་ཁོང་གི་སྐད་ཆ་བཤད་རན་ལ་ཐོན་དུས། ཚིག་གཅིག་ཀྱང་བཤད་མ་ཐུབ་པར་གྱུར་པ་དེ་རེད། ཁོས་གནས་བབ་དེར་འགྱུར་བ་གཏོང་འདོད་ཡོད་དུས་ལྷོ་ཨ་ཧྥེ་རི་ཀར་ཕེབས་དགོས་པའི་མགྲོན་ཤོག་འབྱོར་པ་དང༌། དེ་ནི་ཁོང་ཨ་ཧྥེ་རི་ཀར་ཡོད་པའི་རྒྱ་གར་གྱི་ཚོང་བ་ཕྱུགས་པོ་ཚོར་རེ་བ་བཏོན་ཏེ་ཁོང་ཚོས་རྒྱ་གར་མི་དམངས་ཆེད་དཔལ་འབྱོར་མཁོ་བསྡུ་བྱེད་རྒྱུ་ཡིན། མོ་ཧན་ཏ་ལོ་ཉེར་བཞིར་སོན་སྐབས་ལྷོ་ཨ་ཧྥེ་རི་ཀར་ཊོར་པན་ཞེས་པའི་སར་ཁོང་ཚོར་འཕྲད། ཡུན་ཙམ་སོང་རྗེས་ཁོང་གིས་ལྷོ་ཨ་ཧྥེ་རི་ཁར་ཡོད་པའི་རྒྱ་གར་མི་དམངས་གི་གནས་སྟངས་མི་ལེགས་པ་ཤེས་ཤིང༌། འདི་ནི་ཁོང་གིས་ཐོག་དང་པོར་ཁྲིམས་ར་ཞིག་ཏུ་ནུབ་ལུགས་ལྭ་བ་གོན་ཐོག་རྒྱ་གར་ལུགས་ཀྱི་ཐོད་དཀྲིས་ཤིག་ཀྱང་དཀྲིས་ནས་སོང་བར་ཁྲིམས་རྩོད་པ་གཞན་ཞིག་གིས་ཁོང་གི་ཐོད་དཀྲིས་དེ་ཕུད་དགོས་ཚུལ་བཤད་སྐབས་ཁོང་གིས་དེར་ཉན་འཇོག་མ་བྱས་བས་ཁྲིམས་ཁང་གི་སྒོར་ཕུད་སྟངས་གཞི་ནས་ཨ་ཧྥེ་རི་ཁའི་ནང་རྒྱ་གར་པར་ལྟ་སྟངས་ཅི་འདྲ་ཞིག་ཡོད་མེད་གསལ་རྟོགས་བྱུང༌། གནས་ཚུལ་ལྷོ་ཨ་ཧྥེ་རི་ཁའི་ས་ཆ་ཚང་མར་མགྱོགས་མྱུར་ངང་ཁྱབ་པ་དང༌། རྒྱ་གར་པ་གང་མང་ཞིག་གིས་སོ་སོའི་ཕ་ཡུལ་བཞག་ནས་ཨ་ཧྥེ་རི་ཀར་ལས་ཀ་འཚོལ་བར་འབད་བཞིན་ཡོད་ལ། ལས་ཀ་ཡང་ལས་རིགས་དམའ་རིམ་དོ་ཁུར་ལྟ་བུར་བསམ་བློ་གཏོང་དགོས་པར་གྱུར་ཡོད།
དེ་ལྟར་སྐབས་དེར་གྷན་ངྷི་ལགས་ཀྱང་ཁྲིམས་རྩོད་པ་དོ་བོ་ཁུར་མཁན་ཞིག་ཡིན། ཁོང་ཨ་ཧྥེ་རི་ཀར་འབྱོར་ནས་ཉིན་ཤས་འགོར་རྗེས། ཁོང་གི་ཚོང་དཔོན་ཨེ་པ་གྲོལ་ལ་སེ་ཐུ་ཞེས་པས་གྲོང་ཁྱེར་གཞན་ཞིག་ཏུ་ཚོང་ལས་ཀྱི་ཆེད་དུ་བཏང༌། དེ་སྐབས་ཁོང་མི་རིགས་དཀར་པོ་ཚོ་དང་ལྷན་དུ་མེ་འཁོར་རིམ་པ་དང་པོའི་ནང་བསྡད་པར། མེ་འཁོར་གྱི་བདེ་སྲུང་མི་སྣས་ཁོང་སྐད་བཏང་སྟེ། མེ་འཁོར་རིམ་པ་དང་པོར་འདུག་མི་ཆོག་ཚུལ་བཤད། དེར་གྷན་དྷིས་ངས་མེ་འཁོར་རིམ་པ་དང་པོའི་པ་སེ་ཉོས་ཡོད་ཚུལ་བཤད་པར། ཉེན་རྟོགས་པས་ཉེས་རྡུང་ཤུགས་ཆེ་བཏང་སྟེ་མེ་འཁོར་ཕྱི་ལོགས་སུ་གཡུག༼ཉིན་འདིར་ཁོས་རང་ཉིད་ལ་རྒྱལ་ཁབ་ཅིག་མེད་པའི་སྡུག་བསྔལ་རྟོགས་ཏེ། རང་གི་ལུས་སྲོག་རྒྱལ་ཁབ་ཀྱི་ཆེད་དུ་འབུལ་རྒྱུའི་དམ་བཅའ་བཞག་པ་རེད། སྒྱུར་མཁན་གྱི་མཆན།༽ དེའི་ཕྱི་ཉིན་སྔར་བས་ཀྱང་ཡིད་སྐྱོ་དགོས་བའི་དོན་རྐྱེན་ཞིག་བྱུང་བ་ནི། ཁོང་འགྲུལ་བསྐྱོད་ཀྱི་སྐབས་སྤྱི་སྤྱོད་འགྲུལ་འཁོར་ཆེན་པོ་ཞིག་གི་ནང་ཁ་ལོ་བའི་ལྟག་རྒྱབ་ཀྱི་སྐུབ་སྟེགས་རག་ཡོད་ཀྱང༌། འགྲུལ་བསྐྱོད་སྐབས་མི་རིགས་དཀར་པོ་ཚོས་ཁོང་གི་སྐུབ་སྟེགས་ཉོ་རྩིས་བྱས་པ་དང༌། དེ་སྐབས་གྷན་དྷིས་ཁོ་ཚོའི་འདོད་བློ་བཞིན་སྐུབ་སྟེགས་བརྗེ་བོ་མ་བྱས་སྟབས་མི་དཀར་དེས་ཁོང་ལ་ཉེས་རྡུང་བཏང་སྟབས་མི་གཞན་དག་གིས་མཚམས་འཇོག་བྱེད་བཅུག
དེ་ནས་ཁོང་གྲོང་ཁྱེར་དུ་འབྱོར་ཏེ་གྲོང་ཁྱེར་ལྟེ་བའི་མགྲོན་ཁང་དུ་སོང་བར། མགྲོན་ཁང་དེའི་ནང་དུའང་ཁོང་ཡོང་མ་བཅུག དོན་རྐྱེན་འདི་དག་བྱུང་བ་རྒྱུད་གྷན་དྷིའི་བསམ་པར་ཨ་ཧྥེ་རི་ཀར་ཡོད་པའི་རྒྱ་གར་པ་འདི་ཚོར་རྒྱབ་དཔུང་ཞིག་གམ་མཐོ་རིམ་མི་སྣ་ཞིག་གི་རོགས་རམ་དགོས་ཀྱི་ཡོད་པ་བསམ་བློའི་ནང་ཤུགས་ཆེན་པོ་བྱུང༌། ཡིན་ན་ཡང་རང་ཉིད་ལ་བརྗིད་ཉམས་དེ་འདྲ་མེད་པས་བདེ་སྐྱིད་ཕུན་སུམ་ཚོགས་པའི་མི་ཚེ་ཞིག་ལ་རེ་ལྟོས་བྱེད་ཀྱི་མེད་ན་ཡང༌། ཁོང་གིས་ཧ་ཅང་སྐྱོ་བའི་རྒྱ་གར་པ་ཚོའི་འཚོ་བ་ཇི་འདྲ་ཡིན་མིན་རྟོགས་དཔྱོད་བྱས། ཁོང་ཚོ་ནམ་རྒྱུན་མེ་འཁོར་ཨང་རིམ་གསུམ་པའི་ནང་དུ་འགྲོ་བཞིན་ཡོད་པ་དང༌། ཁོང་གི་རྒྱལ་ཁབ་ཀྱི་མི་རྣམས་སྡུག་ཕྱོགས་ནས་བེད་སྤྱོད་གཏོང་བཞིན་པ་མཐོང་བས་ཁོང་གི་སེམས་པར་ཟུགས་གཟེར་ཆེན་པོ་བསླངས། དེར་བརྟེན་ཁོས་མུ་མཐུད་ཁོང་རང་གིས་མཚོན་མི་རྣམས་ལ་དྲང་བདེན་མེད་པའི་ཚུལ་དེར་རྒོལ་ལན་གྱིས་འཐབ་རྩོད་ཆེན་པོ་བྱས། སྐབས་ཤིག་ཚོང་པ་གླེན་པ་ཞིག་གིས་མོ་ཧཱན་ཏ་ཁྲིམས་རྩོད་པར་གླས་ཏེ་ཁྲིམས་རར་སོང་ནས་ཚོང་བ་ཁོ་རང་ལ་དབང་བའི་དངུལ་དེ་ཕྱིར་དབང་བར་བྱེད་གོས་ཚུལ་མངགས་པ་ལྟར། ཁོས་ཟླ་ཤས་རིང་བྱ་བ་དེ་འབད་པ་ཆེན་པོས་བསྒྲུབས་པས། ཚོང་བ་གཉིས་ཀ་འཛོམས་སུ་བཅུག་ནས་ཁྲིམས་རྩོད་བྱས་པ་ལྟར། དངུལ་ཅི་ཙམ་ཞིག་བླངས་པ་དང༌། ཅི་ཙམ་ལེན་རྒྱུར་ལྷག་པ་དེ་གཉིས་ཀར་ཚོང་པ་གཉིས་ཁ་མཐུན་ནས་གྲོས་འཆམ་བྱུང་ནས་ལས་དོན་ལེགས་པར་གྲུབ། ལེགས་འགྲུབ་བྱུང་པའི་ལས་དོན་འདི་ལ་བརྟེན་ནས་ཁོང་གིས་མི་མང་བར་འཁྲུག་རྩོད་བྱུང་བའི་ལས་དོན་མང་པོ་ཞིག་གི་བར་འདུམ་བྱེད་ཐུབ་པར་གྱུར། རྒྱ་གར་པའི་གྲོགས་པོ་ཚོར་ཞི་བདེ་དང་བརྟན་ལྷིང་སྒོས་རོགས་རམ་བྱས། ལོ་དེར་ཁོང་ཡེ་ཤུ་ཆོས་པ་མང་པོ་ཞིག་དང་ཐུག་འཕྲད་བྱས་པས་ཡེ་ཤུ་པ་དེ་ཚོས་གྷན་དྷི་ཡེ་ཤུ་ཆོས་པར་འགྱུར་རྒྱུའི་རེ་བ་ཆེན་པོ་བཅངས་བ་དང༌། ཁ་ཆེ་བ་ཚོས་ཁོང་ཁ་ཆེའི་ཆོས་པར་འགྱུར་རེ་བྱས། ཁོང་གིས་ཡེ་ཤུའི་ཆོས་ལུགས་ཀྱི་དམ་པའི་གསུང་རབ་བྷེ་བྷལ་དང༌། ཁ་ཆེའི་ཆོས་ལུགས་ཀྱི་གསུང་རབ་ཀོ་རན་ཉིས་ཀ་ཀློག་གི་ཡོད། འོན་ཀྱང་དེ་དུས་ཁོང་གིས་ཧིན་དྷུའི་དམ་པའི་གསུང་རབ་བཀླགས་ཏེ་སྤྲོ་སྣང་ཇེ་ཆེ་ནས་ཇེ་ཆེར་གྱུར་པ་དང༌། དེ་དག་ལས་ཁོང་གིས་དོན་དམ་གྱི་བདེ་བ་དང་ཞི་བདེ་རྙེད་པར་གྱུར།
ལོ་མཇུག་དེར་ཁོང་གིས་ཨེ་གྲོལ་སེ་ཐི་དང་མཉམ་ལས་ཀྱི་ལས་ཀ་ཡོངས་འགྲུབ་བྱས་སྟབས། ཕྱིར་རྒྱ་གར་དུ་ཕེབས་རྒྱུའི་འཆར་གཞི་བཏང་ན་ཡང༌། ཊོར་པན་གྱི་ཁོང་ལ་མཐའ་མཇུག་གི་སྐྱེལ་མའི་དགོང་ཟས་འདྲེན་སྐབས་ཀྱི་གླེང་མོལ་ལས་ཁྲིམས་ལུགས་ཀྱིས་མུ་མཐུད་རྒྱ་གར་མི་དམངས་ཀྱི་རང་དབང་ཇེ་ཆེ་ནས་ཇེ་ཆེར་འགྲོ་བ་བྱེད་ཐུབ་པའི་ཡིད་ཆེས་རྙེད་ཁར། གྷན་དྷིས་ལྷོ་ཨ་ཧྥེ་རི་ཀར་རྒྱ་གར་མི་དམངས་ཀྱི་ཐོབ་ཐང་ཆེད་འབད་བརྩོན་བྱས་པར་ཕྱིར་དྲན་བྱས་པ་དང༌། དེ་ལྟར་ལོ་ན་ཉི་ཤུར་སོན་པ་ནས་བཟུང་ལྷོ་ཨ་ཧྥེ་རི་ཁར་རྒྱ་གར་མི་མང་གི་ཆེད་དུ་ལས་ཀ་བྱས། གྷན་དྷི་ལགས་ལོ་གསུམ་གྱི་རྗེས་སུ་ཕྱིར་རྒྱ་གར་དུ་འཁྱུག་ཙམ་རིང་ཕེབས་པ་དང༌། རྒྱ་གར་ནས་ཟླ་ཤས་བཞུགས་རྗེས་ཁོང་གི་བཟའ་ཟླ་དང་བུ་ཕྲུག་གཉིས་ཁྲིད་དེ་ཕྱིར་ཨ་ཧྥེ་རི་ཀར་ཕེབས། རྒྱ་གར་དུ་བཞུགས་སྐབས་ཁོང་གིས་མི་མང་ལ་ལྷོ་ཨ་ཧྥེ་རི་ཀའི་ནང་རྒྱ་གར་བ་ཚོར་བལྟ་སྟངས་གང་འདྲ་ཡོད་མེད་གསལ་བཤད་བྱས་པས། ཁོང་ཕྱིར་ཨ་ཧྥེ་རི་ཀའི་ཊེ་ཊ་ལ་རུ་མ་འབྱོར་གོང་ནས་དེར་ཡོད་ཀྱི་མི་རིགས་དཀར་པོ་ཚོས་གྷན་དྷི་རྒྱ་གར་དུ་སོང་ནས་སྐད་ཆ་ཅི་ཞིག་བཤད་མིན་དང༌། རྩོམ་ཡིག་ཅི་ཞིག་སྤེལ་མིན་ཤེས་རྟོགས་བྱུང་ནས་ཁོང་གནམ་གྲུ་ལས་བབ་མ་ཐག་གློ་བུར་དུ་གྷན་དྷིའི་མིང་ནས་བཟུང་སྟེ་ངོ་རྒོལ་སྐད་འབོད་བྱས་ཤིང༌། ཁོང་མི་ཚོགས་ཀྱི་འཚང་ཀའི་ཁྲོད་ལྷུང་ནས་མི་མང་གིས་རྡོ་དང་སྒོ་ང་སོགས་ཀྱིས་ཚོད་མེད་གཞུས། བློ་སྟོབས་ལྡན་པའི་དབྱིན་ཇི་ཉེན་རྟོགས་པ་ཞིག་གི་བཟའ་ཟླས་ཁོང་སྲུང་སྐྱོབ་བྱས་ཏེ། ཉེན་རྟོགས་པ་མ་སླེབས་བར་དུ་ཁོང་དང་ལྷན་དུ་ཞབས་ཐང་ངང་གནམ་ཐང་ནས་ཕྱིར་བུད། དེ་ནས་ཁོས་རྒྱ་གར་ཉེན་རྟོགས་པའི་ལྭ་བ་ཞིག་གྱོན་ཏེ་ཁོང་ཁྲོ་དྲག་ཏུ་ཁྲོས་པའི་མི་ཚོགས་ཁྲོད་ནས་ཕྱི་ལོག་གི་སྒོའི་ཐད་ཐེ་ཚོམ་མེད་པར་བྲོས་པ་ན་ཉེན་རྟོགས་དཔོན་པོ་ཞིག་གིས་མི་ཚོགས་ཀྱི་མདུན་ནས་བཀག
གྷན་དྷི་ལགས་ལྷོ་ཨ་ཧྥེ་རི་ཀར་ཡོད་སྐབས་ཀྱི་ལོ་ཟླ་དག་ལ་ཁོང་གི་རྗེས་འཇུག་རྒྱ་གར་བ་ཚོས་ཆེད་དུ་ལས་འགུལ་སྤེལ་བ་དང༌། ཁོང་ཚོའི་གནས་སྟངས་ཡར་རྒྱས་ཀྱི་ཆེད་དུ་ཕྱག་ལས་གནང༌། ཁོང་ཚོར་འོས་འཚམ་གྱི་སྲིད་གཞུང་བཙུགས་པ་སོགས་བརྗོད་ཀྱིས་མི་ལངས་ཤིང་ཁོང་གིས་དཔལ་འབྱོར་མཁོ་སྒྲུབ་རྒྱ་ཆེན་བྱེད་པའི་ལམ་བུ་སྤངས་ཏེ་མི་ཉམ་ཐག་གམ་སྐྱོ་བོ་དག་དང་མཉམ་ཞུགས་ཀྱིས་ལས་ཀ་བྱས། ཁོང་གི་བཟའ་ཟླས་ཁོང་གི་ལས་ཀ་ཅི་བྱས་ལ་རོགས་རམ་བྱས་ཏེ་བློ་སྟོབས་གོང་འཕེལ་གྱིས་མུ་མཐུད་ལས་ཀ་བྱེད་དུ་བཅུག་པ་དང༌། ལྷོ་ཨ་ཧྥེ་རི་ཀར་སྤེལ་པའི་ལས་འགུལ་དག་གིས་མ་འོངས་པའི་རང་ཉིད་ཀྱི་རྒྱལ་ཁབ་ལ་ཕན་ངེས་ཀྱི་ཡིད་ཆེས་བརྟན་པོ་རྙེད། ཁོང་ལ་བསམ་བློའི་འཐབ་རྩོད་ཀྱི་ཡིད་ཆེས་ཇེ་ཆེ་ནས་ཇེ་ཆེར་གྱུར། ལས་འགུལ་འདི་ནི་མ་རུང་བ་དང༌། འཐབ་འཛིང༌། འཁོན་འཛིན། སྡང་སེམས་བཅས་ཀྱི་ཁ་གཏད་དུ་གྱུར། ཡིན་ན་ཡང་དྲང་བདེན་མིན་པའི་བཀོད་མངགས་དང་ཁྲིམས་ལུགས་ལ་བྱམས་བརྩེ་ལྡན་པའི་ཐབས་ཤེས་ཀྱིས་མཐའ་གཅིག་ཏུ་ངོ་རྒོལ་བྱས། རྗེས་སུ་གཞུང་གི་ལས་བྱེད་རྒྱ་གར་པ་དེ་ཚོ་ཡང་གྷན་དྷིའི་དགོངས་ཚུལ་གྱི་རྗེས་སུ་གང་ཐུབ་འགྲོ་བར་བརྩམས། གྷན་དྷི་ལགས་ཐེངས་མང་པོར་བཙོན་དུ་བཅུག་ན་ཡང༌། ཁོང་གི་རྗེས་འཇུག་པ་རྣམས་ཀྱིས་མུ་མཐུད་ཁོང་གི་ལས་འགན་བླངས། ༡༩༡༤ལོར་གྷན་དྷི་ལགས་ལྷོ་ཨ་ཧྥེ་རི་ཀ་དང་ཁ་བྲལ་སྐབས། ལྷོ་ཨ་ཧྥེ་རི་ཀའི་ནང་ས་བཟུང་ཡོད་པའི་རྒྱ་གར་པ་ཚོའི་གནས་སྟངས་ལ་སྔ་ན་མེད་པའི་ཡར་རྒྱས་བྱུང་ཡོད།
འཛམ་གླིང་འཁྲུག་ཆེན་གཉིས་པ་འགོ་ཚུགས་པའི་སྐབས་དེར་གྷན་དྷི་ལགས་ཀྱིས་ཁོང་རང་ཉིད་འགོ་ཁྲིད་ཅིག་ཏུ་འགྱུར་རེ་དང་བཅས་ཕྱིར་རྒྱ་གར་དུ་ལོག ཁོང་གིས་ལྷོ་ཨ་ཧྥེ་རི་ཀར་ཕྱག་ལས་གནང་སྐབས་ཀྱི་རྗེས་འཇུག་པ་ཚོ་དང༌། ས་ཆ་གཞན་གྱི་མི་གང་འཚམ་ཞིག་གིས་དུས་རྒྱུན་གྷན་དྷིའི་སྐོར་གླེང་སློང་བྱས། ཁོང་གིས་ཨ་མེ་ད་བྷེ་ཊིའི་ཉེ་སར་གནས་བཅས་པ་དང༌། དེར་ཨ་ཞི་རམ་མམ་ཆོས་ལུགས་ཀྱི་ཚོགས་པ་ཞིག་ཀྱང་དབུ་བརྙེས། མི་སུ་དང་རིགས་རྒྱུད་གང་ཞིག་ཡིན་ཡང་ཁོང་གི་ཚོགས་པ་དེར་ཞུགས་ཆོག་པའི་འབོད་སྐུལ་ཡང་བྱས། ཡིན་ན་ཡང་གལ་སྲིད་དེར་ཞུགས་ཚེ། གཤམ་གསལ་དམ་བཅའ་འདི་དག་ངེས་པར་དུ་ཁས་ལེན་བྱེད་དགོས།
ནི་ནམ་ཡང་བདེན་པར་སྨྲ་བ།
མི་གཞན་ལ་འཛིང་རེས་མི་བྱེད་པ།
འཁོན་སེམས་མི་འཛིན་པ།
སོ་སོའི་འཕྲོད་བསྟེན་ལ་གནོད་པའི་ཟས་རིགས་མི་སྤྱོད་པ།
ངེས་པར་དུ་མི་མཁོ་བའི་ཅ་དངོས་བདག་གིར་མི་བྱེད་པ་བཅས་ཡིན།
ཧིན་དྷིའི་ཆོས་ལུགས་པའི་ནང་རེགས་མི་རུང་བའི་རིགས་དམའ་བའི་མི་ཡོད་སྟབས། གྷན་དྷི་མཆོག་གིས་དེ་དག་ཚོགས་པའི་ནང་དུ་བསུ་བར་ཐུགས་རེ་བཅངས། རེགས་མི་རུང་བའི་ཁྱིམ་ལས་མི་ཞིག་ཚོགས་པར་ཞུགས་ཚེ་རྙོག་དྲ་ལངས་ངེས་ལ། ཁྱིམ་མཚེས་ཚོས་ཁོང་ཚོར་མཉམ་དུ་ལས་ཀ་བྱེད་མི་ཆོག་པའི་སྡིགས་ར་བསྐུལ་བ་དང༌། དེ་མ་ཐག་ཧིན་རྡུའི་ཆོས་ལུགས་པ་འབྱོར་ལྡན་ཚོས་ཚོགས་པར་རོགས་དངུལ་སྤྲོད་བཞིན་པ་དེའང་མཚམས་བཅད། དེ་སྐབས་གྷན་དྷི་རང་ཉིད་ལ་ཉེན་ཁ་ཅི་ཡང་མ་བྱུང་ནའང༌། ཁོང་གིས་ཚོགས་པ་ཆ་ཚང་རིགས་དམའ་བ་ཚོ་སྡོད་ཡུལ་གྱི་གྲོང་ཁྱེར་དུ་སྤོར་རྒྱུའི་འཆར་གཞི་བཏང༌། ཁོང་གིས་འཆར་གཞི་དེ་འདྲ་ཞིག་འཐེན་དོན་ནི་ཁོང་ཚོ་ཚང་མས་ལས་རིགས་དམའ་བ་སྒྲུབ་ཆོག་པ་དང༌། དེར་རེགས་མི་རུང་བའི་རིགས་ཀྱང་ཞུགས་ཐུབ་པས་ཡིན། འཆར་གཞི་འདི་དག་བཟོས་པའི་སྐབས་དེར་ཁ་ཆེའི་ཚོང་བ་ཞིག་གིས་གྷན་དྷི་ལགས་ཟུར་དུ་སྐད་བཏང་སྟེ་ཨ་ཞིས་རམ་ལ་དངུལ་གྱིས་རོགས་རམ་བྱེད་རྒྱུའི་ཁས་བླངས། ཕྱི་ཉིན་མི་དེས་ཚོགས་པར་ལོ་གཅིག་ལ་འདང་ངེས་ཀྱི་དངུལ་ཕོན་ཆེན་ཁྱེར་དེ་ཕེབས། གྷན་དྷི་མཆོག་ཐུགས་དགྱེས་ནས་ང་ཚོར་དཀོན་མཆོག་གིས་རོགས་དངུལ་བསྐུར་ཡོང་བ་རེད་ཅེས་བཤད།
ལས་འགུལ་འདི་ནི་རེགས་མི་རུང་བའི་མི་སྟེ་རིགས་དམའ་བ་ཚོས་རྒྱ་གར་བའི་མི་ཚེའི་ཁྲོད་ཐོབ་ཐང་གསར་པ་ཞིག་ཐོབ་པའི་དུས་ཐོག་མ་དེ་རེད། སྐབས་དེ་ནས་བཟུང་མཧཱ་ཏ་མ་གྷན་དྷིས་ཁོང་གི་སྐུ་ཚེ་རང་ཡུལ་གྱི་སྣམ་བུའི་ལྭ་བ་དཀྱུས་མ་དེ་གྱོན་ནས་བསྐྱལ། གྷན་དྷིའི་རླབས་ཆེན་གྱི་དམིགས་ཡུལ་ནི་ཁོང་གི་སྐུ་ཚེའི་རིང་མི་སྐྱོ་བོ་དང༌། སྡུག་བསྔལ་གྱིས་མནར་བ་དག་གི་གནས་བབ་ཡར་རྒྱས་སུ་གཏོང་རྒྱུ་དང༌། ཕྱོགས་གང་ཅིའི་ཐད་འཚེ་བ་མེད་པའི་སྒོ་ནས་མི་མང་ལ་རོགས་རམ་བྱེད་རྒྱུ་དེ་ཡིན་ལ། ཁོང་གིས་དོན་མེད་དུ་རྙོག་དྲ་སློང་མཁན་རིགས་ལ་ངོ་རྒོལ་བྱེད། སྐབས་དེར་ཁོང་གིས་ཞིང་ལས་པ་ཚོའི་ཁྲོད་འཚོ་བ་སྐྱོ་བོ་ཡིན་མཁན་ཚོ་རྩད་གཅོད་བྱས་ནས་བསྡུ་རུབ་གནང་སྟབས་མི་བརྒྱ་ཕྲག་མང་པོ་ཁོང་གི་འཁྲིས་སུ་འདུས། དེ་དག་ཁྲོད་ཁོང་གི་གྲོགས་པོ་ཞིག་ཡོང་སྟེ། ཁོང་ཚོར་རོགས་རམ་བྱེད་རྒྱུ་བྱས་པ་དེ་ནི་དབུལ་བོ་དེ་ཚོར་མཚོན་ན་ཧང་སངས་དགོས་པའི་གནས་ཚུལ་ཞིག་ཏུ་གྱུར། དུས་དེར་ཉེན་རྟོགས་པས་གྷན་དྷི་འཛིན་དགོས་པའི་བཀོད་མངགས་བྱས་ཏེ་འཛིན་བཟུང་བྱས་པ་དང༌།
ཁྲིམས་རར་ཁོང་གིས་ཅིའི་ཕྱིར་བཀའ་གསུང་དང་ལེན་བྱེད་མ་ཐུབ་པའི་འགྲེལ་བཤད་བྱས། ཁྲིམས་འགལ་བྱས་ཚུལ་དང་ཉེས་ཆད་བཅད་ཆོག་ཚུལ་ཡང་བཤད་པས་ཁྲིམས་ར་ནས་ཐག་གཅོད་མ་ཐུབ་པར་གློད་བཀྲོལ་བཏང༌།
འདི་ནི་ཐོག་དང་པོའི་གོམ་པ་གལ་ཆེན་ཞིག་སྟེ། རྒྱ་གར་གྱི་ས་ཁུལ་མང་པོ་ཞིག་ཏུ་ཁྲིམས་ལུགས་ལ་བསམ་ཞིབ་མ་བྱས་པར་དྲང་བདེན་མིན་པའི་ཁྲིམས་ལུགས་བེད་སྤྱོད་ཀྱིས་ཉེས་ཆད་བཅད་དེ་ལྷིང་འཇགས་བཟོ་བཞིན་པའི་རྣམ་པ་རྟོགས་པ་དེ་རེད། ག་ལེར་རྒྱ་གར་མི་མང་གིས་དྲག་སྤྱོད་འཐབ་རྩོད་ལས་མཧཱ་ད་མའི་བྱམས་བརྩེའི་འཐབ་རྩོད་ཀྱི་དོན་སྙིང་རྟོགས་པ་དང༌། ༡༩༣༠ལོར་ཚྭའི་འོས་ལངས་བྱུང་ངོ༌།
ཁྲིམས་ལུགས་ལྟར་ན་སུས་ཀྱང་རྒྱ་མཚོའི་ཆུ་ལས་ཚ་ལེན་མི་ཆོག་པར་ངེས་པར་དུ་སྲིད་གཞུང་གི་ལག་ནས་ཉོ་དགོས་པ་ཡིན་མོད། འོན་ཀྱང་གྷན་དྷིས་བསམ་ཞིབ་བྱས་མཐར། འདི་ནི་དྲང་བདེན་གྱི་ཁྲིམས་ལུགས་ཤིག་མིན་པར་རྟོགས་ཏེ་ངོས་ལེན་མ་བྱས། བདུན་ཕྲག་གསུམ་གྱི་རིང་འཛམ་གླིང་ཡོངས་ཀྱིས་སྐབས་དེའི་རྒྱ་གར་གྱི་ཡ་ང་བའི་གནས་བབ་ལ་བལྟས་ཡོད་ལ། ལོ་ན་ཅུང་ཟད་རྒས་པའི་མི་ཞིག་གིས་རང་ཉིད་ཀྱིས་བཟོས་པའི་སྣམ་བུ་དཀར་པོ་ཞིག་གོན་ཏེ་བློ་སྟོབས་ཆེན་པོས་མདུན་བསྐྱོད་བྱས་ཤིང༌། མི་ཚོགས་འཚང་ཀ་དང་བཅས་ཁོང་གི་རྗེས་སུ་ཞུགས་པ་དང༌། མི་མང་གྲོང་གསེབ་དང་གྲོང་གསེབ་བྱས་ནས་རྒྱ་མཚོར་མ་ཐུག་བར་དུ་མདུན་ནས་མདུན་དུ་བསྐྱོད། དེར་ཁོས་ཚྭ་ཡིད་ཚིམས་པ་བླངས་པ་དང༌། སྲིད་གཞུང་གིས་མི་མང་ལག་ནས་ཚྭ་ཕྱིར་ལེན་མ་ནུས། གྷན་དྷི་ཐེངས་ཤིག་བཙོན་ཁང་དུ་བཅུག་ན་ཡང་ཡུན་རིང་མ་འགོར་བར་གློད་བཀྲོལ་བཏང༌། རྒྱ་གར་མི་མང་གི་འོས་ལངས་དེ་སོ་སོའི་རྒྱལ་ཁབ་ཀྱི་ཕྱོགས་སུ་གཏད་ཡོད་ཅིང་གྷན་དྷིར་ཡང་སོ་སོའི་རྒྱལ་ཁབ་མཁོ་ན་ཡང་ཁོས་རྒྱ་གར་མི་མང་གི་བློ་གཏད་དེ་མཐའ་གཅིག་ཏུ་དཀོན་མཆོག་ལ་བཅོལ་ཡོད། ཁོང་གིས་གསུང་དོན་དེ་ལ་གདེང་ཚོད་ཆེན་པོ་མེད་ཅིང་ང་ཚོས་དེའི་ཕྱོགས་སུ་འབད་བརྩོན་གྱིས་ང་ཚོའི་ཆེད་དུ་རྒྱལ་ཁ་ཐོབ་པར་བྱེད་དགོས་ཞེས་བཤད། སྐབས་དེའི་རྒྱ་གར་གྱི་དབྱིན་གཞུང་གིས་རྒྱ་གར་ལ་རང་བཙན་སྤྲོད་འདུན་མེད་པར་བརྟེན། ཁོང་གིས་དབྱིན་ཇིའི་གཞུང་ལ་སྙན་ཞུ་འདྲ་མིན་ཕུལ་ཏེ་ཁ་གཏད་བཅག་མོད། འོན་ཀྱང་ཁོང་གིས་བྱམས་བརྩེ་གོང་བཀུར་དང་བཅས་ཁོང་ཚོ་ལ་སྡང་སེམས་བཟུང་མེད། ཁོང་གིས་དེ་ལྟར་ལས་འགུལ་སྤེལ་པའི་ཤུགས་ཆེ་བར་བརྟེན། ཐེངས་ཁ་ཤས་ལ་བཙོན་དུ་བཅུག རྗེས་འཇུག་པ་ཚོས་ཁོང་གི་ཐུགས་དགོངས་བཞིན་མ་སྒྲུབ་པར་དྲག་པོའི་འཐབ་རྩོད་བྱས་ཚེ། ཟ་མ་མ་བཞེས་པར་བཞུགས་པ་དང༌། ཐེངས་ཁ་ཤས་རྒྱུན་རིང་པོར་ཟ་མ་མ་བཞེས་པར་ཤི་ལ་ཉེ་བར་གྱུར། ཁོང་གི་རྗེས་འཇུག་པ་ཇེ་མང་དུ་སོང་བ་དང༌། སྟོབས་ཤུགས་ཀྱང་ཇེ་ཆེར་གྱུར། མི་ཚོགས་མང་པོ་འཚང་ཁ་དང་བཅས་ཁོང་ལ་མཇལ་བར་བཅར་ཏེ་གསུང་ལ་ཉན་པར་སླེབས། རྒྱ་གར་རྒྱལ་ཡོངས་ཀྱིས་ཁོང་གི་གསུང་རྩོམ་ཀློག་པ་དང༌། རྒྱ་གར་མངའ་སྡེ་གཞན་གྱི་དབུ་ཁྲིད་དང་འཛམ་གླིང་རྒྱལ་གཞན་གྱི་འགོ་ཁྲིད་དག་ཀྱང་ཁོང་ལ་བཀའ་མོལ་ཞུ་བར་འབྱོར་ཏེ། ཁོང་ཚོའི་འཆར་གཞི་བཤད་པ་དང༌། ཁོང་གི་འཛམ་གླིང་ལ་ཕྱོགས་པའི་ཞི་བདེ་དང༌། བྱམས་བརྩེའི་སྐོར་ལ་ཡང་གསུང་མོལ་གནང༌། སོ་སོའི་རྒྱལ་ཁབ་ཀྱི་ཆེད་དུ་འཐབ་རྩོད་རྒྱུན་རིང་བྱས་མཐར་འཆར་གཞི་ལེགས་འགྲུབ་ཀྱི་ཕྱོགས་སུ་འཁོར་པ་དང༌། ལོ་དུ་མའི་རྗེས་སུ་ལས་འགུལ་དེས་རྒྱ་གར་ལ་རང་བཙན་བསྐྲུན། མི་ཚང་མས་གྷན་དྷི་མཆོག་གིས་གཞན་ལས་ལྷག་པའི་སྐུ་ངལ་བསྐྱོན་ཏེ་རྒྱ་གར་ལ་རང་བཙན་ཐོབ་པར་བྱས་པ་རྟོགས་ཡོད་མོད། གྷན་དྷིས་དཀའ་སྡུག་གི་ངང་ནས་རྒྱལ་ཁ་བླངས་པ་དེ་ལྟར་ན་ཡང༌། ཁ་ཆེའི་ཆོས་ལུགས་པའི་རྗེས་འཇུག་པ་དང༌། ཧིན་རྡུའི་ཆོས་ལུགས་ཀྱི་རྗེས་འཇུག་པ་ཚོས་རྒྱ་གར་རྒྱལ་ཁབ་ཆ་བགོས་བྱེད་དགོས་ཚུལ་དང༌། དེ་གཉིས་ད་ལྟ་རྒྱལ་ཁབ་གཉིས་ཡིན་ཚུལ་གྱི་རྙོག་འཛིང་ཅན་གྱི་རྩོད་གླེང་བྱུང༌། གྷན་དྷི་ལགས་སོ་སོའི་རིགས་ལ་ཧ་ཅང་དགའ་ཞེན་ཆེ་ན་ཡང༌། ཡ་ང་བའི་གནད་དོན་དེ་རྒྱལ་ཁབ་གཉིས་སུ་ཁག་བགོས་བྱེད་དགོས་ཚུལ་ཀྱི་རྩོད་གླེང་དེས་ཁོང་ལ་སྡུག་བསྔལ་བསྐྲུན།
རྒྱ་གར་གྱི་མངའ་ཁུལ་མང་པོ་ཞིག་ནས་ནང་འཁྲུག་བྱུང་བ་དང༌། དམིགས་བསལ་གྱིས་ཧིན་རྡུ་པ་དང་ཁ་ཆེ་ཚོ་ཕྱོགས་ཁག་སོ་སོ་བྱས་ནས་ཕྱོགས་གཉིས་བར་འཁྲུག་འཛིངས་ཇེ་ཆེར་གྱུར་རྐྱེན། སྐྱེས་པ་དང༌། བུད་མེད་བྱིས་པ་སོགས་མང་པོ་ཞིག་བསད་པ་མ་ཟད། མི་སྟོང་ཚོ་བརྒྱ་ཕྲག་མང་པོར་ཁྱིམ་མེད་པར་གྱུར་ཏེ་སྡུག་བསྔལ་གྱིས་གནོན་པར་གྱུར། འཁྲུག་རྩོད་མཚམས་མ་བཞག་བར་དུ་གྷན་དྷིས་ཟས་བཅད་ངོ་རྒོལ་བྱས་པས། གྷན་དྷི་ཡོད་སའི་མངའ་ཁུལ་དེར་མངའ་ཁུལ་གཞན་ལྟར་ཡུན་རིང་མ་སོང་བར་ཞི་བདེས་ཁྱབ་པ་དང༌། ཧིན་རྡུ་དང་ཁ་ཆེ་ཕྱོགས་གཉིས་ཀས་གོང་བཀུར་བྱས་པར་བརྟེན་མཐའ་མར་ཞི་བདེ་ངང་གནས་ཐུབ་པར་གྱུར་མོད། འོན་ཀྱང་གྷན་དྷིའི་མི་ཚེ་རྫོགས་ལ་ཉེ། དེ་རྗེས་༡༩༤༨ ཟླ་དང་པོའི་སུམ་ཅུ་ཉིན་ཁོང་བཞུགས་གནས་ནས་ག་ལེར་ཆོས་ཁང་གི་ཕྱོགས་སུ་བློ་རྩེ་གཏད་དེ་འགྲོ་སྐབས་ཧིན་རྡུ་པ་ན་གཞོན་ཞིག་གིས་ཁོང་གིས་ཁ་ཆེ་བ་ཚོར་མཛའ་མཐུན་བྱེད་ཀྱི་འདུག་པས་ཧིན་རྡུ་པར་ཕོགས་ཐུག་བཏང་སོང་སྙམ་སྟེ་མི་ཚོགས་ཁྲོད་ནས་མདུན་དུ་མཆོང་སྟེ་གྷན་དྷིའི་ཕོ་བའི་སྟེང་མེ་མདའ་བརྒྱབ། སྐར་མ་འགའི་རྗེས་སུ་རྨས་ཟིན་པའི་གྷན་དྷི་ལགས་ཁྱེར་ཡོང་བའི་ཁང་བ་ལས་མི་ཞིག་ཕྱིར་ཐོན་ཏེ་རེ་སྒུག་བྱེད་བཞིན་པའི་མི་ཚོགས་ལ་གྷན་དྷི་གྲོངས་སོང་ཞེས་བཤད།
རྒྱ་གར་གྱི་རླབས་ཆེན་དབུ་ཁྲིད་གཞན་ཞིག་སྟེ། པཎ་ཌི་ཏ་ནེ་རོ་༼རྒྱ་གར་རང་བཙན་ཐོབ་མ་ཐག་པའི་སྲིད་བློན། སྒྱུར་མཁན་གྱི་མཆན།༽ ཡིས་མཚན་མོ་དེར་རླུང་འཕྲིན་བརྒྱུད་འོད་སྣང་ང་ཚོ་དང་རྒྱང་དུ་གྱེས་སོང་བས། འཇིག་རྟེན་མུན་པས་ཁེངས་སོང༌། ད་ནས་ང་ཚོའི་རྒྱལ་ཁབ་ལ་ཡབ་ཆེན་མེད་པས། ཕུལ་དུ་བྱུང་བའི་འདས་མཆོད་ནི་ང་ཚོས་སོ་སོའི་བདེན་དོན་གཉེར་དགོས་པ་དེ་ཡིན། ཁོང་ནི་བཟང་སྤྱོད་ཀྱི་ཕྱག་ལས་ཁྲོད་ནས་ནར་སོན་ཞིང༌། བཟང་སྤྱོད་ཀྱི་ཕྱག་ལས་ཁྲོད་སྐུ་གཤེགས་ཞེས་ཁྱབ་བསྒྲགས་བྱས།
ཉིན་ཤས་རྗེས་སུ་ཧིན་རྡུའི་རྗེས་འཇུག་པ་མང་པོ་འཚང་ཁ་དང་བཅས་དངོས་སུ་ཧིན་རྡུའི་ལུགས་སྲོལ་ལྟར། མཧཱ་ཏ་མ་གྷན་དྷིའི་སྐུ་ཕུང་མེར་བསྲེགས་བཏང༌། དེ་ནས་རུས་ཐལ་རྣམས་ཆུ་ལ་གཤགས་ཤིང༌། རླབས་ཆེན་གྱི་སྐྱེ་བོ་གང་དེ་འདས་ཟིན་ན་ཡང༌། བློ་སྲོག་མ་ནུབ་པར་ད་དུང་ཡང་གནས་ཡོད།
ཟུར་ཞུ། དེ་སྔ་ནས་བོད་བསྒྱུར་བྱས་ཟིན་པའི་དམ་པ་གང་གི་ལོ་རྒྱུས་འདི་དེ་རིང་གློག་ཀླད་ལས་ཡང་བསྐྱར་མཐོང་སོང་བ་ལྟར། ཟིན་བྲིས་སུ་བཀོད་ན་གོང་གི་ལོ་རྒྱུས་ཤེས་འདོད་པ་དག་ལ་ཕན་ཆེ་བར་སྙམ་ནས་བཀོད་པ་ཡིན་མོད། འདིའི་ཁྲོད་གོ་བོར་དུ་སོང་བ་དང་བསྒྱུར་ཉེས་སུ་སོང་བ་མང་པོ་ཞིག་ཅི་བས་ཡོད་ངེས་ན་ཤེས་ནས་སྨྲ་བ་དག་གིས་མཛུབ་མོས་རི་སྟོན་རེ་བྱེད་རྒྱུར་རེ་བས་སྒུག་ནས་བསྡད་ཡོད།


text:
སེམས་དང་། ལུས་པོ། ཀླད་པ་གསུམ་བར་གྱི་འབྲེལ་བའི་སྐོར་ལས་འཕྲོས་པའི་གླེང་མོལ།
རྩོམ་པ་པོ། དུང་དཀར་བློ་བཟང་འཕྲིན་ལས།
ནང་པ་སངས་རྒྱས་པའི་ཆོས་ནི་དངོས་པོའི་གནས་ཚུལ་ངོ་མ་གཞིར་བཟུང་ནས་དེ་བེད་སྤྱོད་བྱས་ཏེ་རང་གི་སེམས་ལ་ཐོབ་པར་བྱེད་ཐབས་ལག་ལེན་བྱས་པའི་ཆོས་ཤིག་ཡིན། དངོས་པོའི་གནས་ཚུལ་དེ་ལ། ༡.སེམས་དང་འབྲེལ་བ་མེད་པའི་ཕྱི་ོརོལ་ཡུལ་གྱི་གནས་ཚུལ་དང་། ༢.ཕྱི་རོལ་ཡུལ་གྱི་དངོས་པོའི་གནས་ལུགས་ཤེས་རྟོགས་བྱེད་མཁན་གྱི་སེམས་དང་།
དེ་གནས་སའི་གཞི་རྟེན་ལུས་ཁམས། དེ་གཉིས་བར་གྱི་ཐུན་མོང་མ་ཡིན་པའི་འབྲེལ་བ་དམིགས་བསལ་ཅན་བཅས་ང་ཚོས་ཤེས་དགོས་པའི་དངོས་པོའི་གནས་ཚུལ་གཙོ་བོ་ཁག་གཉིས་རེད། ཕྱི་རོལ་ཤེས་མཁན་གྱི་སེམས་དེ་དང་།སེམས་དེ་གནས་སའི་རྟེན་ལུས་པོ་གཉིས་ཀྱི་དངོས་ཡོད་གནས་ཚུལ་དེ་གཉིས་བར་གྱི་ཐུན་མོང་མ་ཡིན་པའི་འབྲེལ་བའི་སྐོར་ལ། གནའ་རབས་རྒྱ་གར་དུ་ནང་པ་སངས་རྒྱས་ཀྱི་ཆོས་མ་བྱུང་གོང་ནས་བཤད་ཚུལ་མི་འདྲ་བ་སྣ་ཚོགས་ཡོད་པའི་ནང་ནས་སྐད་གྲགས་ཡོད་པའི་བཤད་ཚུལ་གཅིག་ཡོད་པ་དེ་ནི་ལུས་པོ་དང་སེམས་གཉིས་རྒྱུ་འབྲས་ཡིན་པ་དང་། ལུས་ཞིག་ན་སེམས་གནས་ཐབས་མེད་པ་དང་སྐྱེ་བ་སྔ་ཕྱི་མེད་ཟེར་བའི་བཤད་སྲོལ་དེ་རེད། བཤད་སྲོལ་དེ་དང་དེང་སང་གི་ཚན་རིག་མཁས་པ་མང་ཆེ་བས་ལྟ་ཚུལ་དེ་ཁས་ལེན་གྱི་ཡོད་པས། བཤད་ཚུལ་དེ་ཉེ་རབས་ལོ་བརྒྱ་ཕྲག་གཅིག་གཉིས་ནང་གཞི་ནས་གསར་གཏོད་བྱས་པ་དེ་འདྲ་མིན།
སེམས་ཁམས་རིག་པ་དེ་རང་ཚན་དང་སྤྱི་ཚན་གཉིས་ལས། ལུས་སེམས་གཉིས་ཀྱི་འབྲེལ་བའི་སྐོར་ལ།
༡.ནང་པ་སངས་རྒྱས་ཀྱི་གཞུང་མདོ་ཕྱོགས་ནས་བཤད་ཚུལ། ༢. ནང་པ་སངས་རྒྱས་གྱི་གཞུང(རླུང་སེམས་ཤིན་ཏུ་ཕྲ་བ)སྔགས་ཕྱོགས་ནས་བཤད་ཚུལ། ༣. བོད་ཀྱི་གསོ་བ་རིག་པའི་གཞུང་ནས་བཤད་ཚུལ། ༤ .རྒྱ་ནག་གི་ཁབ་གཙག་ཚོར་བྲིད་ཀྱི་རིག་པའི་བཤད་ཚུལ། (ཞར་བྱུང་། དེང་རབས་གྱི་ལུས་ཁམས་གཤགས་གཅོས་བྱས་པའི་གནས་ཚུལ)བཅས་ནང་དོན་ཧ་ཅང་རྒྱ་ཆེ་ཞིང་། དེ་ཚོའི་བཤད་ཚུལ་ཕན་ཚུན་གོ་བསྡུར་བྱས་ན་ཕན་ཚུན་ཁ་སྐོང་གསལ་བཤད་བྱེད་ཐུབ་པའི་ཁྱད་ཆོས་ཡོད། དེ་སྐོར་བཤད་གཞི་རྒྱ་ཆེ་ཞིང་གཏིང་ཟབ་པོ་ཡོད་པས་ཆུ་ཚོད་གཅིག་གཉིས་དང་། ཉི་མ་གཅིག་གཉིས་ལ་བཤད་ནས་ཚར་ཐུབ་པ་ཞིག་མིན། འོན་ཀྱང་ད་རེས་དུས་ཚོད་མང་པོ་མེད་སྟབས་རགས་བསྡུས་ཙམ་མ་གཏོགས་ཞུ་ཐུབ་ཀྱི་མ་རེད། གཅིག སེམས་ཁམས་ཞིབ་འཇུག་གི་གལ་ཆེའི་རང་བཞིན། ནང་པ་སངས་རྒྱས་ཀྱི་མདོ་ལུགས་ཀྱི་གཞུང་ནས་ལུས་པོ་དེ་སེམས་གནས་སའི་རྟེན་ཡིན་པ་ཙམ་ལས་སེམས་ཀྱི་རྒྱུ་མིན་པ་དང་ལུས་སྟོབས་བཟང་ཡང་རིག་པ་མི་གསལ་བ་དང་། དྲན་ཤེས་མི་བརྟན་པ་ཡོད་ལ། ལུས་སྟོབས་ཤོར་བའི་རྒན་པོ་ལོ་ན་བདུན་ཅུར་སླེབས་པ་འགའ་ཞིག་རིག་པ་སྔར་བཞིན་གསལ་བ་དང་། དྲན་ཤེས་བརྟན་པོ་ཡོད། སྒྲུང་མཁན་གྲགས་པ་ལྟ་བུ། ལུས་སྟོབས་འཚར་ལོངས་བྱུང་མ་ཟིན་པའི་བྱིས་པ་ལོ་བཅུ་དྲུག་ལས་མ་སླེབས་ཀྱང་སློབ་གྲྭ་ཆེན་མོ་ཐོན་མཁན་ཡོད་པས་ལུས་པོ་དེ་སེམས་ཀྱི་རྒྱུ་ངོ་མ་མིན། ནས་འབྲས་གྲོ་སྲན་སོགས་དངོས་པོ་དེ་ཚོར་རང་གི་རིགས་འདྲའི་རྒྱུ་མེད་ན། འབྲས་བུ་གཟུང་ཐུབ་ཀྱི་མེད་ན། སེམས་ནི་ཕྱི་རོལ་གྱི་དངོས་ཡོད་ཆོས་ཉིད་ཤེས་རྟོགས་བྱེད་ཐུབ་པ་མ་ཟད། དེ་བེད་སྤྱོད་གཏོང་ཤེས་མཁན་གྱི་དངོས་པོ་སྟོབས་ལྡན་ཞིག་རེད། བསམ་བློའི་སྟོབས་ཤུགས་དེ་ལ་ཕྱི་རོལ་དངོས་པོའི་སྟོབས་ཤུགས་ཆེན་པོ་ག་འདྲ་ཞིག་ཡོད་ཀྱང་དེ་ལ་ཁ་གཏད་གཅོག་པའི་ཐབས་ཤེས་བཀོད་པ་ཤེས་ཐུབ་མཁན་ཞིག་ཡིན། དེང་རབས་རྒྱལ་སྤྱིའི་ཐོག་གི་དཔལ་འབྱོར་འགྲན་བསྡུར་དང་། ཚན་རིག་ལག་རྩལ་གྱི་འགྲན་བསྡུར། ཞི་བདེ་དང་དམག་འཁྲུག་བར་གྱི་འགྲན་བསྡུར་སོགས་ཚང་མ་མཐར་གཏུགས་ན་ཕྱོགས་གཉིས་ཀྱི་བསམ་པའི་སྟོབས་ཤུགས་ཆེ་ཆུང་གི་འགྲན་བསྡུར་ཡིན། སྟོབས་ཤུགས་ཆེན་པོ་དེ་འདྲ་ཡོད་པའི་དངོས་པོ་སེམས་ཟེར་བ་དེ་ལ་བརྟག་དཔྱད་བྱས་ནས་ལོ་སྟོང་ཕྲག་ཁ་ཤས་ཀྱི་ལོ་རྒྱུས་ཡོད་པ་མ་ཟད། ལྟ་ཚུལ་མི་འདྲ་བ་སྣ་ཚོགས་བྱུང་ཡོད་པའི་ནང་ནས་གཙོ་ཆེ་བ་གསུམ་ནི། ༡.ལུས་གློ་བུར་བ་དེ་སེམས་ཀྱི་རྒྱུ་ཡིན་པ་དང་། ལུས་མེད་ན་སེམས་གནས་སའི་རྟེན་མེད་པས་སྐྱེ་བ་སྔ་ཕྱི་མེད་ཟེར་བ། ༢. སེམས་དེ་ལུས་ཀྱི་ཡོན་ཏན་ཡིན་པར་ཁས་ལེན་པ། ༣. ལུས་ཀྱི་རྡུལ་ཕྲན་སེམས་གྱི་རྒྱུ་ཡིན་པ་དང་། དབུགས་དེ་སེམས་ཀྱི་ལྷན་ཅིག་བྱེད་རྐྱེན་ཡིན་པར་ཁས་ལེན་པ་བཅས་ནི་རྒྱ་གར་གྱི་མུ་སྟེགས་ཆོས་ལུགས་ཀྱི་ལྟ་བ་ཡིན་ཅིང་། ༤.ནང་པ་སངས་རྒྱས་ཀྱི་ཚོས་ལུགས་ཀྱི་གསང་སྔགས་ཀྱི་གཞུང་ནས་སེམས་ཁམས་རྣམ་ཤེས་ཐོག་མར་ཆགས་པའི་གནས་སྙིང་ཁ་ཡིན་པ་དང་། ཤི་བའི་དུས་སུ་རྣམ་ཤེས་སྙིང་ཁ་ནས་ཕྱིར་ཐོན་འགྲོ་བ། སེམས་ཁམས་ཀྱི་དབང་རྟེན་སྙིང་ཁའི་རྩ་ནང་དུ་རྒྱུ་བའི་རླུང་ཁམས་ཕྲ་མོ་ཡིན་པར་ཁས་ལེན་པ། ༥.དེང་རབས་ཚན་རིག་གིས་སེམས་ཁམས་ཀྱི་དབང་རྟེན་ཀླད་པར་གནས་པར་ཁས་ལེན་པ། ༦.བོད་ཀྱི་གསོ་བ་རིག་པའི་ལུགས་ལ། སེམས་ཁམས་ཀྱི་དབང་རྟེན་ཀླད་པ་དང་སྙིང་ཁམས་གཉིས་ཀར་གནས་པའི་བཤད་སྲོལ་བཅས་ཡོད། ལྟ་ཚུལ་ཁག་དེ་དག་གི་ནང་ནས་སྔ་མ་གསུམ་པོ་དེ་ལས་རྗེས་མ་གསུམ་པོ་དེ་རིམ་བཞིན་ཆ་ཚང་བ་དང་ཕུན་སུམ་ཚོགས་པ་ཡོད། གཉིས། སེམས་ཁམས་རིག་པའི་ཞིབ་འཇུག་གི་འཕེལ་རྒྱས། སེམས་ཁམས་ཀྱི་དབང་རྟེན་ཀླད་པ་ཁོ་ནར་གནས་པ་ཡིན་ནམ། སྙིང་ཁའི་རྩ་ནང་དུ་རྒྱུ་བའི་རླུང་ཁོ་ན་ཡིན་ནམ། ཡང་ན་གཉིས་ཀ་ཡིན་བཅས་ཀྱི་སྐོར། བོད་ཀྱི་གསོ་བ་རིག་པའི་གཞུང་གཡུ་ཐོག་ཡོན་ཏན་མགོན་པོ་རྙིང་མས་མཛད་པའི་《རྒྱུད་བཞི》ཡི་ནང་ཚན་བཤད་རྒྱུད་གྱི་ལེའུ་བཞི་པ། ལུས་ཀྱི་གནས་ལུགས་བསྟན་པ་ལས། དབང་པོ་ཡུལ་ལ་འཆར་བར་བྱེད་པའི་རྩ། །ཀླད་པ་ལ་སྲིད་རྩ་ཕྲན་ལྔ་བརྒྱས་བསྐོར།།ཞེས་མིག་ལ་སོགས་པའི་དབང་པོ་དྲུག་པོ་རྣམས་རང་རང་གི་ཡུལ་ལ་གཡོ་བར་བྱེད་པའི་རྩ་ཉི་ཤུ་རྩ་བཞི་ཡོད་པ་དེ་དག་ལ་ཡན་ལག་གི་རླུང་ལྔའི་རྟེན་གཞིར་གྱུར་པ་འཕྱིལ་པ་ཞེས་པའི་རྩར་གནས་པར་གསུངས། ཡང་དེ་ཉིད་ལ། དྲན་པའི་དབང་པོ་གསལ་བར་བྱེད་པའི་རྩ། སྙིང་ལ་སྲིད་ཅིང་རྩ་ཕྲན་ལྔ་བརྒྱས་སྐོར། ཞེས་རྣམ་ཤེས་ཚོགས་དྲུག་བསྐྱེད་པའི་རྩ་ཉི་ཤུ་རྩ་བཞི་ནི་སྙིང་གར་གནས་པའི་ཡིད་བཟང་མ་ཞེས་བྱ་བའི་རྩ་ལ་བརྟེན་ཅིང་རིགས་མཐུན་པའི་ཁམས་རྩ་ཕྲན་ལྔ་བརྒྱས་བསྐོར་ཏེ་གནས། དེ་ཡང་རྩ་ཡིད་བཟང་མ་ཟེར་བ་དེ་ལས་སྒོ་ལྔའི་རྣམ་ཤེས་རྒྱུ་བའི་རྩ་དམར་པོ་ཞིག་མདུན་ཕྱོགས་སུ་ཟུག ཀུན་གཞིའི་རྣམ་ཤེས་རྒྱུ་བའི་རྩ་སེར་པོ་ཞིག་གཡས་ཕྱོགས་སུ་ཟུག ཡིད་ཀྱི་རྣམ་ཤེས་རྒྱུ་བའི་རྩ་སྔོན་པོ་ཞིག་གཡོན་ཕྱོགས་སུ་ཟུག ཉོན་མོངས་པའི་ཡིད་རྒྱུ་བའི་རྩ་རྒྱབ་ཕྱོགས་སུ་ཟུག་ཡོད་པར་གསུངས། 《མེས་པོའི་ཞལ་ལུང》ཞེས་ཀླད་པ་དང་སྙིང་ཁམས་གཉིས་ཀར་སེམས་ཁམས་ཀྱི་དབང་རྟེན་ཡིན་པར་གསུངས། ནང་པ་སངས་རྒྱས་པའི་གསང་སྔགས་ཀྱི་གཞུང་ལས། སེམས་ཁམས་ཀྱི་དབང་རྟེན་ནི་སྙིང་གར་གནས་པའི་རྩ་ཡི་གཙོ་བོ་གསུམ(རོ་རྐྱང་དབུ་གསུམ)གྱི་ནང་ནས་རྩ་དབུ་མར་གནས་པའི་སྲོག་འཛིན་གྱི་རླུང་ཕྲ་རགས་གཉིས་པོ་དེ་ཡིན་པ་དང་། མི་རྣམས་སྐྱེ་བ་བླངས་པའི་རྗེས་སུ་ཐོག་མར་སྙིང་གར་ཆགས་པའི་བརྒྱད་པོ་དེ་ལས་ལུས་ཀྱི་སྟོད་སྨད་དུ་གྱེས་པའི་རྩ་བདུན་ཁྲི་ཉིས་སྟོང་བྱུང་བ་དང་། རྩ་དེ་དག་ལ་ཁུ་བ་གཙོ་བོར་རྒྱུ་བའི་རྐྱང་མ་དང་། ཁྲག་གཙོ་བོར་རྒྱུ་བའི་རོ་མ། རླུང་གཙོ་བོར་རྒྱུ་བའི་དབུ་མ་བཅས་ཁག་གསུམ་ཡོད་ཅིང་།
འཆི་བའི་དུས་སུ་ལུས་ཀྱི་སྟོད་སྨད་ནས་འབྱུང་བ་རིམ་གྱིས་བསྡུས་མཐར་སྙིང་ཁར་བསྡུ་བའི་བཤད་སྲོལ་ཞིག་ཡོད་པ་མ་ཟད། གནའ་རབས་ཤིས་ལའི་སྐྱེ་དངོས་ཚན་རིག་དང་མཚན་ཉིད་རིག་པ་མཁས་ཅན་ཨ་རི་ཐོ་ཐེ་ཏེ(Arisote)སྤྱི་ལོའི་སྔོན་(༣༨༤-༣༢༢)(ཤཱཀྱ་མུ་ནེ་སྤྱི་ལོའི་གོང་༥༦༥-༤༨༥-༥༤༥)གྱིས་བརྩམས་པའི་《མི་ལུས་གྲུབ་ཚུལ་གྱི་གསང་བ》ཞེས་པའི་ནང་སྙིང་ཁམས་ནི་ལུས་པོའི་སྟེང་གི་གལ་ཆེ་བའི་དབང་རྟེན་ཡིན་པ་དང་། འགུལ་སྐྱོད་ཀྱི་ཆེས་ཐོག་མ། མཇུག་སྡུད་གྱི་ཆེས་རྗེས་མ་ཡིན་པར་བཤད་པ་དང་མཐུན་ཡོད་པ་རེད། རྒྱ་ནག་གནའ་རབས་གྱི་མཚན་ཉིད་རིག་པ་སེམས་ཁམས་ཀྱི་དབང་རྟེན་ཀླད་པ་ཡིན་པའི་བཤད་ཚུལ་འཛམ་གླིང་ཐོག་བྱུང་སྔ་ཤོས་སུ་ཡིན་སྐོར། དེང་སང་འཛམ་གླིང་ཐོག་མཁས་པ་མང་པོའི་གསུང་རྒྱུན་ལ། ཤིས་པན་ཡའི་དབང་རྩའི་གཤག་ལས་རིག་པ་མཁས་ཅན་ཁ་ཏེར་གྱིས(དུས་རབས་ཉི་ཤུ་པའི་འགོར་བྱུང)གཞི་ནས་ཀླད་པ་ནི་དབང་རྩའི་ཕྲ་ཕུང་མང་པོ་ལས་གྲུབ་ཚུལ་ཤེས་རྟོགས་བྱུང་ཞེས་གསུང་སྲོལ་ཡོད། ངས་བསམ་པར་སེམས་ཁམས་ནི་ཀླད་པར་གནས་ཡོད་པའི་བཤད་སྲོལ་སྔ་ཤོས་ནི་རྒྱལ་པོ་ཁྲི་སྲོང་ལྡེ་བཙན་གྱི་བླ་སྨན་ གཡུ་ཐོག་ཡོན་ཏན་མགོན་པོས(༧༦༨-)མཛད་པའི《སྨན་གྱི་རྒྱུད་བཞི》ལས་གསལ་བར་གསུངས་པ་དང་། རང་རྒྱལ་མིང་རྒྱལ་རབས་ཀྱི་རླབས་ཆེན་གསོ་བ་རིག་པ་མཁས་ཅན་ལི་ཧྲི་ཀྲེན(李时珍)(༡༥༡༨-༡༥༩༣)གྱིས་ཀྱང་ཀླད་པ་ཉིད་དབང་རྩའི་འདུས་ས་དང་སེམས་ཁམས་ལ་འབྲེལ་བ་ཡོད་པ་དངོས་སུ་མཁྱེན་རྟོགས་བྱུང་ཡོད་པ་བཅས་རེད།
གསུམ། རང་ཉིད་ཀྱི་ལྟ་ཚུལ་བཤད་པ། དེང་རབས་ཚན་རིག་མཁས་དབང་རྣམས་ཀྱིས་ཀླད་པ་ཁོ་ན་སེམས་ཁམས་ཀྱི་དབང་རྟེན་ཡིན་པར་བཞེད་པ་གཅིག་མཐུན་དུ་ཡོད་ཀྱང་། དེ་ལྟར་ཡིན་ན་མི་རྣམས་ཤི་བའི་ཚེ་ལུས་ཀྱི་དྲོད་བསྡུས་པའི་ཐ་མའི་འདུས་ས་དེ་ཀླད་པར་འདུས་དགོས་པ་ཆགས་རྒྱུ་རེད། (༡) ལུས་ཀྱི་ཚོར་བ་སྐྱེ་བ་ལ་གཤམ་གསལ་དོན་ཚན་གསུམ་གྱི་ཐད་ནས་ནད་པའི་སྙིང་ཁམས་འགུལ་བསྐྱོད་རྒྱུན་ལྡན་ཡིན་མིན་དེ་ལེགས་འགྲུབ་ཡོང་མིན་གྱི་འགག་རྩ་ཡིན་པ། དྲོད་དང་དབུགས་གཉིས་མེད་ན་སྐྱེ་ཐབས་མེད་ཅིང་། མི་རྣམས་ཤི་བའི་སྐབས་ལུས་ཀྱི་སྟོད་སྨད་དུ་ཡོད་པའི་དྲོད་ཚང་མ་བསྡུས་ཚར་བའི་རྗེས་སུ་ཡང་ད་དུང་སྙིང་ཁའི་ཐད་ལ་དྲོད་མ་བསྔུས་པར་བསྡད་པའི་བར་དུས་ཚོད་གང་འཚམས་ཡོད་པ་དེར་བལྟས་ན། ལུས་ཀྱི་དྲོད་བསྡུས་པའི་ཐ་མའི་འདུས་ས་ནི་སྙིང་ཁར་གནས་ཡོད་པ་མཐོང་ཐུབ། དེའི་ཐོག་ནས་སེམས་ཁམས་ཀྱི་དབང་རྟེན་དེ་སྙིང་ཁར་གནས་ཡོད་མེད་ད་དུང་འཆི་རྟགས་བྱུང་སྟེ་ཉིན་མོ་དེ་རང་ལ་ཤི་རྒྱུར་ཐག་ཆོད་པའི་མིའི་སེམས་ཁམས་དང་། དྲོད། དབུགས་བཅས་བསྡུས་པའི་གོ་རིམ་དེ་རང་གི་ཐོག་དེང་རབས་ཀྱི་འཕྲུལ་ཆས་སྤྱད་ནས་སྙིང་ཁམས་ལ་བརྟག་དཔྱད་བྱས་ན་སེམས་ཁམས་ཀྱི་དབང་རྟེན་སྙིང་ཁར་གནས་པའི་ལྟ་ཚུལ་དེ་ཡང་དག་པ་ཡིན་མེད་གོམ་གང་མདུན་སྤོས་ཀྱིས་གསལ་བཤད་བྱེད་ཐུབ། (༢) ཀྲུང་གོའི་གསོ་བ་རིག་པའི་ཐོག་སྦྲིད་སྨན་བེད་སྤྱོད་བྱེད་མ་དགོས་པར་དེའི་ཚབ་ཏུ་གསེར་ཁབ་རྒྱབ་པར་བརྟེན་ནས་ནད་པའི་ཚོར་བ་སྦྲིད་ཐབས་བྱེད་པའི་གཞུང་ལུགས་ཀྱི་ར་སྤྲོད། དུས་རབས་བཅུ་དགུ་པའི་དུས་སྐེད་དུ། ཡོ་རོབ་གླིང་དང་ཨ་མེ་རི་ཀའི་གླིང་། སྤྱི་ལོའི་དུས་རབས་གསུམ་པའི་ནང་རང་རྒྱལ་ཧན་ཤར་མའི་རྒྱལ་རབས་གྱི་སྨན་པ་ཧའ་ཐོའུ་ཟེར་བ་དེས་སྦྲིད་སྨན་བཏང་བའི་ཐབས་ཤེས་ལ་བརྟེན་ནས་གཤག་བཅོས་བྱ་ཐབས་གསར་གཏོད་བྱས་ཡོད་ཅིང་། དུས་རབས་བཅུ་དགུ་པའི་དཀྱིལ་ལ་(༡༨༥༨)ལོར་ཡོ་རོབ་གླིང་དང་ཨ་མེ་རི་གའི་སྨན་པས་སྦྲིད་སྨན་གསར་གཏོད་བྱས་པ་ནས་ད་བར་ལོ་ངོ་བརྒྱ་ལྷག་ཙམ་གྱི་ལོ་རྒྱུས་མ་གཏོགས་མེད། སྨན་པ་མཁས་པ་ཧའ་ཐོས་ཁབ་གཙགས་རྒྱབ་ནས་གཤག་བཅོས་གྱི་ན་ཟུག་འཇགས་པ་བྱེད་ཐབས་ཀྱང་གསར་གཏོད་བྱས་པ་རེད། དེ་ལ་ཁབ་གཙགས་ཟུག་འཇགས་དང་ཁབ་གཙགས་ཟུག་འགོག་གཉིས་ཡོད། དེའི་ཐད་ལ་གཤག་བཅོས་བྱེད་སྐབས་ཀྱི་ན་ཟུག་ཚོར་སྣང་དེ་ཁབ་གཙག་ཀྱི་ཚོར་སྣང་དེས་ཟིལ་གྱིས་མནན་ནས་གཤག་བཅོས་ལེགས་འགྲུབ་བྱུང་བ་རེད། ངས་བསམས་ན་སྐབས་དེར་ནད་པའི་ཚོར་བ་དེ་ཁབ་གཙགས་བྱེད་ས་དེར་སྤོས་སྟབས་གཤག་བཅོས་བྱེད་སའི་གནས་དེར་ཚོར་བ་མེད་པ་ཆགས་པ་ཞིག་ཡིན་པ་མ་ཟད། གཤག་བཅོས་མ་བྱས་གོང་ཁབ་གཙགས་རྒྱབས་ནས་གཤག་བཅོས་མ་གྲུབ་བར་དུ་ཁབ་རྒྱུན་མ་ཆད་པར་སྒྲིམ་དགོས་ཀྱི་ཡོད་ཅིང་། གལ་ཏེ་གཤག་བཅོས་མ་བྱས་གོང་གསང་མིག་ཐོག་ཁབ་གཙག་རྒྱབ་ནས་གཤག་བཅོས་དངོས་སུ་བྱེད་སྐབས་ཁབ་མ་སྒྲིམ་པར་མཚམས་བཞག་ན་ཚོར་སྦྲིད་ཀྱི་ནུས་པ་ཉམས་འགྲོ་གི་ཡོད་པ་མ་ཟད། སྦྲིད་སྨན་བཏང་ནས་གཤག་བཅོས་བྱེད་སྐབས་རྟག་པར་ནད་པའི་སྙིང་འཕར་མཚམས་ཆད་ནས་སྲོམ་ལ་ཉེན་ཁ་ཡོང་གི་ཡོད་པའི་དཔེ་མཚོན་མང་པོ་དང་། ཁབ་གཙགས་བརྒྱབ་ནས་གཤག་བཅོས་བྱེད་པའི་རིང་ནད་པའི་སྙིང་ཁམས་འཕར་ཚུལ་རྒྱུན་ལྡན་ཡིན་པ་དེ་གཉིས་གྱི་ཐོག་ནས་ནད་པའི་སྙིང་ཁམས་ཀྱི་འགུལ་སྐྱོད་རྒྱུན་ལྡན་ཡིན་མིན་དེ་གཤག་བཅོས་ལེགས་འགྲུབ་ཡོང་དང་མི་ཡོང་གི་འགག་རྩར་ཐུག་པའི་གནད་དོན་ཆེན་པོ་ཞིག་ཡིན་པར་གསལ་བཤད་བྱུང་བ། (༣) རླུང་བསྒོམ་ནས་ལུས་པོའི་བདེ་ཐང་ལ་ནུས་པ་ཆེན་པོ་ཐོན་པའི་གཙོ་གནད་སྙིང་ཁམས་འཕར་ཚད་རྒྱུན་ལྡན་ཐོག་དབུགས་འགྲོ་འོང་གི་མྱུར་ཚད་རིང་དུ་གཏོང་ཐུབ་པ་དེར་ཐུག་ཡོད་པ། དབུགས་འགྲོ་འོང་གི་མྱུར་ཚད་རིང་དུ་གཏོང་ཐུབ་པའི་གནད་འགག་ཐུག་ས་ནི། ལུས་ཀྱི་སྟོད་སྨད་དུ་རྒྱུ་བའི་རླུང་རྣམས་སྙིང་ཁའི་དབུས་ཀྱི་རྩ་ནང་དུ་བསྡུས་ནས་བཟུང་ཐུབ་ན་ལུས་སེམས་གཉིས་ཀའི་བདེ་ཐང་ལ་ཕན་ཐོགས་ཡོད་པ་དེའི་ཐོག་ནས། ལུས་སེམས་གཉིས་ཀྱི་འབྲེལ་བ་ཡུན་རིང་དུ་གནས་ཐུབ་པའི་འགག་རྩ་དེ་སྙིང་ཁའི་དབང་རྩའི་ནང་དུ་རླུང་ཡུན་རིང་པོར་བཟུང་ཐུབ་མིན་དང་རླུང་ལ་རང་དབང་ཐོབ་དང་མ་ཐོབ་ ལ་རག་ལས་ཡོད་པ། རླུང་བསྒོམ་ནས་སྙིང་ཁའི་རྩ་ནང་དུ་རླུང་བཟུང་ཐུབ་མཁན་གྱི་སེམས་ཁམས་འགུལ་བསྐྱོད་ལ་དེང་རབས་ཀྱི་འཕྲུལ་ཆས་བེད་སྤྱད་ནས་བརྟག་དཔྱད་བྱས་ན་ར་སྤྲོད་ཐུབ་ཀྱི་རེད་བསམས།
སེམས་དང་། ལུས་པོ། ཀླད་པ་གསུམ་བར་གྱི་འབྲེལ་བའི་སྐོར་ལས་འཕྲོས་པ།
སེམས་དང་། ལུས་པོ། ཀླད་པ་གསུམ་བར་གྱི་འབྲེལ་བའི་སྐོར་ལས་འཕྲོས་པའི་གླེང་མོལ།
Leave a Reply
Be the First to Comment!


text:
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༢ ཉིན་གྱི་སྔ་དྲོ་ཆུ་ཚོད་བརྒྱད་པ་ཡོལ་ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་ཉེ་འཁྲིས་སུ་ཡོད་པའི་རྣམ་རྒྱལ་གྲྭ་ཚང་གི་སློབ་གཉེར་ཁང་གསར་པའི་རྟེན་དང་རྟེན་པ་ལེགས་པར་གྲུབ་པའི་མཛད་སྒོར་ཆིབས་བསྒྱུར་བསྐྱངས་ཏེ་ཐོག་མར་སློབ་གཉེར་ཁང་གསར་པ་རུ་ཨ་རུ་ན་ཅལ་མངའ་སྡེའི་བློན་ཆེན་པད་མ་མཁའ་འགྲོ་མཆོག་དང་ཟུར་མཇལ་མཇལ་ཁ་གནང་བ་དང་། དེ་རྗེས་རྣམ་གྲྭའི་སློབ་གཉེར་ཁང་གསར་པའི་ཚོགས་ཁང་དུ་ཆིབས་བསྒྱུར་བསྐྱངས་སྟེ་བཀའ་སློབ་བཀའ་དྲིན་སྩལ་ཡོད་པ་རེད།
དེ་ཡང་སློབ་གཉེར་ཁང་གསར་བའི་ཚོགས་ཁང་དུ་༸ཞབས་སར་འཁོད་མཚམས་གམ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་རིན་པོ་ཆེ་མཆོག་གིས་མནྡྲལ་རྟེན་དོད་འདེགས་འབུལ་དང་། མཛད་སྒོར་ཕེབས་པ་ཡོངས་ལ་གསོལ་ཇ་འབྲས་སིལ་འདེགས་འབུལ་ཞུས་རྗེས་རྣམ་རྒྱལ་གྲྭ་ཚང་གི་སྔགས་ཀྱི་འཛིན་གྲྭ་སོགས་སློབ་གཉེར་བ་ཡོངས་ཀྱིས་སྐར་མ་ལྔ་རེར་རིམ་བཞིན་གཞུང་ཚན་གང་འཁེལ་གྱི་རྟགས་གསལ་གཟིགས་འབུལ་ཞུས་པ་དང་། དེ་རྗེས་བོད་ཀྱི་བརྡ་སྤྲོད་པའི་གཞུང་སུམ་ཅུ་པ་དང་ཨང་རྩིས་ཀྱི་སྐོར་ལའང་རྟགས་གསལ་གཟིགས་འབུལ་ཞུས་རྗེས་སྔོན་འགྲོའི་སློབ་ཕྲུག་ཁག་ཅིག་གིས་གང་བློ་མ་དང་༸རྒྱལ་བ་རིན་པོ་ཆེ་མཆོག་གི་ཞབས་བརྟན་གསོལ་འདེབས་སྐྱོར་གནང་མཛད་པ་དང་། དེ་ནས་རྣམ་རྒྱལ་གྲྭ་ཚང་སློབ་གཉེར་ཁང་གི་སློབ་སྤྱི་ཐུབ་བསྟན་ཡར་འཕེལ་ལགས་ཀྱིས་གམ་བཅར་རྣམ་རྒྱལ་གྲྭ་ཚང་གི་བྱུང་རིམ་ངོ་སྤྲོད་གནང་དང་འབྲེལ་ཕྱི་ལོ་ ༡༩༧༠ ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྣམ་གྲྭར་གཞུང་ཆེན་ལ་སློབ་གཉེར་སྲོལ་གཏོད་གནང་བ་དང་། ད་ལྟའི་རྣམ་གྲྭ་སློབ་གཉེར་ཁང་གི་སློབ་སྦྱོང་གི་གོ་རིམ་དང་རབ་བྱུང་བ་རང་ལ་སློབ་གཉེར་ཁང་ཞིག་དགོས་གལ་ཏུ་གཟིགས་ནས་སློབ་གཉེར་ཁང་གསར་བརྒྱབ་ཞུས་ཡོད་པ་སོགས་ངོ་སྤྲོད་གནང་རྗེས་སློབ་གཉེར་ཁང་གསར་བརྒྱག་གི་ཨར་ལས་འགན་འཛིན་བསྟན་འཛིན་དགེ་བྱེད་ལགས་ནས་སློབ་གཉེར་ཁང་རྟེན་དང་རྟེན་པར་བཅས་པའི་ཨར་ལས་འཛུགས་བསྐྲུན་གྱི་འགྲོ་གྲོན་རྩིས་ཁྲ་སྙིང་དོན་སྙན་སྒྲོན་ཞུས།
དེ་རྗེས་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་རིན་པོ་ཆེས་སློབ་གཉེར་ཁང་གསར་བསྐྲུན་གནང་བའི་དགོས་དམིགས་སྐོར་ལ་གསུང་བཤད་གནང་། མཁན་རིན་པོ་ཆེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་དགོངས་སྐོར་དང་འབྲེལ་ཕུགས་རྒྱང་རིང་པོའི་དམིགས་ཡུལ་ཐོག་སློབ་གཉེར་ཁང་གསར་བསྐྲུན་བྱས་པ་དང་། ཕྱི་ཡི་མཐུན་རྐྱེན་ཡང་གྲྭ་ཚང་ནས་ཞུ་མ་དགོས་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མཐུན་རྐྱེན་བཀའ་དྲིན་ཆེ་བའི་ཐོག་རང་རེའི་ཨི་ཊ་ལིའི་ཆོས་ཚོགས་ཁག་དང་བརྩེ་བའི་སློབ་གྲོགས་རྣམ་པ། ཆོས་གྲོགས་རྣམ་པ་ཐུན་མོང་ནས་བསོད་ནམས་གསོག་པའི་གོ་སྐབས་ཧ་ཅང་བཟང་པོ་ཐོབ་པ་ལྟར་ལྷག་བསམ་རྣམ་དག་དང་དགའ་དད་སྤྲོ་གསུམ་གྱི་ཐོག་ནས་ཆ་ལག་ཚང་པའི་ཤེས་ཡོན་ལྟེ་གནས་བསྐྲུན་ཐུབ་པ་ནི་ཡི་རངས་ཀྱི་གནས་ཡིན། ཞེས་དང་། འདི་ཉིད་ཀྱི་དམིགས་ཡུལ་ནི་༸གོང་ས་༸སྐྱབས་མགོན་ཆེན་པོ་མཆོག་གི་རླབས་ཆེན་གྱི་དགོངས་གཞི་དང་བླ་ན་མེད་པའི་ལམ་སྟོན་ལྟར་མ་འོངས་པར་དགོན་སྡེ་ཁག་ཤེས་ཡོན་གྱི་ལྟེ་གནས་ཤིག་ཏུ་འགྱུར་དགོས་པ་དང་། དགོན་པ་ཞེས་བརྗོད་མ་ཐག་ཏུ་དཔལ་ནཱལེནྡྲའི་གཞུང་དྲི་མ་མེད་པ་འཛིན་སྐྱོང་སྤེལ་གསུམ་གནང་སའི་ཆེས་མཐོའི་སློབ་གཉེར་ཁང་ཡིད་ངོར་འཆར་ཐུབ་པ་ཞིག་བསྐྲུན་དགོས་པ་དང་། དུས་རབས་ ༢༡ པའི་ཤེས་ཡོན་ཅན་གྱི་ནང་པ་ཞིག་དང་མཁས་བཙུན་བཟང་གསུམ་འཛོམས་པ་ཤ་སྟག་ཡོང་བ་ཞིག་བྱེད་དགོས་པའི་དགོངས་གཞི། དེ་བཞིན་འཛམ་གླིང་སྤྱི་ཡོངས་ལ་ཆོས་ལུགས་དང་མ་འབྲེལ་བའི་སྤྱོད་བཟང་། བྱམས་བརྩེ་གོང་མཐོར་སྤེལ་བའི་ཐབས་ལམ། རྒྱལ་བའི་བཀའ་འགྱུར་བསྟན་འགྱུར་ལ་སློབ་སྦྱོང་གི་གོ་སྐབས་ཡོད་པ་དང་། གཞི་ལམ་འབྲས་གསུམ་གྱི་རྣམ་གཞག་ལ་ཐོས་བསམ་སྒོམ་གསུམ་ཡ་མ་བྲལ་བའི་ཐོག་ནས་ཉམས་སུ་ལེན་ཚུལ་སོགས་རླབས་ཆེན་གྱི་དགོངས་གཞི་དང་ལམ་སྟོན་བཅས་ཀྱི་ཞབས་འདེགས་ཆ་ཚང་སྒྲུབ་ཐབས་དང་། མ་འོངས་པའི་༸རྒྱལ་མཆོག་སྐུ་ཕྲེང་རིམ་བྱོན་ལའང་ཐུགས་ཕན་སོས་པ་ཞིག་ཡོང་ཐབས། དེ་བཞིན་གཞི་ལམ་འབྲས་གསུམ་གྱི་རྣམ་གཞག་ཤེས་པའི་ཐོག་ནས་སློབ་གཉེར་བ་རང་རང་སོ་སོའི་མ་འོངས་པའི་མི་ཚེ་ཤེས་ཡོན་ལྡན་པ་དང་བྱམས་བརྩེ་ལྡན་པ། ཡ་རབས་སྤྱོད་བཟང་དང་ལྡན་པ་ཞིག་ཡོང་ཐབས། གཉིས་ནས་སྐུ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མ་འོངས་པའི་རྒྱུན་འཛིན་མིང་དོན་མཚུངས་པའི་ཤེས་ཡོན་ལྡན་པ་ཞིག་གསོ་སྐྱོང་ཐུབ་ཐབས། གསུམ་ནས་༸གོང་ས་༸སྐྱབས་མགོན་ཆེན་པོ་མཆོག་གི་བླ་ན་མེད་པའི་ཐུགས་བསྐྱེད་དམ་བཅའ་གསུམ་གྱིས་མཚོན་པའི་རྩ་ཆེའི་བཀའ་སློབ་ཐོག་ཤར་བསྐྱོད་ཀྱིས་ཞབས་ཞུ་བསྒྲུབ་ཐབས་སོག་ཕུགས་ཀྱི་དམིགས་ཡུལ་བཟང་པོ་རྣམས་འགྲུབ་ཐུབ་པ་ཞིག་བཟོ་དགོས་པ་ནི་སློབ་གཉེར་ཁང་འདིའི་དམིགས་ཡུལ་གཙོ་བོ་ཡིན། ཞེས་སོགས་གསུང་བཤད་གནང་བ་དང་། དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན།
དེ་རིང་འདིར་གངས་ཅན་ཕན་བདེ་ལེགས་བཤད་གླིང་གི་མཁན་རིན་པོ་ཆེས་དབུ་མཛད་པའི་དགེ་འདུན་བགྲེས་གཞོན་བར་གསུམ་དང་། དེ་བཞིན་གྲྭ་ཚང་གི་སློབ་གཉེར་ཁང་གི་ཐོག་བརྩེགས་ཅན་ཞིག་འཛུགས་བསྐྲུན་བྱེད་པར་དཔལ་འབྱོར་དང་སེམས་ཤུགས་ཀྱི་ཐོག་ནས་རྒྱབ་སྐྱོར་བྱེད་མཁན་སྦྱིན་བདག་མང་པོ་ཞིག་འདིར་སླེབས་ཡོད་པ་རེད། ཨི་ཊ་ལི་ནས་མི་མང་པོ་ཞིག་སླེབས་ཡོད་པ་རེད། ཝི་ཏི་ནམ་ནས་ཡང་མང་པོ་ཞིག་ཡོད་པ་རེད། དེ་བཞིན་སློབ་ཕྲུག་རྣམས་དང་འབྲེལ་བ་ཡོད་པའི་ཕ་མ་སྤུན་མཆེད་སོགས་མོན་ནས་ཡང་མང་པོ་ཞིག་འབྱོར་འདུག དེ་དང་དེ་ལྟ་བུའི་འབྲེལ་ཡོད་མང་པོ་ཞིག་སླེབས་ཡོད་པ་རེད། བཙན་བྱོལ་སྒྲིག་འཛུགས་ཀྱི་འབྲེལ་ཡོད་ཕྱག་ལས་གནང་མཁན་ཚོ་ཡང་ཡོད། དེ་རིང་འདིར་ང་ཚོར་བཀྲ་ཤིས་པའི་ཉི་མ་ཞིག་རེད། བཀྲ་ཤིས་པའི་ཉི་མ་ཞེས་ཚིག་བཟང་པོ་གཅིག་པུ་བཤད་བསྡད་པ་མ་ཡིན་པར་ལག་ལེན་ངོ་མའི་ཐོག་ནས་གྲུབ་འབྲས་བཟང་པོ་ཞིག་དངོས་སུ་མཐོང་རྒྱུ་ཡོད་པ་ཞིག་བྱུང་བ་རེད། དེ་ཡང་ཆགས་སྡང་གོང་འཕེལ་འགྲོ་བའི་ལྟེ་གནས་མ་རེད། བྱམས་བརྩེ་གོང་འཕེལ་འགྲོ་བའི་ལྟེ་གནས་ཤིག་ཆགས་ཀྱི་ཡོད་པ་རེད། ཕན་བདེ་ལེགས་བཤད་གླིང་གི་གྲྭ་རྒྱུན་ཉུང་ཉུང་ཞིག་རེད། ཡིན་ནའང་། ང་ཚོ་ཚང་མ་འཛམ་གླིང་མི་དུང་ཕྱུར་བདུན་ཅུའི་ནང་གི་ཆ་ཤས་ཤིག་ཡིན་པས་ད་ལྟ་འཛམ་གླིང་འདིར་དོན་དངོས་ཡོད་ཆ་ནས་བྱམས་བརྩེའི་ཕོངས་ནས་དྲང་བདེན་དང་ཡ་རབས་ཀྱིས་ཕོངས་ཡོད། ཁ་ཉིན་ཞོགས་པ་ངོས་རང་ཡར་ལངས་ནས་བསམ་བློ་ཞིག་འཁོར་སོང་། ཁྱོད་རང་ཚོ་ཆུ་ཚོད་བདུན་རིང་གཉིད་ཉལ་གྱི་འདུག ངོས་རང་འཆར་ཅན་ཆུ་ཚོད་དགུ་ཙམ་རིང་གཉིད་ཀྱི་ཡོད། མ་གཞི་ངོས་རང་སྤོ་རེད་དམིགས་བསལ་ཅུང་ཡོད་དགོས་པ་རེད། ཞོགས་པའི་ཆུ་ཚོད་གསུམ་དང་ཕྱེད་ཀ་ལ་ཡར་ལངས་ནས་ངོས་རང་ཆུ་ཚོད་དགུའི་རིང་ཞི་བདེ་བག་ཕེབས་ཀྱིས་ཉལ་བསྡད་པ་རེད། ཆུ་ཚོད་དགུའི་རིང་འཛམ་གླིང་འདིར་མི་གཅིག་མཚུངས་ཡིན་པ་ག་ཚོད་བསད་ཡོད་པ་རེད། མུ་གེས་ག་ཚོད་ཤི་ཡོད་པ་རེད། ལྷག་པར་དུ་བྱམས་བརྩེས་ཕོངས་ནས་མུ་གེས་ཤི་བའི་ཕྲུ་གུ་ཆུང་ཆུང་མང་པོ་ཡོང་བསྡད་ཀྱི་འདུག ག་རེ་བྱེད་དགོས་པ་རེད་བསམ་ནས་སེམས་ཧ་ཅང་སྐྱོ་བྱུང་། བྱེད་རྒྱུ་གང་ཡང་མི་འདུག མི་གཅིག་མཚུངས་དང་འཛམ་གླིང་གཅིག་གི་སྟེང་དུ་བསྡད་ཡོད་པ་རེད། མི་མི་ལ་བརྩེ་བ་མེད་དུས་ཧ་ཅང་ཐབས་སྐྱོ་བོ་རེད།
དུད་འགྲོ་ལ་རྣམ་དཔྱོད་ཀྱི་ཀླད་པ་མེད་པས་རྒྱ་ཆེན་པོར་བསམ་བློ་གཏོང་ཐུབ་ཀྱི་མེད་ཀྱང་། ཁོ་རང་ཚོའི་ཁོར་ཡུག་ནས་ཕན་ཚུན་ལ་བརྩེ་བ་བྱེད་ཐུབ་ཀྱི་འདུག ང་ཚོ་མིས་གཅིག་གིས་གཅིག་ལ་བརྩེ་བ་བྱེད་རྒྱུའི་ཚབ་ཏུ་ཐུབ་ཚོད་དང་དབང་བསྒྱུར་བྱས། མགོ་སྐོར་དང་གསོད་རེས་གཏོང་བ་སོགས་ཧ་ཅང་ཐབས་སྐྱོ་བོ་རེད། དེ་དག་ལ་སྨོན་ལམ་ཞིག་བརྒྱབ་ནས་སྡོད་རྒྱུ་ལས་བྱེད་རྒྱུ་གང་ཡང་མི་འདུག སྨོན་ལམ་གྱིས་ཕན་ཐོགས་དང་ནུས་པ་ཐོན་གྱི་མི་འདུག་པས། མིའི་གཞི་རྩའི་རང་བཞིན་དེ་བྱམས་བརྩེ་ཅན་ཡིན་པ་ཚན་རིག་པས་བཤད་ཀྱི་ཡོད་པ་རེད། ང་རང་ཚོའི་ཉམས་མྱོང་གི་ཐོག་ནས་བཤད་ནའང་བརྒྱ་ཆ་བརྒྱ་ཐམ་པ་ཚོད་ཐུག་པ་རེད། ང་ཚོའི་ཤེས་ཡོན་སྤྲོད་སྟངས་ཀྱི་ཐོག་ནས་ཕྱི་དངོས་པོ་ཡར་རྒྱས་རྐྱང་རྐྱང་ལ་དམིགས་པའི་ཤེས་ཡོན་ཆགས་པ་དང་། དེ་ལྟ་བུའི་ཤེས་ཡོན་ཐོག་ནས་འཚར་ལོངས་བྱེད་མཁན་གྱིས་སྤྱི་ཚོགས་ཀྱང་དངོས་གཙོའི་སྤྱི་ཚོགས་དང་ (materialistic community) དངོས་གཙོའི་མི་ཚེ། (materialistic life) དངོས་གཙོའི་རིག་གཞུང་(materialistic culture) ཆགས་བསྡད་ཡོད་པས་དཀའ་ངལ་ཞིག་འཕྲད་ཡོད། དེར་བརྟེན་ང་ཚོས་ཆེ་ན་ཆུང་ན་གང་ཐུབ་ཀྱིས་བྱམས་བརྩེ་གོང་འཕེལ་ཡོང་བ་ཞིག་དང་། དེ་ལ་སྤྱིར་ན་འཛམ་གླིང་འདིར་ཆོས་ལུགས་ཚང་མས་བྱམས་བརྩེ་གསུང་གི་ཡོད་པ་རེད། ཧ་ཅང་ཡག་པོ་ཡོད་རེད། མི་ལ་ཕན་གྱི་ཡོད་པ་རེད། བྱམས་བརྩེ་གོང་མཐོར་གཏོང་བ་ལ་གཙོ་བོ་ཆོས་ལེགས་པར་རྣམ་པར་འབྱེད་ཀྱི་ཤེས་རབ་ལ་བརྟེན་ནས་བྱམས་བརྩེ་གོང་མཐོར་གཏོང་བ་ནི་ལྟ་གྲུབ་དང་འབྲེལ་ནས་ཡོང་གི་ཡོད། ཆོས་ལུགས་ཚང་མ་བྱམས་བརྩེ་གསུངས་མཁན་གཅིག་མཚུངས་རེད། བཟོད་པའི་ཉམས་ལེན་དང་ཆོག་ཤེས་ཉམས་ལེན་གསུངས་པ་གཅིག་མཚུངས་ཡིན་ཀྱང་། ལྟ་གྲུབ་ཀྱི་ཐོག་ནས་ཆགས་སྡང་གིས་སྡུག་བསྔལ་བཟོ་གི་ཡོད་པ་དང་། ཆགས་སྡང་གི་རྩ་བ་གཏི་མུག་ཡིན་པ། གཏི་མུག་ལོག་ཤེས་ཡིན་པ། དེ་བློ་ལ་སྣང་བ་བཞིན་དོན་གྱི་ངོས་ནས་ཡོད་པ་ཞིག་ཏུ་ཞེན་ནས་ཚུལ་མིན་ཡིད་བྱེད་ཀྱི་རྣམ་རྟོག་སྐྱེས་ཏེ་ཉོན་མོངས་ཆ་ཚང་སྐྱེས་ཀྱི་ཡོད་པ་ཧ་ཅང་གསལ་བོ་ཞིག་ངོ་སྤྲོད་བྱས་ཡོང་གི་ཡོད། དེར་བརྟེན།
དོན་བཞིན་གཟིགས་ནས་ལེགས་གསུངས་པ།།
ཁྱོད་ཀྱི་རྗེས་སུ་སློབ་པ་ལ། །
རྒུད་པ་ཐམས་ཅད་རིང་དུ་གྱུར། །
ཉེས་ཀུན་རྩ་བ་ལྡོག་ཕྱིར་རོ།།
ཁྱོད་ཀྱི་བསྟན་ལས་ཕྱིར་ཕྱོགས་པས། །
ཡུན་རིང་ངལ་བ་བསྟེན་བྱས་ཀྱང༌། །
ཕྱི་ཕྱིར་སྐྱོན་རྣམས་བོས་པ་བཞིན།།
བདག་ཏུ་ལྟ་བ་བརྟན་ཕྱིར་རོ། །
ཞེས་བདག་ཏུ་ལྟ་བའི་འཛིན་པའམ་ལྟ་བ་དེས་ཕོངས་ཀྱི་ཡོད་པ་དང་། དེའི་གཉེན་པོར་བདག་མེད་པའི་ལྟ་བ་ཞེས་པ་སངས་རྒྱས་པའི་ཆོས་གཅིག་པུར་མ་གཏོགས་གཞན་སུ་ལའང་མེད། ཆོས་ལུགས་ཚང་མ་མི་ལ་ཕན་གྱི་ཡོད་པ་རེད། གུས་ཞབས་འོས་པ་དང་ངོ་མཚར་སྐྱེས་དགོས་པ་རེད། ལྟ་གྲུབ་ཀྱི་ཐོག་ནས་སེམས་ཁམས་རིག་པ་དང་སྦྲེལ་ནས་བསམ་བློ་བཏང་བ་ཡིན་ན་སངས་རྒྱས་པའི་ཆོས་ནི་མི་འདྲ་བ་ཞིག་རེད།
དེའི་ནང་ཚན་ནས་དཔལ་ནཱ་ལེནྡྲའི་ཆོས་བརྒྱུད་འདི་མ་འདྲ་བ་ཞིག་རེད། ང་ཚོར་བོད་པ་ལ་མཚོན་ན་ཆོས་རྒྱལ་བཀའ་དྲིན་ཅན་ཚོའི་ཐུགས་བསྐྱེད་དང་སྨོན་ལམ། ཐབས་མཁས་ཀྱི་མཛད་འཕྲིན་ལ་བསྟེན་ནས་ང་ཚོའི་བོད་མི་རིགས་འདི་དཔལ་ནཱ་ལེནྡྲའི་ཆོས་བརྒྱུད་འཛིན་མཁན་དམིགས་བསལ་ཞིག་ཆགས། དེང་སང་ང་ཚོ་བཙན་བྱོལ་བ་ཆགས་པ་དང་། བོད་རྒྱ་ཆེའི་མི་མང་དཀའ་ངལ་འོག་ལ་གནས་ཏེ་ཧ་ཅང་སྐྱོ་བོ་ཡིན་ཀྱང་། འཛམ་གླིང་འདིར་ཆོས་ལ་དད་པ་ཡོད་མེད་ལ་མ་བལྟས་པར་བསམ་བློ་ཅུང་ཡོད་མཁན་ནམ་རྒྱུ་མཚན་ལ་བརྟག་དཔྱད་བྱེད་མཁན་གྱི་མི་མང་པོས་ནཱ་ལེནྡྲའི་ཆོས་བརྒྱུད་འདི་མ་འདྲ་བ་ཡོད་པ་ཞིག་དང་། ཚན་རིག་མཉམ་དུ་འགྲོ་ཐུབ་པའི་དོ་སྣང་ཞིག་སླེབས་ཡོད་པ་རེད། དེ་འཛིན་མཁན་འཛམ་གླིང་འདིར་གཙོ་བོ་བོད་མི་གཅིག་པུ་རེད། བོད་ཀྱི་སྐད་ཡིག་དེའང་གཞན་དང་མ་འདྲ་བ་ཞིག་རེད། དེར་བརྟེན་ང་ཚོ་བཙན་བྱོལ་ལ་ཡོད་པའི་བོད་མི་སེར་སྐྱ་དབྱེ་བ་མེད་པར་ཚང་མས་ང་རང་ཚོའི་རིག་གཞུང་དང་། ང་རང་ཚོའི་ལོ་སྟོང་ཕྲག་རིང་གི་གོམས་གཤིས། སོ་སོའི་མི་རིགས་ཀྱི་ཁྱད་ཆོས་ཐོན་པ་ཞིག་དང་མི་རིགས་ཀྱི་རྣམ་པ་ཐོན་པ་ཞིག མི་རིགས་སྤོབས་པ་བྱེད་དགོས་པ་ཞིག་ཆགས་ཡོད། ང་ཚོ་བཙན་བྱོལ་ལ་འདུག་མཁན་བོད་མི་ཚང་མས་འདས་པའི་ལོ་ལྔ་བཅུ་ང་བརྒྱད་ལྷག་རིང་ཧུར་ཐག་གནང་ཡོད།
སྐབས་སུ་བབ་པ་ཕན་བདེ་ལེགས་བཤད་གླིང་འདི་མཁན་པོས་གསུངས་པ་ལྟར་༸རྒྱལ་བ་རིན་པོ་ཆེའི་གམ་བཅར་ཞེས་དམིགས་བསལ་གྱིས་འབྲེལ་བ་ཡོད་པ་ཞིག་ཡིན། གདན་སར་མཚོན་ན་སོ་སོའི་དེ་སྔའི་འགྲོ་སྟངས་ལ་བསྟུན་དགོས་པ་རེད་མ་གཏོགས་ངོས་ནས་ལམ་སེང་བསྒྱུར་བཅོས་གཏོང་བ་ལ་དཀའ་ངལ་འདུག ཁྲི་རིན་པོ་ཆེ་སོགས་དབུ་ཁྲིད་ཚང་མར་ངོས་ནས་ཞུ་བཞིན་ཡོད། ང་ཚོའི་འཆར་ཅན་གྱི་འགྲོ་སྟངས་འདིས་ལྡང་གི་འདུག་གམ་མི་འདུག བསམ་བློ་བཏང་ནས་དངོས་ཡོད་གནས་ཚུལ་ལ་རན་དང་མ་རན། འཐུས་སྒོ་ཚང་དང་མ་ཚང་བསམ་བློ་བཏང་ནས་འགྲོ་དགོས་ཀྱི་འདུག་ཅེས་ཞུ་བཞིན་ཡོད། ལོ་རྗེས་མ་རྡོ་རྗེ་གདན་ལ་འཛོམས་ཀྱི་རེད། དེ་དུས་བཀའ་མོལ་ཞུ་བའི་རྩིས་དང་བཀའ་མོལ་ཡོང་ཡང་ཡོང་གི་རེད། དེ་ལྟར་འགྲོ་བཞིན་ཡོད། གམ་བཅར་ཕན་བདེ་ལེགས་བཤད་གླིང་ཞེས་༸རྒྱལ་བ་རིན་པོ་ཆེའི་འཁྲིས་ལ་ཡོད་པས་ཡར་ལ་སྐྱེལ་བ་དང་མར་ལ་ཕབ་པ་གང་ཡིན་ཀྱང་ངའི་ལག་པར་ཡོད་པ་རེད། ཅེས་སོགས་བཞད་མོ་དང་འབྲེལ་བཀའ་སློབ་སྩལ་བ་དང་། ཅེས་དང་།
གཞན་ཡང་། དུས་འཁོར་གྱི་ཐིག་དང་རྡུལ་མཚོན་སྐོར་ནས་གྲྭ་ཚང་འདི་ཕལ་ཆེར་ཁུངས་གཏུགས་ས་ཆགས་ཡོད་པའི་སྐོར་དང་། སློབ་གཉེར་མ་བྱས་པ་ལ་རྐྱེན་བྱས་ཏེ་འཐུས་ཤོར་འགྲོ་བཞིན་ཡོད་པས་ཕན་བདེ་ལེགས་བཤད་གླིང་ལ་སྔོན་ལ་མཚན་ཉིད་ལ་ལྟ་དགོས་པའི་འབོད་སྐུལ་ཞུས་པ་ཡིན། དགོན་པ་ཆེ་ཆུང་གང་ཡིན་ཀྱང་ཤེས་ཡོན་གྱི་ལྟེ་གནས་ཤིག་ཆགས་དགོས་པ་དང་། གདན་སར་མཚོན་ནའང་སྒྲུབ་གྲྭ་༼སྒོམ་གྲྭ་༽ཞིག་བཟོས་དགོས་ཀྱི་འདུག་ཅེས་ཞུས་ཡོད། གམ་བཅར་རྣམ་རྒྱལ་གྲྭ་ཚང་དེ་ངོས་རང་ལ་ཧ་ཅང་གལ་ཆེན་པོ་ཆགས་ཡོད། གསོན་པའི་སྐབས་ལ་གསོན་གཡོག་ཆགས་ཡོད། ཅེས་སོགས་བཀའ་སློབ་སྩལ་རྗེས་མཁན་རིན་པོ་ཆེ་སོགས་ནས་མཇལ་ཁ་ཞུས་ཏེ་རྣམ་རྒྱལ་གྲྭ་ཚང་སློབ་གཉེར་ཁང་གསར་པ་ལེགས་གྲུབ་ཀྱི་དབུ་འབྱེད་མཛད་སྒོ་མཇུག་ལེགས་པར་གྲུབ་ཡོད་པ་དང་། སང་ཉིན་ཚེས་ ༣ ཉིན་སྔ་དྲོ་ཆུ་ཚོད་༩ བ་ནས་ ༡༡།༣༠ པར་རྣམ་རྒྱལ་གྲྭ་ཚང་ནས་ཇི་ལྟར་གསོལ་འདེབས་ཞུས་དོན་ལྟར་རྗེ་ཙོང་ཁ་པས་མཛད་པའི་ལམ་གཙོ་རྣམ་གསུམ་གྱི་གསུང་ཆོས་བཀའ་དྲིན་སྩལ་རྒྱུ་ཡིན་པ་བཅས།།